মাচুল নে উৎকোচ? আমাজনৰ ভাৰতীয় আইনী মাচুলৰ পৰিমাণে সৃষ্টি কৰিছে বিতৰ্ক, চি বি আইৰ তদন্তৰ সম্ভাৱনা... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমাচুল নে উৎকোচ? আমাজনৰ ভাৰতীয় আইনী মাচুলৰ পৰিমাণে সৃষ্টি কৰিছে বিতৰ্ক, চি বি আইৰ তদন্তৰ সম্ভাৱনা…\nBy অসমীয়া প্ৰতিদিন on September 22, 2021\nডিজিটেল ডেস্কঃ ই-কমাৰ্চ প্ৰতিষ্ঠান আমাজনে ভাৰতত আইনী মাচুল পৰিশোধৰ নামত কেইবাহাজাৰ কোটি টকা আদায় দিয়া ঘটনাক কেন্দ্ৰ কৰি বিতৰ্কৰ সূচনা হৈছে। প্ৰতিষ্ঠানটোৰ প্ৰতি প্ৰশ্ন উত্থাপন হৈছে যে, এইয়া প্ৰকৃততে আইনী মাচুল নে উৎকোচ!\nবহুজাতিক ই-কমাৰ্চ প্ৰতিষ্ঠানটোৱে ভাৰতত আইনী মাচুল পৰিশোধৰ নামত ৮.৫৪৬ কোটি টকা ব্যয় কৰিছে।ইয়াৰ পিছতে আইন বিশেষজ্ঞসকলে কৈছে যে ভাৰতত ইমান বৃহৎ আইনী মাচুল অসম্ভৱ। এই বৃহৎ পৰিমাণৰ ধন উৎকোচ, ধন ৰপ্তানি বা কৰ ফাঁকিৰ বাবে ব্যৱহাৰ কৰাৰ হে সম্ভাৱনা আছে। ক্ষুদ্ৰ ব্যৱসায়িক সংগঠন চি.এ.টি.-য়েও এই বিষয়ত কৈছে যে আমাজনে ই-কমাৰ্চৰ নিয়ম সলনি কৰিবলৈ এই বৃহৎ ধন উৎকোচ হিচাপে ব্যৱহাৰ কৰিছে।\nচাইবাৰ আইন পৰিক্ৰমা বিশেষজ্ঞ আৰু উচ্চতম ন্যায়ালয়ৰ উপদেষ্টা বিৰাগ গুপ্তাৰ মতে, “দেশৰ আইন মন্ত্ৰালয়ৰ বাজেট হৈছে ২,৬৪৫ কোটি টকা। ইয়াৰ ১১০০ কোটি মূলধন ব্যয় আছে। ১,৫৪৫ কোটি টকা। আনহাতে আমাজনে ইয়াৰ আইনী মাচুলৰ ওপৰত ৮,৫৪৬ কোটি টকা ব্যয় ৰখাৰ প্ৰতিবেদন দিছে। এইটো ডিজিটেল উপনিবেশবাদৰ দৰে।’\nআনহাতে, উচ্চতম ন্যায়ালয়ৰ ৰেকৰ্ড অধিবক্তা অশ্বিনী দুবেয়ে কয় যে, আনকি ৰিলায়েন্স ইণ্ডাষ্ট্ৰিজৰো ইমান বৃহৎ আইনী ব্যয় নাই। আন বহু প্ৰতি ষ্ঠানৰ দৰে আমাজনত আইনী গোচৰো কম। এনে এক পৰিস্থিতিত আমাজনে ব্যয় কৰা এই বৃহৎ পৰিমাণৰ ধন সৰল কথাত আন কোনো কামতেই যে খৰচ কৰা হৈছে। উল্লেখ্য যে দুবছৰত আমাজনৰ ৰাজহ আছিল ৪২,০৮৫ কোটি টকা।\nএক ক্ষুদ্ৰ ব্যৱসায়িক সংগঠন কনফেডাৰেচন অৱ অল ইণ্ডিয়া ট্ৰেডাৰ্ছ (চিএটি)ৰ ৰাষ্ট্ৰীয় সভাপতি বি.চি ভৰতীয়াই কয় যে, এই বৃহৎ পৰিমাণৰ ধনে দেখুৱায় যে কেনেদৰে আমাজন আৰু ইয়াৰ সহায়ক কোম্পানীবোৰে ভাৰত চৰকাৰৰ বিষয়াসকলক উৎকোচ দিবলৈ আৰু নিয়মবোৰ সলনি কৰিবলৈ বিত্তীয় শক্তিৰ অপব্যৱহাৰ কৰি আছে। সংস্থাটোৱে কেন্দ্ৰীয় বাণিজ্য মন্ত্ৰী পীয়ুষ গোৱেললৈ লিখিছে, আনাজনৰ এই উৎকোচৰ গোচৰটো অতি গুৰুতৰ। চৰকাৰী বিষয়াসকলো আমাজনৰ সৈতে জড়িত। এনে পৰিস্থিতিত, চাঞ্চল্যকৰ কেলেংকাৰীটোৰ তাৎক্ষণিক চিবিআই তদন্তৰ প্ৰয়োজন।\nজানিব পৰা মতে কেন্দ্ৰীয় বাণিজ্যিক মন্ত্ৰালয়ে এই সমগ্ৰ ঘটনাৰ তদন্ত হ’ব। আমাজনে এই বৃহৎ পৰিমাণৰ ধন যি সমূহ ল ফাৰ্মত ব্যৱহাৰ কৰিছে সেই সমূহ ভাৰতৰ নে বিদেশৰ ল ফাৰ্মৰ ওপৰত খৰচ কৰিছে সেই বিষয়ে তদন্ত হ’ব। ভাৰতত এতিয়াও বিদেশী ল ফাৰ্মে আইনী প্ৰণালীত অংশগ্ৰহণ কৰাৰ অনুমতি নাই।\nইয়াৰোপৰি বিগত দুটা বছৰত কাৰ সৈতে কিমান টকাৰ লেনদেন কৰিলে সেই সমগ্ৰ হিচাপ-নিকাচ নিৰ্দিষ্ট আয়োগৰ ধাৰা তদন্ত কৰা হ’ব পাৰে বুলিও চৰ্চা চলিছে। আনহাতে আমাজনে এই বৃহৎ পৰিমাণৰ ধন উৎকোচ দিয়াৰ লগতে সেই উৎকোচৰ জৰিয়তে ই-কমাৰ্চৰ নীতি নিয়ম সলনি কৰিবলৈ চেষ্টা কৰিছে নেকি সেই বিষয়েও চি বি আইয়ে তদন্ত কৰিব পাৰে।


assam-assembly-election-himanta-biswa-sarma-accepted-rupjyoti-kurmis-challenge-again-election-campaign-in-mariani-tv-jyoti-prasad-skd– News18 assam\nAssam-Assembly : ৰূপজ্যোতিৰ চেলেঞ্জ গ্ৰহণ কৰি মৰিয়নীত মন্ত্ৰী হিমন্ত বিশ্ব শৰ্মা, কি চেলেঞ্জ কৰিছিল ৰূপজ্যোতিয়ে?\nশনিবাৰে মৰিয়নীত কংগ্ৰেছৰ যুৱৰাজ ৰাহুল গান্ধী (Rahul Gandhi)য়ে ৰূপজ্যোতি কুৰ্মী (Rupjyoti Kurmi)ৰ হৈ প্ৰচাৰ চলায়। এই নিৰ্বাচনী প্ৰচাৰ সভাতো দহ সহস্ৰাধিক লোকৰ সমাৱেশ ঘটে।\nLast Updated : March 22, 2021, 16:24 IST\nমৰিয়নী (Mariani)ত আকৰ্ষণীয় হৈছে নিৰ্বাচনী যুঁজ। চলিছে নেতাৰ মুখচুপতি। কেইদিনমান পূৰ্বে মৰিয়নীত পদযাত্ৰা কৰি BJP প্ৰাৰ্থী ৰমণী তাঁতী (Ramani Tanti)ৰ হৈ প্ৰচাৰ চলাই ৰূপজ্যোতিৰ দুৰ্গত একপ্ৰকাৰ কঁপনি তুলিছিল মন্ত্ৰী হিমন্ত বিশ্ব শৰ্মাই (Himanta Biswa Sarma)। ৰূপজ্যোতিৰ কৰ্মকাণ্ডক কঠোৰ ভাষাৰে সমালোচনা কৰিছিল মন্ত্ৰীগৰাকীয়ে।\nএই পদযাত্ৰাত মৰিয়নীৰ ৰাজপথত দেখিবলৈ পোৱা গৈছিল কেইবাহাজাৰ লোকৰ সমাৱেশ। ইয়াৰ পিছতে শনিবাৰে মৰিয়নীত কংগ্ৰেছৰ যুৱৰাজ ৰাহুল গান্ধী (Rahul Gandhi)য়ে ৰূপজ্যোতি কুৰ্মী (Rupjyoti Kurmi)ৰ হৈ প্ৰচাৰ চলায়। এই নিৰ্বাচনী প্ৰচাৰ সভাতো দহ সহস্ৰাধিক লোকৰ সমাৱেশ ঘটে। এই সভাতে ৰাহুল গান্ধীৰ সন্মুখত ৰূপজ্যোতি কুৰ্মীয়ে মন্ত্ৰী হিমন্ত বিশ্ব শৰ্মাক চেলেঞ্জ কৰি কয়, "মৰিয়নীত স্মৃতি ইৰাণী, মুখ্যমন্ত্ৰী সৰ্বানন্দ সোণোৱালৰ সভাত মাত্ৰ ২৫০০ মান মানুহ হৈছিল। হিমন্ত বিশ্ব শৰ্মাৰ ৰেলীলৈ অন্য ঠাইৰ পৰা মানুহ অনা হৈছিল। কেৱল মৰিয়নীৰ দুহাজাৰ মানুহ হিমন্ত বিশ্বৰ সভাত গোটাই দেখুৱাওক। মই চেলেঞ্জ কৰিছো।"\nবিধায়ক ৰূপজ্যোতিৰ এই চেলেঞ্জৰ প্ৰতিক্ৰিয়া মন্ত্ৰী হিমন্ত বিশ্ব শৰ্মাই ফেচবুকৰ জৰিয়তে প্ৰকাশ কৰিছিল। মন্ত্ৰীগৰাকীয়ে ফেচবুক পোষ্টত ৰূপজ্যোতিৰ ফটো আৰু নিজৰ মনোনয়ন প্ৰদানৰ দিনা লক্ষাধিক লোকৰ সমাগৰ এটা ভিডিঅ' সংলগ্ন কৰি ৰূপজ্যোতিক কটাক্ষ কৰিছিল। ইয়াৰ প্ৰত্যুত্তৰত বিধায়ক ৰূপজ্যোতিয়েও ফেচবুকত পোষ্ট দিলে। "মই বুজি পোৱা নাই এগৰাকী ক্ষমতাশালী মন্ত্ৰীয়ে মোৰ এষাৰ কথাত ইমান কিয় অধৈৰ্য হৈ পৰিছে। ২০ বছৰ কাল ক্ষমতাত থাকিও মৰিয়নীত সভা কৰিবলৈ বাহিৰৰ পৰা মানুহ আনিবলগীয়া হ'ল। তাতো ৪- ৫ হাজাৰতকৈ অধিক মানুহ নহ'ল। মনোনয়ন পত্ৰ দাখিল কৰিবলৈ যোৱা Video clip দি তেওঁ কি প্ৰমাণ কৰিব খুজিছে!"\nছচিয়েল মিডিয়াত চলি থকা এই যুঁজখনৰ মাজতে এসপ্তাহৰ ভিতৰত দ্বিতীয়বাৰৰ বাবে মৰিয়নীৰ চেলেংহাট হেমলাই উচ্চ মাধ্যমিক বিদ্যালয়ৰ খেলপথাৰত বিজেপি প্ৰাৰ্থী ৰমণী তাঁতীৰ হৈ আজি পুনৰ নিৰ্বাচনী সভাত অংশগ্ৰহণ কৰিব মন্ত্ৰীগৰাকীয়ে। আনহাতে, হিমন্ত বিশ্ব শৰ্মাৰ সভাত দহ সহস্ৰাধিক লোকৰ সমাগম হ'ব বুলি জানিবলৈ দিয়ে মৰিয়নীৰ বিজেপি নেতৃত্বই।\nFirst published: March 22, 2021, 16:24 IST\nassamAssam AssemblyAssam Assembly Election 2021Assam BJPAssam CongressbjpcongressHimanta Biswa SarmamarianiRupjyoti Kurmi


যুদ্ধৰ পাৰ্শ্বক্ৰিয়া: ৰাছিয়া এৰিছে বহু প্ৰখ্যাত কোম্পানীয়ে, কি কি কোম্পানী?\nইউক্ৰেইনৰ বিৰুদ্ধে ৰাছিয়াই চলাই থকা যুদ্ধই আজি অষ্টম দিনত ভৰি দিলে।\nএই যুদ্ধৰ ফলত যে কেৱল ৰাছিয়াৰেই ক্ষতি হৈছে তেনে নহয়। যুদ্ধৰ ফলত সামৰিক দিশৰ লগতে অৰ্থনৈতিক দিশত ৰাছিয়াৰো বিস্তৰ ক্ষতি হৈছে। যুদ্ধৰ অচিলালৈয়েই ৰাছিয়াৰ পৰা স্থানান্তৰিত হৈছে বিশ্বৰ বহু প্ৰখ্যাত কোম্পানী। ইউক্ৰেইন আক্ৰমণ কৰাৰ পিছতে ইউৰোপীয় সংঘ, আমেৰিকা যুক্তৰাজ্য, জাপান, চুইজাৰলেণ্ড , অষ্ট্ৰেলিয়াৰ লগতে বিশ্বৰ বিভিন্ন দেশে ৰাছিয়াৰ বিৰুদ্ধে নিষেধাজ্ঞা আৰোপ কৰি আহিছে।\nএপ’ল, ডিজনী আৰু ফৰ্ডকে ধৰি বহু সংখ্যক আন্তৰ্জাতিক কোম্পানীয়ে ইউক্ৰেইন আক্ৰমণৰ পিছতে ৰাছিয়াত কাম-কাজ বন্ধ কৰি দিছে।\nবিশ্ব বিখ্যাত এক্সনে কোম্পানীয়ে ঘোষণা কৰিছে যে কোম্পানীটোৱে ইয়াৰ অন্তিমটো ৰাছিয়ান প্ৰকল্পটো বন্ধ কৰিব। বিমান নিৰ্মাণকাৰী মাৰ্কিন সংস্থা বোয়িঙে মস্কোত কোম্পানীটোৰ কাম বন্ধ কৰি দিছে।\nতৈলখণ্ডৰ প্ৰখ্যাত কোম্পানী বিপি আৰু শ্বেলকে ধৰি অন্যান্য বহু কেইটা কোম্পানীয়ে ৰাছিয়াত থকা কাৰ্যালয়ত তলা ওলোমাই দিছে।\nডিজনী , চিএনএনৰ অধীনষ্ঠ কোম্পানী ৱাৰ্ণাৰ মিডিয়াৰ দৰে মনোৰঞ্জন সম্পৰ্কীয় ষ্টুডিঅ’বোৰে ৰাছিয়াত নতুন চলচ্চিত্ৰৰ মুক্তি দিয়া বন্ধ কৰিছে।\nৰাছিয়াই দেশ খনত থকা পশ্চিমীয়া কোম্পানীবোৰ এনেদৰে বন্ধ কৰি দিয়া কাৰ্যত বাধা দিবলৈ চেষ্টা কৰিছে যদিও সফল হ’ব পৰা নাই। ফলত বৃহৎ অৰ্থনৈতিক লোকচানৰ দিশে অগ্ৰসৰ হৈছে দেশ খন।\nৰাছিয়াৰ প্ৰধানমন্ত্ৰী মিখাইল মিচুষ্টিনে কৈছে যে ৰাছিয়াত থকা পশ্চিমীয়া দেশৰ কোম্পানীবোৰে “ৰাজনৈতিক চাপৰ” বাবে কোম্পানীসমূহ বন্ধ কৰি দিয়াৰ সিদ্ধান্ত লৈছে। এয়া ৰাছিয়াৰ লগতে কোম্পানীবোৰৰ বাবেও ক্ষতিকাৰক কথা বুলি তেওঁ মন্তব্য কৰে।\nকি কি কোম্পানী বন্ধ হ’ল ৰাছিয়া?\nৰাছিয়াত কাম বন্ধ কৰা এটা প্ৰখ্যাত যান-বাহন নিৰ্মাণকাৰী কোম্পানী হ’ল ফৰ্ড। ৰাছিয়াত এই মাৰ্কিন কোম্পানীটোৱে ৰাছিয়ান কোম্পানী ছ’লাৰ্ছৰ সৈতে কাম কৰি আছে আৰু কোম্পানীটোত কমেও ৪ হাজাৰ লোক জড়িত হৈ আছে।\nএকেদৰে আন এটা যান-বাহন নিৰ্মাণকাৰী সংস্থা জেনেৰেল মটৰ্ছে ঘোষণা কৰিছে যে কোম্পানীটোৱে ৰাছিয়ালৈ সকলো ৰপ্তানি বন্ধ কৰি দিছে।\nবোয়িঙে ৰাছিয়ান এয়াৰলাইনছৰ সৈতে কাম কৰি আছিল যদিও যুদ্ধৰ পিছতে কোম্পানীটোৱে ৰাছিয়াত সকলো কাম-কাজ বন্ধ কৰি দিছে। কেৱল সেয়া নহয়, বিমানৰ বাবে প্ৰয়োজনীয় যন্ত্ৰাংশ ৰাছিয়ালৈ প্ৰেৰণ কৰা নহ’ব বুলি বোয়িঙৰ তৰফৰ পৰা স্পষ্ট কৰি দিয়া হৈছে।\nপ্ৰযুক্তি প্ৰতিষ্ঠান এপ’লে ৰাছিয়াত ইয়াৰ সামগ্ৰীৰ বিক্ৰী বন্ধ কৰি দিছে।\nফেচবুক পৰিচালনা কৰা সংস্থা মেটাই ঘোষণা কৰিছে যে কোম্পানীটোৱে ইউৰোপীয় সংঘৰ অধীনষ্ঠ অঞ্চলত ৰাছিয়াৰ বাতৰি প্ৰতিষ্ঠান আৰটি আৰু স্পুটনিকৰ কোনো খা-খবৰ আদি প্ৰচাৰ নকৰে।\nটুইটাৰেও ৰাছিয়াৰ বা-বাতৰি তথা তথ্য প্ৰচাৰ কৰাটো হ্ৰাস কৰিছে।\nফলত ৰাছিয়াই নিজাববীয়াকৈ প্ৰকাশ কৰা তথ্য আদি মানুহে সহজে টুইটাৰত দেখা নাপাব।\nনেটফ্লিক্সে ঘোষণা কৰিছে যে কোম্পানীটোৱে ৰাছিয়াৰ চৰকাৰী টিভি চেনেলসমূহৰ অনুষ্ঠান প্ৰচাৰ নকৰে।\nমনোৰঞ্জনধৰ্মী অনুষ্ঠান সম্প্ৰচাৰ কৰা স্পটিফাইয়ে কৈছে যে কোম্পানীটোৰ ৰাছিয়াত থকা কাৰ্যালয় “অনিৰ্দিষ্টকালৰ বাবে” বন্ধ কৰি দিয়া হৈছে।\nকম্পিউটাৰ হাৰ্ডৱেৰ সামগ্ৰীৰ প্ৰতিষ্ঠান ৰোকুৱে ৰাছিয়াত ব্যৱসায়িক কাম-কাজ বন্ধ কৰি দিছে।\nগুগলৰ মালিকানাধীন ইউটিউবে কৈছে যে ৰাছিয়াত ইউটিউবৰ কাৰ্য-কলাপ সীমিত কৰি দিয়া হৈছে।\nগুগল আৰু ইউটিউবে লগতে কৈছে যে তেওঁলোকে ৰাছিয়াৰ সংবাদ মাধ্যমসমূহক তথ্য, খবৰ,বিজ্ঞাপন আদি প্ৰচাৰ কৰিবলৈ অনুমতি নিদিয়াৰ সিদ্ধান্ত লৈছে।\nবিপিয়ে ঘোষণা কৰিছে যে কোম্পানীটোৱে ৰাছিয়াৰ সৰ্ববৃহৎ তেল কোম্পানী ৰোচনেফ্টত থকা ১৯.৭৫ শতাংশ অংশীদাৰিত্ব প্ৰত্যাহাৰ কৰাৰ সিদ্ধান্ত লৈছে।\nনৰ’ৱেৰ তেল আৰু গেছ কোম্পানী ইকুইনৰে ঘোষণা কৰিছে যে ৰাছিয়াত কোম্পানীটোৱে ইয়াৰ কাম-কাজ বন্ধ কৰি দিছে।\nএই কোম্পানীটোৱে ৰাছিয়াত ৩০ বছৰৰো অধিক কাল কাম কৰি আহিছে আৰু কোম্পানীটোৰ ৰোচনেফ্টৰ সৈতে সহযোগিতা চুক্তি আছে।\nএক্সনেও ইয়াৰ অন্তিম ৰাছিয়ান প্ৰকল্পটো বন্ধ কৰি দিছে।\nব্ৰিটেইনৰ তেল কোম্পানী শ্বেলে ৰাছিয়াত কাম বন্ধ কৰি দিছে।\nকোম্পানীটোৱে ৰাছিয়াৰ উত্তৰ-পশ্চিম চাইবেৰিয়াৰ গাইডেন উপ-দ্বীপত এটা বৃহৎ প্ৰকল্পত কাম কৰি আছিল যদিও সেয়া বন্ধ হৈ পৰিছে।\nফ্ৰান্সৰ আন এটা শক্তিখণ্ডৰ কোম্পানী টোটালএনাৰ্জিয়েও ৰাছিয়াত কোনো ধৰণৰ বিনিয়োগ নকৰাৰ সিদ্ধান্ত লৈছে।\nমাষ্টাৰকাৰ্ডে ঘোষণা কৰিছে যে কোম্পানীটোৱে ৰাছিয়াত ইয়াৰ কাম-কাজ সীমিত কৰি দিছে।\nভিছাই ঘোষণা কৰিছে যে কোম্পানীটোৱে ৰাছিয়াত ব্যৱসায়িক কাৰ্যকলাপ সন্দৰ্ভত শীঘ্ৰে কঠোৰ সিদ্ধান্ত গ্ৰহণ কৰিব।\nমিডিয়া আৰু মনোৰঞ্জন\nৰাছিয়া সমৰ্থিত টেলিভিছন নেটৱৰ্ক আৰটিৰ সৈতে ডিৰেক টিভিয়ে সম্পৰ্ক ছেদ কৰিছে।\nডিজনীয়ে “ইউক্ৰেইনত ৰাছিয়াৰ অপ্ৰৰোচিত আক্ৰমণ”ক গৰিহণ দি ৰাছিয়াত চলচ্চিত্ৰৰ মুক্তি স্থগিত ৰাখিছে।\nডিজনীয়ে ৫ মে’ত ৰাছিয়াত মাৰ্ভেলৰ “ডক্টৰ ষ্ট্ৰেঞ্জ ইন দা মাল্টিভাৰ্চ অফ মেডনেছ” আৰু ১৬ জুনত পিক্সাৰৰ “লাইটইয়েৰ” মুক্তি দিয়াৰ কথা আছিল।\nএকেদৰে ৱাৰ্ণাৰ মিডিয়াই ৰাছিয়াত “দ্য বেটমেন”ৰ মুক্তি স্থগিত ৰাখিছে।\nমাৰ্স্ক আৰু এমএচচি মেডিটেৰেনিয়ান শ্বিপিং কোম্পানী দুটাই ৰাছিয়াত কাৰ্গো বুকিং বন্ধ কৰি দিছে।\nছুইজাৰলেণ্ডৰ এমএছচি কণ্টেইনাৰ শ্বিপিং কোম্পানীটোৱে বাল্টিক, কৃষ্ণ সাগৰ আৰু পূৱ ৰাছিয়াৰ সাগৰত কোম্পানীটোৰ জাহাজৰ চলাচল বন্ধ কৰি দিছে।


জয় ভোলা নাথ – জিমি শইকীয়া – ফটাঢোল\nSeptember 1, 2018 ভিন্নস্বাদ\t14 Comments\nজয় ভোলা নাথ – জিমি শইকীয়া\nবৌম বৌম ভোলানাথৰ ফুল ডিউটিৰ টাইম পৰে শাওন মাহত। শাওণ মাহৰ সোমবাৰে সোমবাৰে মঠ-মন্দিৰত যিহে ভিৰ হয় স্বয়ং প্ৰভু ভোলাবাবা সোমাবলৈকে বাট নোপোৱা হয়। অতদিন কুম্ভকৰ্ণ নিদ্ৰাত থকা ভক্তগণৰ আকৌ শাওণ মাহতহে ভক্তি জাগি উঠে। বাবাৰ খাবলৈ শুবলৈ সময় নাইকিয়া কৰি দিয়ে। এই বিশেষ দিনকেইটাৰ বাহিৰে যেন ভগৱানে আমাক আৰ্শীবাদেই নিদিয়ে। অংগনবাড়ী কেন্দ্ৰৰ দৰেই গঢ়ি উঠিছে বেচৰকাৰী ভাং কেন্দ্ৰ।\nভক্ত বিভিন্ন প্ৰকাৰ‌ৰ আৰু মনোকামনাও ভিন্ন। কোন প্ৰকাৰৰ ভক্ত‌ই কি বৰ মাগে কৈলাশৰপৰা একো নুশুনিও নেদেখিও। ত্ৰিনেত্ৰধাৰী বাবাই অৱশেষত কপালৰ হাই পাৱাৰৰ চকুটোও মেলি চালে, নাই ভালকৈ একো নেদেখি। দেখে যদিও D.J. ৰ কাণতাল মৰা শব্দত ভক্তৰ মনোবাঞ্চা একোকে নুশুনি।\nগাটো তিয়াই সেন্দুৰকণ লৈ পুৱাৰ ঘোটা কাপ দিবলৈ আহি পাৰ্বতী আয়ে ক’লে, “বোলো হেৰি ইহঁতৰ বাপেক! এনেকৈনো কি ভুমুকা ভুমুকিখন কৰি আছে হয়নে!”\n: ৰ’বাহে। এইবাৰ ইয়াত থাকিয়েই আৰ্শীবাদ দিওঁ বুলি ভাবিছিলোঁ। পিছে নহ’ব বুজিছা। কাকো নেদেখি, একোকে নুশুনি। মানে কোনে কি বৰ বিচাৰিছে ম‌ই আইডিয়াকে কৰিব পৰা নাই।\nতিতা চুলিটাৰি ৰ’দত শুকাবলৈ পিঠিতে পেলাই পাৰ্বতীয়ে ক’লে, “হেৰি কৰকচোন! কপালৰ তিনি নম্বৰটোৰে চাওকচোন!”\n: চাইছোতো। পৃথিৱীত বহুত মানুহ হ’ল। মোৰ তিনি নম্বৰৰ চকুৱেও ক’ভাৰ কৰিব নোৱাৰি অ’।\n: জুম কৰি চাওকচোন।\n: জুম কৰিলে মানুহখিনিহে দেখো, কি কৈছে নুশুনো নহয়। ইয়াৰপৰা নহ’ব বুজিছানে পাৰু। কেইদিনমানৰ কাৰণে ম‌ই পৃথিৱীৰপৰাই আহোঁগৈ।\n: ময়ো যাম আপোনাৰ লগত!\n: নালাগে পাৰু। তোমাৰ বাহন হিংসুক বাঘৰ লগত মোৰ নিৰীহ বৃষভৰ ৰাহি যোৰা নাহে। তোমাৰ বাঘে মোৰ বৃষভক খাওঁ খাওঁ কৰে। আনহে নালাগে মোকো সি ভেঙুচালি কৰিহে চায়। দেখিছিলা নহয় মাজতে তাৰ প্ৰজাতিৰ ছালখন পিন্ধি থাকো বাবে মোক কিমান ইজ্জতত লগাকৈ গালি দিয়ে।\n: না ম‌ই যামেই! – নাছোড়বান্দা হৈ পাৰ্বতীয়ে ক’লে।\nপাৰ্বতীৰ এই আকোঁৰগোজ স্বভাৱটোৰ বাবেই শূলপাণিয়ে ধমক দিয়ে –\n: ভালেৰে ক’লে কথা শুনিবা পাৰু। খং উঠাই নল’বা। ম‌ই ব্যস্ত থাকিম তুমি আমনি পাবা। চাওঁ মোৰ ত্ৰিশূলপাত আনি দিয়া। ম‌ই এতিয়াই যাব লাগিব।\nপাৰ্বতী আইৰ মুখ ফুলি আহিল। অভিমানী মাতেৰে ক’লে –\n: বুজিছো। ময়ো চখত যাবলৈ ওলোৱা নাই। আপুনি যিহে বৌম ভোলা। অলপতে সন্তুষ্ট হৈ যায়। আগতেও অসুৰ, দেৱতা বিচাৰ নকৰি জধে মধে তথাস্তু বুলি কৈ দিয়ে। পিছত আকৌ সবৰে হাৰাশাস্তি হয়। ভালকৈ শুনি বুজি বৰ দিব। চাই ল’ব ভক্তজন আপোনাৰ প্ৰকৃত ভক্ত হয়নে বা ভক্তজন সেই বৰৰ উপযুক্ত হয়নে নহয়। আপোনাৰ আৰ্শীবাদটো ইমান সহজলভ্য কৰি নেপেলাব। ইমেজ বেয়া কৰি নাহিব পৃথিৱীত। নাৰদে কয় নহয় পৃথিৱীত আপোনাক ভঙুৱা শিৱ বুলিহে জানে।\nপাৰ্বতীয়ে বকনি ল’বলৈ মুখ মেলা দেখি বাবাই বোলে,\n“বাৰু তুমি এতিয়া সেই বকলা মেলিব নালাগে। বোলো নন্দী-ভৃংগী, মাৰাৰ খবৰ ৰাখিবা ভালকৈ। যি কয় তাকে শুনিবা।”\n: হয় প্ৰভু!\nমহাদেৱে জানি শুনিয়েই নন্দী-ভৃংগীক লগ নধৰিলে। কাৰণ অসম বুলি ক’লে দুইজনৰ এলাৰ্জী উঠে বোলে।\nবাবাই বৃষভেৰে ডাইৰেক্ট অসমলৈ পোনালে।\nবাবা পোনে পোনে মন্দিৰলৈকে সোমাই গ’ল। পিছে এফালে ধূপ চাকিৰ ধোঁৱা আৰু তাপ, আনফালে ভক্তৰ মুখৰ বিৰবিৰণি, এফালে পূজাৰীৰ আৰ্শীবাদ, আনফালে খুচুৰা প‌ইচাৰ খিটিং খাটাং। বাবাৰ জঁটাৰ মাজৰ গংগাৰ শীতল পানী উমি উমি গৰম হৈ পৰিল। ভিতৰ ভাগত তিস্তি থাকিব নোৱাৰি প্ৰভুৱে বাহিৰলৈ লৰ ল’লে। এনেও কৈলাশৰপৰা আহি ইয়াত একেবাৰে সূৰ্যটোতে সোমোৱাৰ দৰে লাগিছে। যিহে গৰম ঔ! ভোলানাথ ঘামি জামি জুৰুলি-জুপুৰি হ’ল। ইমান কম বস্ত্ৰ পৰিধান কৰোতেই এয়া। মন্দিৰৰ ভিতৰ ভাগলৈ ভক্তৰ সোঁত বৈছে। সকলোৰে হাতে হাতে চাকি, ধূপ, গাখীৰ আদি। “পাৰ্বতীক নানিলোঁ ভালেই হ’ল,” বাবাই মনতে ভাবিলে। মহাদেৱে অকণ গাটো শীতল পৰক বুলি ডিঙিৰ সাপডালেৰে গাটো যেনি তেনি মোহাৰি ল’লে। সাপৰ চেঁচাকণ লগাত বাবাই বাহিৰতে ৰৈ মানুহৰ আলেখলেখ চাবলৈ ধৰিলে। সকলো পৰিদৰ্শন কৰি বাবাৰ জঁটাৰ আগে জীৱ যাওঁ যাওঁ অৱস্থা। তেওঁৰ ভক্তসকলে তেওঁৰ ৰেপুটেচন একদম বেয়া কৰি পেলাইছে।\nনাৰদে কোৱা কথাবোৰ হয় তাৰমানে।\nইফালে আকৌ দেৱী পাৰ্বতীৰ এটাই প্ৰব্লেম। হাক বচন নুশুনে। মানুহটোৰ আপোনভোলা স্বভাৱটোৰ কাৰণেই নেকি তেওঁ চকুৰ আঁতৰ হ’লেই নানান চিন্তাই বাহ লয়। সেইবাৰ মহাদেৱে খেতি কৰোঁতেও পাৰ্বতী আয়ে হাক বচন নামানি ধননিলৈ গৈ যিখন কৰিলে, সেয়া সৰ্বজনবিদিত। এইবাৰো মনৰ উচপিচনি সহিব নোৱাৰি গোঁসানীয়ে বাবাৰ পিছ ল’লে।\nনন্দী/ভৃংগীক দম দি দি অসমৰ ভক্তক নিজ চকুৰে চাবলৈ আৰু তেওঁৰ স্বামীৰ বিষয়ে ইয়াত মানুহে কি কয় নিজ কাণে শুনিবলৈ।\nঅসম পালেহি। এনেয়ে নন্দী, ভৃংগীয়ে অসমলৈ আহিবলৈ বেয়া পায়। কাৰণ ভাওনাত তেওঁলোকক খেৰৰ জুমুঠি, ভাঙৰ চিলিম টানি যিদৰে প্ৰৱেশ কৰায়, তেওঁলোকে লাজেই পায়। তেওঁলোকে বাৰু এনেকৈ বাবাক ভাঙৰ যোগাৰ দি থাকিব লাগিলে পাৰ্বতী আয়ে সুখেৰে এৰিবনে!\nইফালে শিৱ বাবাৰ নাম গাই,\n“কৈলাসলৈ কিনো চাবা শিৱ‌ই পতা বাৰী\nজুটুলা-জুটুলি ভাং ধঁতুৰাৰে শাৰী।”\nহৰি হৰি মহাদেৱৰ বাসস্থানখনৰ বিলাই কৰিলে চোৱাচোন!\n“ডুগুডুগু ডুগুডুগু ডম্বৰু বজাই কল্পতৰু\nহালিছে জালিছে শিৱ‌ই খাই ভাঙৰ লাৰু\nপাৰ্বতীয়ে কান্দিছে ইনাই-বিনাই\nঘৰতে খাবলৈ আজি চাউল এমুঠিও নাই।”\nকি মানুহ ঔ! ভগৱানৰ ঘৰতনো চাউল নাথাকেনে! ইমান ভিতৰুৱা কথাবোৰ এনেকৈ সবেই জানে বুলি গম পালে পাৰ্বতী গোঁসানীয়ে কালী ৰূপ ধাৰণ কৰি সবকে মহতীয়াই নেপেলাবনে বাৰু!\n“ভাং খাই পগলা হ’লাহে মহাদেৱ\nভাং খাই পগলা হ’লা\nভাঙৰে জ্বালতে ঘৰবাৰী এৰিলা\nপাৰ্বতীকো এৰিলা তুমি হে মহাদেৱ\nভাং খাই পগলা হ’লা।”\nএনে ভয়ংকৰ নাম শুনিলে আয়ে প্ৰভুক পৃথিৱীলৈ আহিবলৈকে নিদিব। মনতে আঘাত পাব। সেয়ে পাৰ্বতীক শিৱ বাবাই নানে।\nপাৰ্বতীয়ে পৃথিৱীলৈ লগ ধৰাত নন্দী -ভংগীয়ে আপত্তি কৰিলে বোলে, প্ৰভুৱে আমাক খং কৰিব যিহেতু তেওঁ মানা কৰি গৈছে। গোঁসানীয়ে বোলে “তোমালোকক একো কৰিব নোৱাৰে। কাৰণ ম‌ই তোমালোকক যি ক‌ওঁ তাকে শুনিবলৈ কৈ গৈছে। এতিয়া ম‌ই কৈছোঁ মোক লৈ ব’লা। অবাধ্য নহ’বা।”\nআঁকোৰগোজ পাৰ্বতী আইৰ কথাত উপায় নোহোৱাত নন্দী ভৃংগী বডীগাৰ্ড হৈ আহিব লগাত পৰিল। কিছু দূৰ যোৱাৰ পিছত এখন নিৰিবিলি ঠাইত বহুত ডেকা বুঢ়া মিলি সমিলমিলেৰে কিবা খাই থকা দেখি কিনো খাইছে বুলি মা সেইফালে যাব ধৰা দেখি নন্দী-ভৃংগীয়ে বাধা দি ক’লে – মা সেইফালে নালাগে যাব। তাত ভাং খাই আছে।\n: হে হৰি! এই ডাঙৰ কেইজন কি কৰিবলৈ আছে? সৰুকেইটাৰ লগত যে এনেদৰে বহি ভাং টানিছে কিয়? কাণকেইখনত ধৰি উঠাই খেদাব নোৱাৰেনে!\n: ক’ত খেদি পঠাব মা! বেয়া বস্তুবোৰ ইয়াত ভগাই যোগাই খায়। নিজে যেতিয়া অধঃপতনে যাব বেলেগকো সেই দিশে টানি নিয়াতো ইয়াত এটা পৰম্পৰা।\nভৃংগীয়ে ক’লে – “আই ইয়াত আমাৰ প্ৰভুক সকলোৱে ভঙুৱা বুলিয়েই কয়। ভাং খোৱাবোৰক বাবা ভক্ত বুলি কয়। কয়, কম প‌ইছা, তাম্মাম নিচা।”\nপাৰ্বতীয়ে আয়ে খঙতে বকিবলৈ ধৰিলে – “হেৰৌ সস্তীয়া বুলিযে ভাং খাই আমাৰ ইহঁতৰ বাপেকৰ লগত ফেৰ মাৰিব গৈছ, পাৰিবিনে, হেৰৌ পাৰিবিনে আমাৰ এওঁৰ দৰে বিষ খাই নীলকণ্ঠ হ’ব। পাৰিবিনে তাণ্ডৱ নৃত্য কৰিব! আমাৰ ইহঁতৰ বাপেকক ভঙুৱা সজাবলৈ আহিছে! সৃষ্টিত তেওঁৰ আন কিমান ডাঙৰ ডাঙৰ কাম কৰিছে সেয়া নেদেখহঁতনে?\nমাৰ কালী ৰূপ প্ৰকট হ’ব লাগিলে সৰ্বনাশ হ’ব। কণ্ট্ৰল কৰাই অসুবিধা হৈ পৰিব, তাতে মহাদেৱো নাই। সেয়ে নন্দী-ভংগীয়ে মাতাক সান্ত্বনা দি ক’লে,\n: মা শান্ত হ‌ওক। বিষৰ কথা নাজানো কিন্তু বিচৰা বস্তু নাপালে ইয়াত ঘৰৰ বস্তু বাহানি ভাঙি মাক-পত্নীৰ আগত তাণ্ডৱ নৃত্য কৰা বহু উদাহৰণ আছে। এইবোৰৰ লগত লাগি একো লাভ নাই মা।\nগোঁসানীয়ে বোলে –\n: আমাৰ এওঁতকৈয়ো এইবোৰ ভঙুৱা দেখোন। এওঁ আগতে মনৰ দুখতে খাইছিল যদি নাজানো। কিন্তু ম‌ই বিয়া হৈ অহাৰপৰা এনেকৈ খোৱা দেখা নাই ঔ!\n: মা সেয়ে প্ৰভুৱে অসমলৈ আপোনাক নানে। ইয়াত আমাৰ প্ৰভুক একেবাৰে বৰটোৰ সময়তহে বিচাৰে। ব’লক মা ইয়াৰপৰা যাওঁ।\nকথা পাতি পাতি তিনিও এটি মন্দিৰৰ দিশে গতি কৰিলে। ছোৱালী দুজনীয়ে হাতত পূজাৰ থালী লৈ চুলি মেলি মন্দিৰৰ দিশে গৈ আছে। এজনীয়ে কৈছে – “তাৰ কাৰণেই শাওণৰ সোমবাৰকেইটা মানিছো। সি আহিলে একেলগে পূজা কৰিম।”\nঅলপ পিছতে বায়ুবেগে বাইক এখন উৰাই এজন ল’ৰা আহিল আৰু খ্ৰেচকৈ ব্ৰেক মাৰি ছোৱালীজনীৰ ওচৰতে ৰ’ল। পাৰ্বতীয়ে বোলে – “অ’ এইটোৰ দেখোন চকু একেবাৰে লাল হৈ আহিছে। অথনি ভাং কেন্দ্ৰত দেখি অহাৰ এটা নহয়নে!”\n: হয় মা! এইজন ডাইৰেক্ট তাৰপৰাই আহিছে। “চকু লাল বুকু খাল সেই পুৰুষৰ লক্ষণ ভাল।” সেয়ে ভাং খাই খাই ইহঁত এনে হৈছে আৰু ছোৱালীও ভোল যায় এনে লক্ষণ দেখি।\nপাৰ্বতী আয়ে এখন্তেক জিৰণি ল‌ওঁ বুলি এঘৰ মানুহৰ আগফালে থকা কৃষ্ণচূড়াজোপাৰ তলতে ৰ’ল। চিলমিলকৈ টোপনি অকণ আহিছিলহে মাত্ৰ, তেনেতে সেই মানুহঘৰৰ ভিতৰৰপৰা গালি উফৰি আহিল –\n: হেৰৌ শিৱৰ ঘৈণীয়েক পাৰ্বতী! গিৰীয়েৰ দুদিনমান খেতিপথাৰৰপৰা নাহোঁতেই এই তেজপিয়া মহ, ডাঁহ, জোকসোপা স্ৰজিব লাগেনে! পথাৰলৈ গ’লো জোকৰ প্ৰতাপত মেখেলা কোঁচাই ঘৰলৈ ঢাপলি ল’লো। এতিয়া অকণ শোওঁ বুলি ভাবিছোঁ মহসোপাৰপৰা দিনতো শুবলৈ শান্তি নাই। হেৰৌ আমাৰ এজন দেখোন তামিলনাডুলৈ যোৱা একবছৰ হ’ল। ম‌ই মিছকলহে দিওঁ।\nপাৰ্বতীয়ে চক্ খাই উঠিল। তেওঁক মানে পৃথিৱীত এনেকৈহে গালি পাৰে। নন্দীহঁতৰ আগত এনে কটু বচন শুনি পাৰ্বতীৰ ফাঁট মেলা বসুমতী পাতালে লুকাওঁ অৱস্থা। তেওঁলোক তেতিক্ষণে তাৰপৰা আঁতৰিল।\nতিনিও এইবাৰ ৰাষ্ট্ৰীয় ঘাইপথৰ কাষে কাষে যাবলৈ ধৰিলে। তেনেতে হো হো কৰি বায়ুবেগে ইখনৰ পিছত সিখন গাড়ী এনেকৈ পাৰ হৈ গ’ল যে পাৰ্বতী গোঁসানী কোনোমতেহে এক্সিডেণ্ট নোহোৱাকৈ ৰ’ল।\nশাড়ীখন ঠিক কৰি লৈ পাৰ্বতীয়ে ভোৰভোৰালে,\n: হেৰৌ কোন ঔ এইবোৰ। ইমান জোৰেৰে গান বজাই গৈছে। পিকনিক পাৰ্টীবোৰহে এনেকৈ গান বজাই যায়। গাড়ীৰে সব মহতীয়াই যাবচোন।\n: মা! সেয়া বৌল বৌম গৈছে। তেওঁলোক আমাৰ প্ৰভুৰ ভক্ত।\nপাৰ্বতী আয়ে ভক্তৰ স্বৰূপ দেখি তৌবা তৌবা মানিলে। বোলে – “নন্দী-ভৃংগী ঔ! আমাৰ ইহঁতৰ বাপেকক বিচাৰি আমি কৈলাশলৈ যাওঁগৈ ব’লা। মোক ইহঁতৰ বাপেকৰ ওচৰলৈ লৈ ব’লা ঔ। মানুহটো যিহে আপোনভোলা! এইমখাই মহতীয়াই হাত-ভৰি ভাঙিব। নালাগে ঐ ইয়াত বৰ দিবলৈ থাকিব।”\nবহু বিচাৰি খোচাৰি অৱশেষত তিনিও বেল এজোপাৰ তলতে মন মাৰি বহি থকা ভোলানাথক পালে। ভোলানাথৰো একে দশা। পাৰ্বতীয়ে তেওঁৰ মুখলৈকে চাবলৈ সাহ নকৰিলে। থোকাথুকি মাতেৰে ক’লে – “দ্বিতীয় দিন ইয়ালৈ অহাৰ নাম নল’ব কৈ দিলোঁ!\n: ব’লা পাৰু! আমি কৈলাশলৈ যাওঁ।\nতেনেতে অন্য এজনৰ কণ্ঠস্বৰ শুনা গ’ল –\n: প্ৰভু! সেৱা গ্ৰহণ কৰিব। আপোনালোক যায় হ’বলা!\nসন্মুখতে সেয়া ম’হৰ শিঙৰ হেলমেট পিন্ধি ৰৈ আছে যমৰাজ।\n: যম! তুমি দেখোন ইয়াত! – পাৰ্বতীয়ে সুধিলে।\n: হয় আই! এতিয়া বহুতৰে অকাল মৃত্যুৰ সময়। আপোনালোক যাওক। ময়ো গৈ আছোঁ।\nপাৰ্বতীয়ে হুমুনিয়াহ কাঢ়িলে। একেই হুমুনিয়াহ কাঢ়ি যমে ক’লে – “এটাই বেয়া লাগে! অতপালি কৰি নিজেতো মৰেই, আন নিৰীহজনকো মাৰি থৈ যায়।”\n« দৈৱদুৰ্বিপাক – নমিতা কোঁৱৰ গগৈ\nখেতিয়ক নে বুৰ্বক – প্ৰণৱ সিংহ »\nধুনীয়া লিখিছা অ’ 👌👌\nজয় বাবা ভোলানাথ\nধুনীয়া লিখিলে । ভাল লাগিল।\nবৰ ৰস পালোঁ জিমি\nবৰ ধুনীয়া লিখিছিলা জিমি এইটো৷\nআকৌ এবাৰ পঢ়িলো জিমি, খুব ভাল লাগিল\nপঢ়ি খুব ভাল লাগিল, আশা কৰিলো অসমৰ পৰাও এজন নতুন আমিশ ত্ৰিপাথীৰ জন্ম হওক।\nমোৰ প্ৰিয় কলমটোৰ জয়জাত্ৰা অব্যাহত হৈ ৰওক ।


পেঞ্চিলডালৰ কাহিনী - তৰংগ\n"আমাৰ বিষয়ে তুমি লিখি আছা নেকি বাৰু? তুমি মোৰ কথাই লিখি থকা নাইটো?\n"কিন্তু এইডাল দেখোন ম‍ই সদায় দেখি থকা আনবোৰ পেঞ্চিলৰ দৰেই, ম‍ইটো একো বেলেগ দেখা নাই!"\n"সেইয়া নিৰ্ভৰ কৰে ত‍ই কোনো এটা বস্তু কেনেকৈ চাৱ তাৰ ওপৰত, পাঁচতা কথা যদি ত‍ই মনত ৰাখিব পাৰ, তেতিয়াহ'লে ত‍ই পৃথিৱীৰ সকলোতকৈ সুখী মানুহজন হ’ব পাৰিবি।"\n"প্ৰথম: ত‍ই সকলো ডাঙৰ কাম কৰিব পাৰ, কিন্তু ত‍ই এইটো কেতিয়াও নাপাহৰিবি তাত এখন হাত আছে যি তোক তোৰ খোজবোৰ দিওঁতে সদায় বাত দেখুৱাই দিয়ে। সেইয়া হয়তু নেদেখাজনৰ হাত, তেওঁ তোক সদায় তেওঁৰ ইচ্ছামতে পথ দেখুৱাই যাব।"\n"দ্বিতীয়: যিকোনো মূহুৰ্ত্ততে ম‍ই লিখা বাদ দি পেঞ্চিল কটা যন্ত্ৰটো ব্যৱহাৰ কৰিব লগা হ’ব পাৰে, ই পেঞ্চিলডালক পীড়া দিব, কিন্তু তাৰ পাছতেই এইডাল আগতকৈ বহুত ধৰাল হৈ পৰিব। ত‍ইয়ো কষ্ট সহ্য কৰিবলৈ শিকিব লাগিব, দুখৰ মাজত নিজক স্থিৰ কৰি ৰাখিবলৈ শিকিব লাগিব, কিয়নো ই তোক এজন আৰু অধিক ভাল মানুহ কৰি তুলিব।"\n"তৃতীয়: পেঞ্চিল ডালে আমাক সদায় এডাল ৰবৰ ব্যৱহাৰ কৰাৰ সুবিধা দিয়ে যাতে আমি ভুলবোৰ শুধৰাব পাৰো, কিবা এটা শুধৰোৱাটোৱে এইটো কেতিয়াও নুবুজায় যে সেইয়া বেয়া কাম আছিল, কিন্তু শুধৰণিয়ে আমাক ভাল আৰু ন্যায়ৰ পথত বৰ্তি থকাত সহায় কৰে।"\n"চতুৰ্থ: পেঞ্চিল এডালৰ ক্ষেত্ৰত গুৰুত্বপূৰ্ণ কথা তাৰ বাহিৰৰ কাঠৰ খোলাটো নহয়, বৰঞ্চ গুৰুত্বপূৰ্ণ ভিতৰৰ গ্ৰেফাইটখিনি হে, সেয়ে তোৰ ভিতৰত কি চলিছে তাক গুৰুত্ব দিবি।"\n"পেঞ্চিল ডালৰ পঞ্চম গুণ: ই সদায় কিছুমান চিন এৰি থৈ যায়, একেদৰে তইয়ো জনা উচিত জীৱনত ত‍ই কৰা প্ৰতিটো কামেই কিবা নহয় কিবা এটা চিন এৰি যাব ক'ৰবাত, সেয়ে প্ৰতিটো কাম কৰোঁতে এই কথাটো মনত ৰাখিবি।"\nপেঞ্চিলডালৰ কাহিনী was last modified: August 24th, 2015 by দীপাংকৰ\nBidyut Jyoti Tamuli 19 February , 2014 at 12:09 AM\nMeenalakshmi Das 19 February , 2014 at 12:10 AM\nTushar Konch 19 February , 2014 at 12:11 AM\nlike the flowing river.....thoughts and reflection.... amazing book\ni got most of his creation....my favrt writter....Mr. coelho\nBanajit Pathak 19 February , 2014 at 12:12 AM\nদীপাংকৰ 19 February , 2014 at 12:12 AM\nMridul Kumar Sharmah 19 February , 2014 at 12:13 AM\nPankaj Jyoti Mahanta 19 February , 2014 at 12:14 AM\nবঢ়িয়া................................। কল্পবিজ্ঞানৰ গল্পখিনি চাইছানে? কেনেকুৱা লাগিছে......\nBipul Kumar Das 19 February , 2014 at 12:15 AM\nদীপাংকৰ 19 February , 2014 at 12:15 AM\nযাদবেন্দ্ৰ বৰা 19 February , 2014 at 12:16 AM\nসুন্দৰ..... চৰ্চা চলাই যোৱা\nDiganta Pathak 19 February , 2014 at 12:16 AM\nNabanita Neog 19 February , 2014 at 12:17 AM\nমিতালী ডেকা 19 February , 2014 at 12:18 AM\nArundhati Borah 1 March , 2015 at 4:41 PM


Utpal Badol Baruah * উৎপল বাদল বৰুৱা: জীৱন বাটৰ ৰসঃ পূৰ্ণেশ্বৰ ছাৰ (৪৫)\nগহপুৰ, বিশ্বনাথ চাৰিআলি, তেজপুৰ আৰু মঙ্গলদৈ এই আটাইকেইখন ঠাই এসময়ত এখন জিলাৰে অন্তৰ্গত আছিল –নাম আছিল দৰং জিলা৷ মহকুমা আছিল দুটা – তেজপুৰ আৰু মঙ্গলদৈ৷ জিলাৰ সদৰ ঠাই আছিল লুইতৰ দাঁতিত অৱস্থিত তেজপুৰ নামৰ সৰু আৰু পৰিষ্কাৰ চহৰখন৷ জিলাখনৰ অধিকাংশ লোকেই কৃষিজীৱি হোৱা বাবে সদৰ ঠাইৰ লগত সাধাৰণ গঞাৰ সম্পৰ্ক বৰ কম আছিল৷ কৰ্টত কেছ খেলিবলৈ, টান বেমাৰৰ চিকিৎসা কৰিবলৈ বা কলেজত পঢ়িবৰ নিমিত্তেহে ভিতৰুৱা অঞ্চলৰ লোকৰ জিলাৰ সদৰলৈ আগমণ ঘটিছিল৷ এই যাত্ৰাটোক কাব্যিক ভাষাৰে “জিলালৈ যোৱা” বুলি কোৱা হৈছিল৷ সেইযে, “বহুদিন হৈ গ’ল, জিলালৈ অহা নাই সোনজিৰা মাহী”, কবিয়ে ইয়াত সোনজিৰা মাহীক গাঁৱৰ পৰা জিলাৰ সদৰ ঠাইলৈ যোৱাৰ কথা বৰ্ণনা কৰিছে৷ তেতিয়াৰ দিনত সেই যাত্ৰা বৰ সহজ নাছিল৷ কেইবাখনো নৈ নাঁৱেৰে পাৰ হৈ তেজপুৰলৈ যাব লাগিছিল৷ গহপুৰ অঞ্চলৰ লোকে তিনিখন নদী নাৱেৰে পাৰ হৈ জিলালৈ গৈছিল – বুৰৈ, বৰগাং আৰু জীয়া ভঁৰলী৷\nপূৰ্ণেশ্বৰ ছাৰ বাস কৰা অঞ্চলটোৰ পৰা এখন নদী পাৰ হ’লেই জিলালৈ যাব পৰাৰ সুবিধা আছিল৷ বেলি উঠাৰ লগে লগেই জীয়া ভৰলীৰ চকী ঘাটেদি পোনাই দিলে ছালৰ ছাঁ মাটিত নৌ পৰোঁতেই তেজপুৰ ওলাবগৈ পাৰি৷ অসমৰ মেপৰ লগত চিনাকি থকা সকলোৱেই জানে, ব্ৰহ্মপুত্ৰৰ উত্তৰ পাৰে থকা উপনদীসমূহৰ ভিতৰত জীয়া ভঁৰলী নদীখনৰ আকাৰেই আটাইতকৈ ডাঙৰ৷ বাকীবোৰ নৈ যদি ৰঙীল পেঞ্চিলডালৰ নীলা মূৰটোৰে একা-বেকা এডাল ৰেখা আঁকিয়েই বুজাব পাৰি, ব্ৰহ্মপুত্ৰ আৰু ভঁৰলী নদী আঁকিবলৈ দুডাল আঁচৰ প্ৰয়োজন হৈছিল৷ আঁচদুডালৰ মাজত বিচিত্ৰ ভঙ্গীমাত থকা কেইটামান শূণ্য বহুৱাই দি গোটেই নদীখন নীলা ৰঙেৰে ঘঁহি ঘঁহি অংকণ কৰিব লাগিছিল৷ শূণ্যবিলাকৰ চেহেৰাই নদীৰ বুকুত থকা দ্বীপসমূহক প্ৰতিনিধিত্ব কৰিছিল৷ নীলা ৰঙ ইমান বেছি ঘঁহিব পৰাৰ সুবিধা অসমৰ আনবোৰ নদীত নাছিল৷\nভৰলী নদীৰ দুয়োপাৰে বাস কৰা বাসিন্দাসকলৰ নদীখন বৰ মৰমৰ আছিল৷ যেনেকৈ পূৰ্ণিমাৰ স্নিগ্ধ জোনাকত তাজমহলৰ সৌন্দৰ্য অনিৰ্বচনীয় ৰূপত দেখা দিয়ে, ঠিক তেনেকৈ ফৰিংফুটা জোনাকত জীয়া ভঁৰলী নদীৰ দাঁতিত থকা নিৰ্মল বালিত বিচৰণ কৰাৰ অপূৰ্ব মাদকতা, অভিজ্ঞতা থকা জনেহে অনুভৱ কৰিব পাৰে৷ নদীখনৰ দুয়োপাৰে অনেকঠাইত কেইবাটাও অসমীয়া থলুৱা জনগোষ্ঠীৰ বাসস্থান৷ তেওঁলোক বৰ পৰিশ্ৰম কৰি জীৱন নিৰ্বাহ কৰা দুখীয়া মানুহ৷ কৃষি, গাখীৰৰ ব্যৱসায়, বাহ-কাঠৰ কাৰবাৰ বা ঘৰৰ পোহনীয়া হাঁহ, পাৰ, ছাগলী আদি কিনি কুটি তাৰেই টুক-টুক টাক-টাককৈ চলি থকা সৰল মনৰ মানুহ৷ প্ৰয়োজনীয় কাম নাথাকিলে তেওঁলোক জিলালৈ যোৱাৰ প্ৰশ্নই নুঠে৷\n১৯৬২ চনৰ আগষ্ট মাহত জীয়া ভৰলী নদীৰ ওপৰত এখন পকী দলং নিৰ্মান কৰা হ’ল৷ দলংখনৰ ওপৰেদি যিটো পথ পাৰ হৈ গৈছে তাৰ নাম ৫২ নম্বৰ ৰাষ্ট্ৰীয় ঘাঁইপথ৷ ৰাষ্টাটোৰ বাবেই জিলালৈ যাবলৈ এতিয়া নৈখন নাঁৱেৰে পাৰ হোৱাৰ প্ৰয়োজন নোহোৱা হ’ল৷ পাছে হ’লে কি হ’ব, আগতে চকীঘাটেদি পোনাই দিলে এঘাৰ মাইল হোৱা বাট এতিয়া খনামূখ, বালিপৰা, ঘোঁৰামাৰী হৈ ৰাষ্ট্ৰীয় ঘাঁই পথেদি গঁলে ত্ৰিশ মাইলতকৈও বেছি পৰে৷ কেৰেলাতকৈ গুটি দীঘল হ’ল! তথাপিও ৰাষ্টাটোৱে পিছপৰা বহু অঞ্চল সামৰি ল’লে, সিয়েই শান্তনা৷ এসময়ত বুৰৈ, বৰগাঙৰ ওপৰতো ক’লা ৰঙ দিয়া কাঠৰ দলং উঠিল৷ অসম ৰাজ্যিক মটৰ পৰিবহন সন্থাই গঁড়ৰ ছাপ থকা ৰঙা গৰমেন্ট বাছ জিলাৰ পৰা বাঁহবাৰী, গহপুৰলৈকে চলাবলৈ ল’লে৷ কিছুদিনৰ পিছত ৫২ নম্বৰ পথত পাব্লিক বাছ কেইখনমানেও ভুমুকি মাৰিলে – মা কামাখ্যা, জয় সন্তোষী মা, চাৰি ভাই, পাকিজা৷ বজাৰ বাৰত বাছকেইখন হঠাতে অন্তৰ্ধান হয়, তেনে দিনত সিহঁতে আলু, কঁচু, পান, তামোল, হাঁহ, মুৰ্গী, পাৰ, ছাগলী সমন্বিতে মানুহকো পান জপা দি জাপি বজাৰৰ ভাড়া মাৰে৷ তেনেদিনত নতুনকৈ ওলোৱা মেটাড’ৰ কেইখনৰ ফিটাহিতো কি চাবা- তিনি টকাৰ ঠাইত সুবিধা পালে পাঁচ টকাও বিচাৰে!\nপুৰ্ণেশ্বৰ ছাৰে এখন স্কুটাৰ কিনিলে৷ বাজাজ কোম্বানীৰ ১৫০ নম্বৰ মডেল৷ ৰঙটো ডাঠ সেউজীয়া৷ আৰ্মিৰ অফিচাৰ এজনৰ জলন্ধৰলৈ ট্ৰেন্সফাৰ হৈছিল, যোৱাৰ আগতে তেওঁ স্কুটাৰখন ছাৰক বেছি থৈ গ’ল৷ কেইবাবাৰো কিক মৰাৰ পিছতো যদি ইঞ্জিনটো নচলে, স্কুটাৰখন একটীয়া কৰি অলপ সময় ধৰি থাকিব লাগে, তাৰ পিছতই কিক মাৰিলে ভট্-ভট্ কৰি ইঞ্জিনটো চলিবলৈ ধৰে৷ ইঞ্জিনটোৰ মাত শুনিলেই ছাৰৰ মুখত ক’ব নোৱাৰাকৈয়ে মিচিকি হাঁহি এটা ওলায়৷ প্ৰথম প্ৰথম স্কুটাৰখন স্কুললৈ আনোঁতে জিৰণীৰ সময়ত স্কুলত ছাত্ৰহঁতে জুম বান্ধি চাবলৈ লৈছিল, আৰু ডাঙৰ হৈ তেনেকুৱা এখন কিনাৰ দিবাস্বপ্নত আপোন পাহৰা হৈছিল৷ প্ৰথম দিনাই ছাৰে কৈ দিছিল –‘কিমান সময় চাৱ চাই থাক, কিন্তু খবৰদাৰ, হাত নলগাবি৷’ দুয়োটা চিটৰ মাজতে তেল ভৰোৱা সাঁফৰটো আছে, সেইটো শুঙিলে বৰ ভাল গোন্ধায়! তলৰ ক্লাছৰ ছাত্ৰহঁতে পাল পাতি পাতি তাৰ সুগন্ধি লয়৷ ছাৰে নেদেখাকৈ সেই সাঁফৰৰ ওচৰতে পৰা ধূলিৰ চামনিটোৰ ওপৰত নাইনৰ ছাত্ৰ কৃষ্ণই তৰ্জনী আঙুলিৰে ইংৰাজী আখৰ তিনিটা লিখে – কে-কে-কে, তাৰমানে কৃষ্ণ কান্ত কলিতা৷ অৱশ্যে ছাৰৰ চকুত পৰাৰ আগতেই কৃষ্ণই হাতৰ তলুৱাৰে সেইটো মচি পেলায়৷\nআজি বুধবাৰ৷ চিলাৰায় দিৱসৰ বাবে স্কুল বন্ধ৷ ৰাতিপুৱাই পুহিলা জেঠাই আহি পূৰ্ণেশ্বৰ ছাৰৰ ঘৰ ওলালহি আৰু ছাৰৰ হাতে ভৰিয়ে ধৰাদি ধৰিলেহি৷ ঘনকান্ত, মানে জেঠাইৰ একমাত্ৰ পুত্ৰই কালি ৰাতিৰে পৰা গুৰিদাঁত এটাৰ বিষত চেঙালুটি পাৰি আছে! পিঠাখোৱা বেমাৰৰ দৰে গালখনৰ এফাল বিষত ফুলি উঠিছে৷ গতিকে, ছাৰে ঘনক ভটভটীখনত উঠাই জিলালৈ লৈ গৈ ডাক্তৰক দেখুৱাবগৈ লাগে৷ গণেশঘাটত বহা দাঁতৰ ডাক্তৰ চক্ৰৱৰ্তীৰ লগত ছাৰৰ জনাশুনা আছে৷ মৰাপাট বেছি পোৱা টকা দুকুৰীও জেঠায়ে লগত লৈ আহিছে৷ বুধবাৰে টৌ-ভঙাত ডাঙৰ বজাৰ বহে, সেইকাৰণে আজি পাব্লিক গাড়ী কেইখনৰ দেখা-দেখিয়েই নাই৷ পিছৰ চিটত ঘনক উঠাই লৈ ৫২ নম্বৰ ৰাষ্ট্ৰীয় ঘাঁই পথত ছাৰে স্কুটাৰৰ থাৰ্ড গিয়েৰ লগাই দিলে! ৰাষ্টাৰ মাজত মস্ত মস্ত গাঁত বিলাক আছে৷ দুই-তিনি, দুই-তিনি গিয়েৰ লগাই ফুটবল পথাৰত কেৰি কাটি কাটি বলটো আগলৈ নি থকাৰ দৰে ছাৰৰ স্কুটাৰ জিলা অভিমূখে অগ্ৰসৰ হ’ল৷\nপ্ৰথমে ছাৰে ধৰিবই পৰা নাছিল, ৰাষ্টাৰ কাষতে ৰৈ থকা কোনোবা বাটৰুৱা বুলি ভাবিছিল, কিছু ওচৰ চাপি গৈ দেখিলে সেইজন ভঁৰলী পাৰৰ নোমল পেগু, ছাৰৰ চিনাকি৷ অঞ্চলটোত পেগু চালাক-চতুৰ লোক বুলি নাম আছে৷ ছাৰে স্কুটাৰখন ৰাখিলে৷ পেগু ঘোঁৰামাৰীলৈ যাবলৈ পাব্লিক বাছৰ অপেক্ষাত ৰাষ্টাৰ দাঁতিত বহুসময় ধৰি ৰৈ আছে৷ পেগুৱে ছাৰক মিতিৰ বুলি মাতে৷\n- “অই মিতিৰ, মোকো লৈ যা ঐ ৷”\n- “ধেইত, নধৰে ইয়াত, দুটাহে চিট আছে, তিনিটা মানুহ নধৰে নহয়৷” ছাৰে ক’লে৷\n- “ধৰিব, ধৰিব, লৈ যাহ!” পেগুৱে স্কুটাৰলৈ বুলি দুয়োটা মানুহৰ মাজেদি ভৰি এটা দাঙিলেই! ঘন অলপ পিছুৱাই গ’লে৷\nহাতত থকা টোপোলাটো পেটতে সাৱতি ধৰি পেগু দুয়োটা চিটৰ মাজত বহি ল’লে, ছাৰৰ আকৃতিটো কাঁচিজোনটোৰ দৰে ধেনুভিৰীয়া হৈ গ’ল৷ তাৰ পৰা ঘোঁৰামাৰীলৈ বেছি দূৰ নহয়, অগত্যা ছাৰে দুয়োটাকে লৈ আকৌ যাত্ৰা আৰম্ভ কৰিলে৷ ছাৰে পেগুক সাৱধান কৰি দিলে – ঐ, মোৰ চোলাটোত তোৰ মুখৰ তামোলৰ পিকসোপা যাতে নালাগে!\nবালিপৰাৰ পাকটো লোৱাৰ আগতেই ৰাষ্টাটোৰ গাতে লাগি আহঁত গছ এজোপা আছে৷ তাতে হঠাতে আৱিৰ্ভাৱ হ’ল মাধৱ চিপাহীৰ৷ ‘ৰৈ যাওঁক’ বাক্যটো অসমৰ কোনো কোনো ঠাইত ‘ৰখি যাওঁক’ বুলি কয়৷ এই ‘ৰখি যাওঁক’-টোকে হিন্দীলৈ ৰূপান্তৰ কৰি মাধৱ চিপাহীয়ে লাঠি দাঙি চিঞঁৰিলে - ৰুখউ! হাত আৰু ভৰিৰ দুয়োডাল ব্ৰেক একেলগে মাৰি ছাৰ ৰৈ গ’ল৷ চিপাহী ওচৰ চাপি আহি ছাৰে পিন্ধি যোৱা ঘিঁউ বৰণৰ চোলাটোৰ ওপৰৰ জেপটোত জিলিকি থকা দুটকীয়া নোটকেইখনলৈ এবাৰ কেৰাহীকৈ চালে, তাৰ পিছত পুলিচৰ মেজাজেৰে সুধিলে – দুটা উঠিব পৰা স্কুটাৰত তিনিটা উঠিলে পুলিচে ধৰিব বুলি জানেনে নাজানে?\n- ছাৰে, কি কওঁ, কি নকওঁ কৰিলে৷ ঠিক তেনেতে, পেগুৱে আৰম্ভ কৰিলে – মই আগতেই কৈছোঁ তাক চাহাব, ধৰিব ধৰিব, সি কয় নধৰে নধৰে, এতিয়া পৰমান পা!\nPosted by Utpal Badol Baruah at 12:02 PM


কাজী নজৰুল ইছলাম - অসমীয়া ৱিকিপিডিয়া\nকাজী নজৰুল ইছলাম\n(নজৰুল ইছলামৰ পৰা পুনঃনিৰ্দেশিত)\n২৪ মে', ১৮৯৯\nChurulia, Bengal Presidency, British Raj\n২৯ আগষ্ট, ১৯৭৬ (৭৭ বছৰ)\nকবিতা, সঙ্গীত, ৰাজনীতি, সমাজ\nইছলাম; হাফিজ; ৰুমি; শাক্তধৰ্ম; ৰবীন্দ্ৰনাথ ঠাকুৰ\nবাংলাদেশৰ সংস্কৃতি; ভাৰতীয় স্বাধীনতা আন্দোলন; ভাৰতৰ সংস্কৃতি;; বৈশ্বিক নাগৰিকত্ব\nকাজী নজৰুল ইছলাম (বঙালী: কাজী নজরুল ইসলাম; ইংৰাজী: Kazi Nazrul Islam) (মে ২৪, ১৮৯৯ – আগষ্ট ২৯, ১৯৭৬) অগ্ৰণী বাঙালী কবি, বিংশ শতাব্দীৰ জনপ্ৰিয় বাঙালী কবি, সঙ্গীতজ্ঞ, সংগীতস্ৰষ্টা, দাৰ্শনিক, যিয়ে বঙালী কাব্যত অগ্ৰগামী ভূমিকাৰ লগতে প্ৰগতিশীল প্ৰণোদনাৰ বাবে সৰ্বাধিক পৰিচিত। তেওঁ বঙালী ভাষাৰ অন্যতম সাহিত্যিক, দেশপ্ৰেমী আৰু বাংলাদেশৰ জাতীয় কবি। পশ্চিমবঙ্গ আৰু বাংলাদেশ – দুই বঙালীতেই তেওঁৰ কবিতা আৰু গান সমানভাবে সমাদৃত। তেওঁৰ কবিতাত থকা বিদ্ৰোহী দৃষ্টিভঙ্গীৰ কাৰণে তেওঁক 'বিদ্ৰোহী কবি' নামেৰে আখ্যা দিয়া হয়। তেওঁৰ কবিতাৰ মূল বিষয়বস্তু আছিল মানুহৰ ওপৰত মানুহৰ অত্যাচাৰ অৰু সামাজিক অনাচাৰ আৰু শোষণৰ বিৰুদ্ধে প্ৰকাশ্য প্ৰতিবাদ। বিংশ শতাব্দীৰ বঙালী সমাজত কাজী নজৰুল ইছলামৰ মৰ্যাদা আৰু গুৰুত্ব অপৰিসীম। একাধাৰে কবি, সাহিত্যিক, সংগীতজ্ঞ, সাংবাদিক, সম্পাদক, ৰাজনীতিবিদ আৰু সৈনিক হিচাবে অন্যায় আৰু অবিচাৰৰ বিৰুদ্ধে নজৰুল সদায় সোচ্ছাৰ আছিল। তেওঁৰ কবিতা আৰু গানত এই মনোভাবেই প্ৰতিফলিত হৈছে। 'অগ্নিবীণা' হাতত লৈয়েই যেন তেওঁৰ প্ৰৱেশ, 'ধূমকেতু'ৰ দৰেই যেন তেওঁৰ প্ৰকাশ। লেখনিত যিদৰে বিদ্ৰোহী, জীৱনতো সেইদৰে – কামে-কাজেই "বিদ্ৰোহী কবি"। তেওঁৰ জন্ম আৰু মৃত্যু বাৰ্ষিকী বিশেষ মৰ্যাদাৰে উভয় বঙালীতে প্ৰতি বছৰে উদযাপিত হয়।\nনজৰুলে এটা দৰিদ্ৰ মুছলিম পৰিয়ালত জন্মগ্ৰহণ কৰে। তেওঁৰ প্ৰাথমিক শিক্ষা আছিল ধৰ্মীয়। স্থানীয় এক মছজিদত মুয়াজ্জিন হিচাবেও কাম কৰিছিল। কৈশোৰত বিভিন্ন থিয়েটাৰ দলৰ লগত কাম কৰোঁতে কৰোঁতে তেওঁ কবিতা, নাটক আৰু সাহিত্য সম্বন্ধে সম্যক জ্ঞান লাভ কৰে। ব্ৰিটিছ শাসনকালত ভাৰতীয় সেনাবাহিনীত কিছুদিন কাম কৰাৰ পাছত তেওঁ সাংবাদিকতাকে পেছা হিচাবে বাচি লয়। এই সময়ত তেওঁ কলকাতাতেই থাকিছিল। এই সময়ত তেওঁ ব্ৰিটিছ ৰাজৰ বিৰুদ্ধে প্ৰত্যক্ষ সংগ্ৰামত অবতীৰ্ণ হয়। প্ৰকাশ কৰে 'বিদ্ৰোহী' আৰু 'ভাঙাৰ গানেৰ' ধৰণৰ কবিতা; 'ধূমকেতুৰ' দৰে সাময়িকী। জেলত বন্দী হোৱাৰ পাছত লিখে 'ৰাজবন্দীৰ জবানবন্দী'। এই সকলো সাহিত্যকৰ্মতে সাম্ৰাজ্যবাদৰ বিৰোধিতা সুস্পষ্ট আছিল। ধাৰ্মিক মুছলিম সমাজ আৰু অৱহেলিত ভাৰতীয় জনগণৰ লগত তেওঁৰ বিশেষ সম্পৰ্ক আছিল। তেওঁৰ সাহিত্যকৰ্মত প্ৰাধান্য পাইছে ভালপোৱা, মুক্তি আৰু বিদ্ৰোহে। ধৰ্মীয় লিঙ্গভেদৰ বিৰুদ্ধেও তেওঁ লিখিছিল। চুটি গল্প, উপন্যাস, নাটক লিখিলেও তেওঁ মূলত: কবি হিচাবেই বেছি পৰিচিত। বঙালী কাব্যত তেওঁ এক নতুন ধাৰাৰ জন্ম দিয়ে। এইটো হ’ল ইছলামী সঙ্গীত তথা গজল। ইয়াৰ সমান্তৰালভাবেই তেওঁ অনেক উৎকৃষ্ট শ্যামাসংগীত আৰু হিন্দু ভক্তিগীতিও ৰচনা কৰে। নজৰুলে প্ৰায় ৩০০০ গান ৰচনা কৰে আৰু অধিকাংশতে সুৰাৰোপ কৰিছে যিবিলাক এতিয়া নজৰুল সঙ্গীত বা "নজৰুল গীতি" নামেৰে পৰিচিত আৰু বিশেষ জনপ্ৰিয়। মাজবয়সতে তেওঁ পিক্ ডিজিজত আক্ৰান্ত হয়। ইয়াৰ ফলত আমৃত্যু তেওঁ সাহিত্যকৰ্মৰ পৰা বিচ্ছিন্ন হৈ থাকে। একেই সময়তে মানসিক ভাৰসাম্য হেৰুৱায় পেলায়। বাংলাদেশ চৰকাৰৰ আমন্ত্ৰণত ১৯৭২ চনত তেওঁ সপৰিয়ালে ঢাকালৈ আহে। এইসময়ত তেওঁক বাংলাদেশৰ নাগৰিকত্ব প্ৰদান কৰা হয়। ইয়াতেই তেওঁ মৃত্যুবৰণ কৰে।\n1.1 জন্ম আৰু প্ৰাথমিক জীৱন\n1.2 সৈনিক জীৱন\n1.3 সাংবাদিক জীৱন অৰু বিয়া\n1.4 বিদ্ৰোহী নজৰুল\n1.6 বাংলাদেশলৈ আগমন আৰু প্ৰয়াণ\n2.2 গদ্য ৰচনা, গল্প আৰু উপন্যাস\n3 ৰাজনৈতিক আৰু ৰাষ্ট্ৰীয় দৰ্শন\nজন্ম আৰু প্ৰাথমিক জীৱন[সম্পাদনা কৰক]\n১৮৯৯ খ্ৰীষ্টাব্দৰ ২৪মেত (১৩০৬ বঙ্গাব্দৰ ১১ জেঠ) ভাৰতৰ পশ্চিমবঙ্গৰ বৰ্ধমান জিলাৰ আচানচোল মহকুমাৰ চুৰুলিয়া গাঁৱত জন্মগ্ৰহণ কৰে কাজী নজৰুল ইছলামে। চুৰুলিয়া গাঁওখন আচানচোল মহকুমাৰ জামুৰিয়া ব্লকত অৱস্থিত। পিতামহ কাজী আমিনউল্লাহৰ পুত্ৰ 'কাজী ফকীৰ আহমেদৰ' দ্বিতীয়া পত্নী 'জাহেদা খাতুনৰ' ষষ্ঠ সন্তান তেওঁ। তেওঁৰ দেউতাক আছিল স্থানীয় এক মছজিদৰ ইমাম। তেওঁলোক তিনিজন ককায়েক-ভায়েক আৰু এগৰাকী ভগ্নী আছিল। তেওঁৰ সহোদৰ ভাতৃ আৰু ভগ্নীৰ নাম হল: সকলোতকৈ ডাঙৰ কাজী চাহেবজান, কনিষ্ঠ কাজী আলী হোচেন, ভগ্নী উম্মে কুলচুম। কাজী নজৰুল ইছলামৰ ঘৰুৱা নাম আছিল "দুখু মিয়া"। তেওঁ স্থানীয় মুক্তাবত মছজিদত পৰিচালিত মুছলিমসকলৰ ধৰ্মীয় স্কুল) কুৰআন, ইছলাম ধৰ্ম, দৰ্শন আৰু ইছলামী ধৰ্মতত্ত্ব অধ্যয়ন আৰম্ভ কৰে। ১৯০৮ খ্ৰীষ্টাব্দত যেতিয়া তেওঁৰ দেউতাকৰ মৃত্যু হয়, তেতিয়া তেওঁৰ বয়স মাত্ৰ ন বছৰ। পাৰিবাৰিক অভাৱ-অনাটনৰ কাৰণে তেওঁৰ শিক্ষাজীৱন বাধাগ্ৰস্থ হয় আৰু মাত্ৰ দহ বছৰ বয়সতে তেওঁ জীৱিকা অৰ্জ্জনৰ সংগ্ৰামত নামে। এইসময়ত নজৰুলে মু্ক্তাবৰ পৰা নিম্ন মাধ্যমিক পৰীক্ষাত উত্তীৰ্ণ হৈ উক্ত মুক্তাবতেই শিক্ষকতা আৰম্ভ কৰে। একেলগে হাজী পালোৱানৰ কবৰৰ সেৱক আৰু মছজিদৰ মুয়াজ্জিন (আজান দিওঁতা) হিচাবে কাম আৰম্ভ কৰে। এইসকলো কামৰ মাধ্যমত তেওঁ খুব কম বয়সতেই ইছলাম ধৰ্মৰ মৌলিক আচাৰ-অনুষ্ঠানৰ লগত ঘনিষ্ঠভাবে পৰিচিত হোৱাৰ সুযোগ পায় যিয়ে পৰৱৰ্তীকালত তেওঁৰ সাহিত্যকৰ্মক বিপুলভাবে প্ৰভাৱিত কৰিছে। তেৱেঁই বঙালী সাহিত্যত ইছলামী চেতনাৰ চৰ্চা আৰম্ভ কৰিছিল বুলি কোৱা যায়।\nমুক্তাব, মছজিদ আৰু মাজাৰৰ কাম নজৰুলে বেছি দিন কৰা নাছিল। বাল্য বয়সতেই লোকশিল্পৰ প্ৰতি আকৃষ্ট হৈ এটি 'লেটো' (বাংলাৰ ৰাঢ় অঞ্চলৰ কবিতা, গান আৰু নৃত্যৰ মিশ্ৰ আঙ্গিক চৰ্চাৰ ভ্ৰাম্যমাণ নাট্যদল) দলত যোগ দিয়ে। তেওঁৰ খুৰাক কাজী বজলে কৰিম চুৰুলিয়া অঞ্চলৰ লেটো দলৰ বিশিষ্ট ওস্তাদ আছিল আৰু আৰবি, ফাৰ্চী আৰু উৰ্দূ ভাষাত তেওঁৰ দখল আছিল। ইয়াৰ উপৰি বজলে কৰিমে মিশ্ৰ ভাষাত গান ৰচনা কৰিছিল। ধাৰণা কৰা হয়, বজলে কৰিমৰ প্ৰভাৱতেই নজৰুলে লেটো দলত যোগ দিছিল। ইয়াৰ বাহিৰেও সেই অঞ্চলৰ জনপ্ৰিয় লেটো কবি 'শেখ চকোৰ' (গোদা কবি) আৰু কবিয়া বাসুদেবৰ লেটো আৰু কবিগানৰ আচৰত নজৰুলে নিয়মিত অংশ কৰিছিল। লেটো দলতেই সাহিত্য চৰ্চা আৰম্ভ হয়। এই দলৰ লগত তেওঁ বিভিন্ন স্থানলৈ যায়, তেওঁলোকৰ লগত অভিনয় শিকে আৰু তেওঁলোকৰ নাটকৰ বাবে গান আৰু কবিতা লিখে। নিজ কৰ্ম আৰু অভিজ্ঞতাৰ আলোকত তেওঁ বঙালী আৰু সংস্কৃত সাহিত্য অধ্যয়ন আৰম্ভ কৰে। একেলগে হিন্দু ধৰ্মগ্ৰন্থ অৰ্থাৎ পুৰাণসমূহ অধ্যয়ন কৰে। সেই কম বয়সতেই তেওঁ নাট্যদলৰ বাবে বেছ কিছু সংখ্যক লোকসঙ্গীত ৰচনা কৰে। ইয়াৰ মাজত আছ 'চাষাৰ চঙ', 'শকুনিবধ', 'ৰাজা যুধিষ্ঠিৰৰ চঙ', 'দাতা কৰ্ণ', 'আকবৰ বাদশাহ', 'কবি কালিদাস', 'বিদ্যাভূতুম', 'ৰাজপুত্ৰৰ গান', 'বুঢ়া শালিকাৰ ঘাড়ে ৰোঁ' আৰু 'মেঘনাদ বধ'। এফালে মছজিদ, মাজাৰ আৰু মুক্তাব জীৱন, আনফালে লেটো দলৰ বিচিত্ৰ অভিজ্ঞতাই নজৰুলৰ সাহিত্যিক জীৱনৰ অনেক উপাদান সৰবৰাহ কৰিছে। নজৰুলে কালীদেৱীক লৈ প্ৰচুৰ শ্যামা সঙ্গীত ৰচনা কৰে, নজৰুলে তেওঁৰ শেষ ভাষণত উল্লেখ্য কৰে - “ কেউ বলেন আমাৰ বাণী যবন কেউ বলেন কাফেৰ। আমি বলি ও দুটোৰ কোনটাই না। আমি শুধু হিন্দু মুছলিম কে এক জায়গায় ধৰে নিয়ে হ্যাণ্ডশেক কৰানোৰ চেষ্টা কৰেছি, গালাগালি কে গলাগলি তে পৰিণত কৰাৰ চেষ্টা কৰেছি। ”\n১৯১০ চনত নজৰুলে লেটো দল এৰি ছাত্ৰ জীৱনলৈ ঘূৰি আহে। লেটো দলত তেওঁৰ প্ৰতিভাত সকলোৱেই যে মুগ্ধ হৈছিল তাৰ প্ৰমাণ নজৰুলে লেটো এৰি অহাৰ পাছাত তেওঁক লৈ অন্য শিষ্যসকলৰ ৰচিত গান: "'আমৰা এই অধীন, হয়েছি ওস্তাদহীন / ভাবি তাই নিশিদিন, বিষাদ মনে / নামেতে নজৰুল ইছলাম, কি দিব গুণেৰ প্ৰমাণ'"। এই নতুন ছাত্ৰজীৱনত তেওঁৰ প্ৰথম স্কুল আছিল ৰানীগঞ্জৰ চিয়াৰচোল ৰাজ স্কুল। ইয়াৰ পাছত ভৰ্তি হয় মাথৰুন উচ্চ ইংৰাজী স্কুলত যিখনে পৰৱৰ্তীকালত নবীনচন্দ্ৰ ইনষ্টিটিউশন নামেৰে পৰিচিতি লাভ কৰিছিল। মাথৰুন স্কুলৰ তৎকালীন প্ৰধান শিক্ষক আছিল কুমুদৰঞ্জন মল্লিক যি সেইসময়ৰ বিখ্যাত কবি হিচাবেও পৰিচিত আছিল। তেওঁৰ সান্নিধ্য নজৰুলৰ অনুপ্ৰেৰণাৰ আন এক উৎস। কুমুদৰঞ্জনে স্মৃতিচাৰণ কৰোঁতে নজৰুল সম্বন্ধে লিখিছে যে,\n“ ছোট সুন্দৰ ছনমনে ছেলেটি, আমি ক্লাছ পৰিদৰ্শন কৰিতে গেলে চে আগেই প্ৰণাম কৰিত। আমি হাচিয়া তাহাকে আদৰ কৰিতাম। চে বৰ লাজুক ছিল। ”\nযিহওক, আৰ্থিক সমস্যাই তেওঁক বেছি দিন ইয়াত পঢ়াশুনা কৰিবলৈ নিদিলে। ষষ্ঠ শ্ৰেণী পৰ্যন্ত পঢ়াৰ পাছত তেওঁ আকৌ ঘূৰি গৈ কামত যোগ দিয়ে। প্ৰথমে যোগ দিয়ে বাসুদেবৰ কবিদলত। ইয়াৰ পাছাত এজন খ্ৰীষ্টান ৰেলৱে গাৰ্ডৰ খানচামা আৰু সৰ্বশেষত আচানচোলৰ চাহ-ৰুটীৰ দোকানত ৰুটী বনোৱাৰ কাম কৰে। এইভাৱে অনেক কষ্টৰ মাজেৰে তেওঁৰ বাল্য জীৱন অতিবাহিত হয়। এই দোকানত কাম কৰাৰ সময়ত আচানচোলৰ দাৰোগা 'ৰফিজউল্লাহ'ৰ লগত তেওঁৰ পৰিচয় হয়। দোকানত অকলে অকলে বহি নজৰুলে যিবিলাক কবিতা আৰু ছড়া ৰচনা কৰিছিল সেইবোৰ দেখি ৰফিজউল্লাহে তেওঁৰ প্ৰতিভাৰ পৰিচয় পায়। তেৱঁই নজৰুলক ১৯১৪ খ্ৰীষ্টাব্দত ময়মনসিংহ জিলাৰ ত্ৰিশালৰ দৰিৰামপুৰ স্কুলত সপ্তম শ্ৰেণীত ভৰ্তি কৰি দিয়ে। ১৯১৫ খ্ৰীষ্টাব্দত তেওঁ আকৌ ৰনীগঞ্জৰ চিয়াৰচোল ৰাজ স্কুললৈ ঘূৰি যায় আৰু তাত অষ্টম শ্ৰেণীৰ পৰা পঢ়াশুনা আৰম্ভ কৰে। ১৯১৭ চন পৰ্যন্ত ইয়াতেই পঢ়াশুনা কৰে। ১৯১৭ খ্ৰীষ্টাব্দৰ শেষৰফালে মাধ্যমিকৰ প্ৰিটেষ্ট পৰীক্ষা নিদিয়াকৈ তেওঁ সেনাবাহিনীত সৈনিক হিচাবে যোগ দিয়ে। এই স্কুলত অধ্যয়ন কৰা কালত নজৰুল ইয়াৰ চাৰিজন শিক্ষকৰ দ্বাৰা প্ৰভাৱিত হৈছিল। এওঁলোক হ’ল উচ্চাঙ্গ সঙ্গীতৰ 'সতীশচন্দ্ৰ কাঞ্জিলাল', বিপ্লবী চেতনা বিশিষ্ট 'নিবাৰণচন্দ্ৰ ঘটক', ফাৰ্চী সাহিত্যৰ 'হাফিজ নুৰুন্নবী' অৰু সাহিত্য চৰ্চাৰ 'নগেন্দ্ৰনাথ বন্দ্যোপাধ্যায়'।\nসৈনিক জীৱন[সম্পাদনা কৰক]\n১৯১৭ খ্ৰীষ্টাব্দৰ শেষৰফালে নজৰুলে সেনাবাহিনীত যোগ দিয়। প্ৰথমে কলকাতাৰ ফোৰ্ট উইলিয়ামত আৰু পৰৱৰ্তীকালত প্ৰশিক্ষণৰ বাব সীমান্ত প্ৰদেশৰ নওছেৰালৈ যায়। প্ৰশিক্ষণৰ শেষত কৰাচীৰ সেনানিবাসত সৈনিক জীৱন কটাবলৈ আৰম্ভ কৰে। তেওঁ সেনাবাহিনীত আছিল ১৯১৭ খ্ৰীষ্টাব্দৰ শেষৰ ফালৰ পৰা ১৯২০ খ্ৰীষ্টাব্দৰ মাৰ্চ-এপ্ৰিল পৰ্যন্ত, অৰ্থাৎ প্ৰায় আঢ়ৈ বছৰ। এই সময়ৰ মাজত তেওঁ ৪৯ বেঙ্গল ৰেজিমেণ্টৰ সাধাৰণ সৈনিকৰ পৰা কোৱাৰ্টাৰ মাষ্টাৰ হাবিলদাৰ পৰ্যন্ত হৈছিল। উক্ত ৰেজিমেণ্টৰ পাঞ্জাবী মৌলবীৰ কাষত তেওঁ ফাৰ্চী ভাষা শিকিছিল। তাৰ বাহিৰেও সহসৈনিকসকলৰ লগত দেশী-বিদেশী বিভিন্ন বাদ্যযন্ত্ৰৰ সহযোগত সঙ্গীতৰ চৰ্চা অব্যাহত ৰাখিছিল, আৰু গদ্য-পদ্যৰ চৰ্চাও চলায় ৰাখিছিল সমান্তৰালভাবে। কৰাচী সেনানিবাসত বহি নজৰুলে যিবিলাক ৰচনা সম্পন্ন কৰিছিল তাৰ মাজত আছে, 'বাউণ্ডুলৰ আত্মকাহিনী' (প্ৰথম গদ্য ৰচনা), 'মুক্তি' (প্ৰথম প্ৰকাশিত কবিতা); গল্প: 'হেনা, ব্যথাৰ দান, মেহেৰ নেগাৰ, ঘুমেৰ ঘোৰে, কবিতা সমাধি' ইত্যাদি। এই কৰাচী সেনানিবাসত থকা সত্ত্বেও তেওঁ কলকাতাৰ বিভিন্ন সাহিত্য আলোচনীৰ গ্ৰাহক আছিল। এইবোৰৰ মাজত আছে প্ৰবাসী, ভাৰতবৰ্ষ, ভাৰতী, মানসী, মৰ্ম্মবাণী, সবুজপত্ৰ, সওগাত আৰু বঙ্গীয় মুছলমান সাহিত্য আলোচনী। এই সময়ত তেওঁৰ ওচৰত ৰবীন্দ্ৰনাথ ঠাকুৰ, শৰৎচন্দ্ৰ চট্টোপাধ্যায় আৰু ফাৰ্চী কবি হাফিজৰ কিছু কিতাপ আছিল। এই সূত্ৰতেই কোৱা যায় নজৰুলৰ সাহিত্য চৰ্চাৰ হাতৰ খজুৱতি এই কৰাচী সেনানিবাসতেই আৰম্ভ হয়। সৈনিক হৈ থকা অৱস্থাতে তেওঁ প্ৰথম বিশ্বযুদ্ধত অংশ লয়। এই সময়ত নজৰুলৰ বাহিনীৰ ইৰাক যোৱাৰ কথা আছিল। কিন্তু যুদ্ধ থমকি ৰোৱাত যোৱা নহ’ল। ১৯২০ খ্ৰীষ্টাব্দত যুদ্ধ শেষ হলত ৪৯ বেঙ্গল ৰেজিমেণ্ট ভাঙি দিয়া হয়। ইয়াৰ পাছত তেওঁ সৈনিক জীৱন ত্যাগ কৰি কলকাতালৈ ঘূৰি আহে।\nসাংবাদিক জীৱন অৰু বিয়া[সম্পাদনা কৰক]\nযুদ্ধৰ শেষত কলকাতালৈ আহি নজৰুলে ৩২ নং কলেজ ষ্ট্ৰীটত বঙ্গীয় মুছলিম সাহিত্য সমিতিৰ অফিচত বসবাস আৰম্ভ কৰে। তেওঁৰ লগত থাকিছিল এই সমিতিৰ অন্যতম কৰ্মকৰ্তা মুজফ্‌ফৰ আহমদ। ইয়াৰ পৰাই তেওঁৰ সাহিত্য-সাংবাদিকতা জীৱনৰ মূল কামবোৰ আৰম্ভ হয়। প্ৰথম অৱস্থাত মোছলেম ভাৰত, বঙ্গীয় মুছলমান সাহিত্য আলোচনী, উপাসনা প্ৰভৃতি আলোচনীত তেওঁৰ কিছু লেখা প্ৰকাশিত হয়। ইয়াৰ মাজত আছে উপন্যাস 'বাঁধন হাৰা' আৰু কবিতা 'বোধন, শাত-ইল-আৰব, বাদল প্ৰাতেৰ ছৰাব, আগমনী, খেয়া-পাৰেৰ তৰণী, কোৰবানি, মোহৰৰ্‌ম, ফাতেহা-ই-দোয়াজ্‌দম্'। এই লিখনিসমূহ সাহিত্যৰ ক্ষেত্ৰত বিশেষভাবে প্ৰশংসিত হয়। ইয়াৰ পৰিপ্ৰেক্ষিততে কবি আৰু সমালোচক মোহিতলাল মজুমদাৰে মোছলেম ভাৰত আলোচনীত তেওঁৰ 'খেয়া-পাৰেৰ তৰণী' আৰু 'বাদল প্ৰাতেৰ ছৰাব' কবিতা দুটিৰ প্ৰশংসা কৰি এটি সমালোচনামূলক প্ৰবন্ধ লিখে। ইয়াৰ পৰাই দেশৰ বিশিষ্ট সাহিত্যিক আৰু সমালোচকসকলৰ লগত নজৰুলৰ ঘনিষ্ঠ পৰিচয় আৰম্ভ হয়। বঙ্গীয় মুছলিম সাহিত্য সমিতিৰ অফিচত কাজী মোতাহাৰ হোচেন, মোজাম্মেল হক, কাজী আবদুল ওদুদ, মুহম্মদ শহীদুল্লাহ্, আফজালুল হক প্ৰমুখ্যেৰ লগত পৰিচয় হয়। তৎকালীনভাৱে কলকাতাৰ দুটি জনপ্ৰিয় সাহিত্যিক আচৰ গজেনদাৰ আড্ডা আৰু ভাৰতীয় আড্ডাত অংশগ্ৰহণৰ সুবাদতে পৰিচিত হয় অতুলপ্ৰসাদ সেন, অবনীন্দ্ৰনাথ ঠাকুৰ, সত্যেন্দ্ৰনাথ দত্ত, প্ৰেমাঙ্কুৰ আতৰ্থী, শিশি ভাদুড়ী, শৎচন্দ্ৰ চট্টোপাধ্যায়, নিৰ্মেলন্দু লাহিড়ী, ধুৰ্জটিপ্ৰসাদ মুখোপাধ্যায়, হেমেন্দ্ৰকুমাৰ ৰায়, দিনেন্দ্ৰনাথ ঠাকুৰ, চাৰুচন্দ্ৰ বন্দ্যোপাধ্যায়, ওস্তাদ কৰমতুল্লা খাঁ প্ৰমুখ্যৰ লগত। ১৯২১ চনৰ অক্টোবৰ মাহত তেওঁ শান্তিনিকেতনলৈ গৈ ৰবীন্দ্ৰনাথৰ লগত সাক্ষাৎ কৰে। তেতিয়াৰ পৰাই তেওঁ ৰবীন্দ্ৰনাথৰ মৃত্যু পৰ্যন্ত তেওঁলোকৰ মাজত সুসম্পৰ্ক বজায় ৰাখিছিল। কাজী মোতাহাৰ হোচেনৰ লগত নজৰুলৰ বিশেষ বন্ধুত্ব গঢ়ি উঠে।\n১৯২০ খ্ৰীষ্টাব্দৰ জুলাই ১২ তাৰিখে "নবযুগ" নামৰ এখন সান্ধ্য দৈনিক কাকত প্ৰকাশিত হবলৈ আৰম্ভ কৰে। অসহযোগ আৰু খিলাফত আন্দোলনৰ প্ৰেক্ষাপটত প্ৰকাশিত এই কাকতৰ সম্পাদক আছিল এ.কে. ফজলুল হক। এই কাকতৰ জৰিয়তে নজৰুলে নিয়মিত সাংবাদিকতা আৰম্ভ কৰে। সেই বছৰতেই এই কাকতত "'মুহাজিৰীন হত্যাৰ বাবে দায়ী কোন?'" শিৰোনামৰে এটি প্ৰবন্ধ লিখে যাৰ বাবে কাকতখনত জামানত বাজেয়াপ্ত কৰা হয় আৰু নজৰুলৰ ওপৰত পুলিচৰ চকু পৰে। যি হওক সাংবাদিকতাৰ মাধ্যমেৰে তেওঁ তৎকালীন ৰাজনৈতিক আৰু সামাজিক অৱস্থা প্ৰত্যক্ষ কৰাৰ সুযোগ পায়। একেলগে মুজফ্‌ফৰ আহমদৰ লগত বিভিন্ন ৰাজনৈতিক সভা-সমিতিত যোগদানৰ মাধ্যমেৰে ৰাজনীতিৰ বিষয়ে প্ৰত্যক্ষ অভিজ্ঞতা অৰ্জনৰ সুযোগ পাইছিল। বিভিন্ন সৰুসুৰা অনুষ্ঠানৰ জৰিয়তে কবিতা আৰু সঙ্গীতৰ চৰ্চাও চলছিল একাধাৰে। তেতিয়াও তেওঁ নিজে গান লিখি সুৰ দিয়াৰ আৰম্ভ কৰা নাছিল। তথাপি ব্ৰাহ্মসমাজৰ সঙ্গীতজ্ঞ মোহিনী সেনগুপ্তাই তেওঁৰ কেইটিমান কবিতাত সুৰ দি স্বৰলিপিসহ আলোচনীত প্ৰকাশ কৰিছিল। ইয়াৰ মাজত আছে: 'হয়তো তোমাৰ পাব দেখা, ওৰে এ কোন স্নেহ-সুৰধুনী'। সওগাত আলোচনীৰ ১৩২৭ বঙ্গাব্দৰ বহাগ সংখ্যাৰ তেওঁৰ প্ৰথম গান প্ৰকাশিত হয়। গানটি আছিল: "'বাজাও প্ৰভু বাজাও ঘন'"। ১৯২১ চনৰ এপ্ৰিল-জুন মাহৰ ফালে নজৰুলে মুছলিম সাহিত্য সমিতিৰ অফিচত গ্ৰন্থ প্ৰকাশক 'আলী আকবৰ খানৰ' লগত পৰিচিত হয়। তেওঁ লগতেই তেওঁ প্ৰথম কুমিল্লাৰ বিৰজাসুন্দৰী দেৱীৰ ঘৰলৈ আহে। আৰু ইয়াতেই পৰিচিত হয় প্ৰমীলা দেৱীৰ লগত যাৰ লগত তেওঁৰ প্ৰথমে পৰিণয় আৰু পাছত বিয়া হৈছিল। তাৰ আগতে নজৰুলৰ বিয়া ঠিক হয় আলী আকবৰ খানৰ ভগ্নী নাৰ্গিস আসাৰ খানমৰ লগত। বিয়াৰ আখত সম্পন্ন হোৱাৰ পাছত কাবিনৰ লগত নজৰুলে ঘৰ জোৱাঁই থকাৰ চৰ্তক লৈ বিৰোধ হয়। নজৰুলে ঘৰ জোৱাঁই থাকিবলৈ অস্বীকাৰ কৰে আৰু বাসৰ সম্পন্ন হোৱাৰ আগতেই নাৰ্গিসক থৈ কুমিল্লা চহৰলৈ বিৰজাসুন্দৰী দেৱীৰ ঘৰলৈ গুচি যায়। তেতিয়া নজৰুল খুব অসুস্থ আছিল আৰু প্ৰমিলা দেৱীয়ে নজৰুলৰ পৰিচৰ্যা কৰে। আৰু শেষত তেওঁলোক বিবাহৰ বন্ধনত বান্ধ খায়।\nবিদ্ৰোহী নজৰুল[সম্পাদনা কৰক]\nতেতিয়া দেশজুৰি অসহযোগ আন্দোলনে বিপুল উদ্দীপনাৰ সৃষ্টি কৰে। নজৰুলে কুমিল্লাৰ পৰা কিছুদিনৰ বাবে দৌলতপূৰৰ আলী আকবৰ খানৰ ঘৰত থাকি আকৌ কুমিল্লালৈ ঘূৰি যায় ১৯ জুনত। ইয়াত যিমানদিন আছিল সিমানদিনেই তেওঁ পৰিণত হৈছিল এজন সক্ৰিয় ৰাজনৈতিক কৰ্মীত। তেওঁৰ মূল কাম আছিল শোভাযাত্ৰা আৰু সভাত যোগ দি গান গোৱা। তেতিয়াৰ সময়ত তেওঁৰ দ্বাৰা ৰচিত আৰু সুৰাৰোপিত গানসমূহৰ মাজত আছে "'এ কোন পাগল পথিক ছুটে এলো বন্দীনী মাৰ আঙ্গিনায়, আজি ৰক্ত-নিশি ভোৰে/ একি এ শুনি ওৰ/ মুক্তি-কোলাহল বন্দী-শৃঙ্খলে'" প্ৰভৃতি। ইয়াত ১৭ দিন থাকি তেওঁ স্থান পৰিবৰ্তন কৰিছিল। ১৯২১ খ্ৰীষ্টাব্দৰ নবেম্বৰ মাহত আকৌ কুমিল্লালৈ ঘূৰি যায়। ২১ নবেম্বৰত]] অআছিল সমগ্ৰ ভাৰতব্যাপী হৰতাল। এই উপলক্ষে নজৰুল আকৌ পথলৈ নামি আহে; অসহযোগ মিছিলৰ লগত চহৰ প্ৰদক্ষিণ কৰে আৰু গান গায়, "'ভিক্ষা দাও! ভিক্ষা দাও! ফিৰে চাও ওগো পুৰবাসী'"। নজৰুলৰ এই সময়ছোৱাৰ কবিতা, গান আৰু প্ৰবন্ধৰ মাজত বিদ্ৰোহৰ ভাৱ প্ৰকাশিত হৈছে। ইয়াৰ সৰ্বোৎকৃষ্ট উদাহৰণ হৈছে বিদ্ৰোহী নামৰ কবিতাটি। বিদ্ৰোহী কবিতাটি ১৯২২ খ্ৰীষ্টাব্দত প্ৰকাশিত হয় আৰু সমগ্ৰ ভাৰতৰ সাহিত্য সমাজত খ্যাতিলাভ কৰ। এই কবিতাত নজৰুলে নিজকে বৰ্ণনা কৰে-\nআমি বঞ্চিত ব্যথা পথবাসী চিৰ গৃহহাৰা যত পথিকেৰ,\nআমি অবমানিতেৰ মৰম বেদনা, বিষ জ্বালা, চিৰ লাঞ্ছিত বুকে গতি ফেৰ\nআমি অভিমানী চিৰ ক্ষুব্ধ হিয়াৰ কাতৰতা, ব্যথা সুনিবিড়,\nচিত চুম্বন-চোৰ-কম্পন আমি থৰ-থৰ-থৰ প্ৰথম প্ৰকাশ কুমাৰীৰ!\nআমি গোপন প্ৰিয়াৰ চকিত চাহনি, ছল কৰে দেখা অনুখন,\nআমি চপল মেয়েৰ ভালবাসা তাৰ কাকন চুড়িৰ কন-কন।\nআমি বসুধা-বক্ষে আগ্নেয়াদ্ৰি, বাড়ব বহ্নি, কালানল,\nআমি পাতালে মাতাল অগ্নিপাথাৰ কলৰোল কলকোলাহল।\nআমি তড়িতে চড়িয়া উড়ে চলি জোৰ তুড়ি দিয়া দিয়া লম্ফ,\nআমি ত্ৰাস সঞ্চাৰী ভুবনে সহসা সঞ্চাৰী ভূমিকম্প।\nআমি চিৰ বিদ্ৰোহী বীৰ –\nবিশ্ব ছাড়ায়ে উঠিয়াছি একা চিৰ উন্নত শিৰ!\n১৯২২ খ্ৰীষ্টাব্দৰ ১২ই আগষ্টত নজৰুলে "ধূমকেতু" কাকত প্ৰকাশ কৰে। এইখন সপ্তাহত দুবাৰ প্ৰকাশিত হৈছিল। ১৯২০-ৰ দশকত অসহযোগ আৰু খিলাফত আন্দোলন এক সময়তে ব্যৰ্থতালৈ পৰ্যবসিত হয়। ইয়াৰ পাছতেই স্বৰাজ গঠনত যি সশস্ত্ৰ বিপ্লববাদৰ আবিৰ্ভাৱ ঘটে তাত ধূমকেতু কাকতৰ বিশেষ অৱদান আছিল। এই কাকতলৈ আশীৰ্বাদ কৰি ৰবীন্দ্ৰনাথ ঠাকুৰে লিখিছিল,\n“ কাজী নজৰুল ইছলাম কল্যাণীয়েষু, আয় চলে আয়ৰে ধূমকেতু।\nআঁধাৰে বাঁধ অগ্নিসেতু, দুৰ্দিনেৰ এই দুৰ্গশিৰে উড়িয়ে দে তোৰ বিজয় কেতন।\nকাকতৰ প্ৰথম পাতৰ শীৰ্ষত এই বাণী লিখা থাকিছিল। কাকতৰ ২৬ ছেপ্টেম্ব, ১৯২২ সংখ্যাত নজৰুলৰ কবিতা 'আনন্দময়ীৰ আগমনে' প্ৰকাশিত হয়। এই ৰাজনৈতিক কবিতা প্ৰকাশিত হোৱাত ৮ নবেম্বৰ কাকতৰ উক্ত সংখ্যাটি নিষিদ্ধ ঘোষিত হয়। একেই বছৰৰ ২৩ নবম্বৰত তেওঁৰ যুগবাণী প্ৰবন্ধগ্ৰন্থ বাজেয়াপ্ত কৰা হয় আৰু একেদিনাই তেওঁক কুমিল্লা ৰ পৰা গ্ৰেপ্তাৰ কৰা হয়। গ্ৰেপ্তাৰৰ পাছত তেওঁক কুমিল্লাৰ পৰা কলকাতালৈ লৈ অনা হয়। ১৯২৩ খ্ৰীষ্টাব্দৰ ৭ জানুৱাৰীত নজৰুলে বিচাৰাধীন বন্দী হিচাবে আত্মপক্ষ সমৰ্থন কৰি এক জবানবন্দী প্ৰদান কৰ। চিফ প্ৰেচিডেন্সি মেজিষ্ট্ৰেট চুইনহোৰ আদালতত এই জবানবন্দী দিছিল। তেওঁৰ এই জবানবন্দী বঙালী সাহিত্যত 'ৰাজবন্দীৰ জবানবন্দী' নামেৰে বিশেষ সাহিত্যিক মৰ্যাদা লাভ কৰিছে। এই জবানবন্দীত নজৰুলে কৈছিল:\n“ আমাৰ উপৰ অভিযোগ, আমি ৰাজবিদ্ৰোহী। তাই আমি আজ ৰাজকাৰাগাৰ বন্দী এবং ৰাজদ্বাৰ অভিযুক্ত। ... আমি কবি,আমি অপ্ৰকাশ সত্যকে প্ৰকাশ কৰাৰ জন্য, অমূৰ্ত সৃষ্টিকে মূৰ্তিদানেৰ জন্য ভগবান কৰ্তৃক প্ৰেৰিত। কবিৰ কণ্ঠে ভগবান সাড়া দেন, আমাৰ বাণী সত্যেৰ প্ৰকাশিকা ভগবানেৰ বাণী। সেবাণী ৰজবিচাৰে ৰাজদ্ৰোহী হতে পাৰে, কিন্তু ন্যায়বিচাৰে সে বাণী ন্যায়দ্ৰোহী নয়, সত্যাদ্ৰোহী নয়। সত্যেৰ প্ৰকাশ নিৰুদ্ধ হবে না। আমাৰ হাতে ধূমকেতু এবাৰ ভগবানেৰ হাতেৰ অগ্নি-মশাল হয়ে অন্যায় অত্যাচাৰ দগ্ধ কৰবে...। ”\n১৬ জানুৱৰীত বিচাৰৰ পাছত নজৰুলক এবছৰৰ সশ্ৰম কাৰাদণ্ডে দণ্ডিত কৰা হয়। নজৰুলল আলিপুৰ কেন্দ্ৰীয় কাৰাগাৰলৈ লৈ যোৱা হয়। ইয়াত যেতিয়া বন্দী জীৱন কটাইছিল তেতিয়া ১৯২৩ খ্ৰীষ্টাব্দৰ জানুৱাৰী ২২ বিশ্বকবি ৰবীন্দ্ৰনাথে তেওঁৰ 'বসন্ত গীতিনাট্য' গ্ৰন্থখন নজৰুলক উৎসৰ্গা কৰে। ইয়াত নজৰুল বিশেষভাৱ উল্লসিত হয়। এই আনন্দতে জেলত বহিয়েই 'আজ সৃষ্টি সুখেৰ উল্লাসে' কবিতাটি ৰচনা কৰে।\n১৯৪০ চনত ৪২ বছৰ বয়সত নজৰুল\nনবযুগত সাংবাদিকতাৰ লগেলগে নজৰুলে ৰেডিঅ’তো কাম কৰিছিল। এনেকুৱা সময়তেই অৰ্থাৎ ১৯৪২ খ্ৰীষ্টাব্দত তেওঁ অসুস্থ হৈ পৰে। ইয়াতে তেওঁ বাকশক্তি হেৰুৱায় পেলায়। তেওঁৰ অসুস্থতা সম্বন্ধে সুস্পষ্টৰূপে জনা যায় ১৯৪২খ্ৰীষ্টাব্দৰ জুলাই মাহত। ইয়াৰ পাছত তেওঁক মূলত: হোমিওপেথিক আৰু আয়ুৰ্বেদিক চিকিৎসা কৰোৱা হয়। কিন্তু তাতে তেওঁৰ অৱস্থাৰ তেনে কোনো উন্নতি নহ’ল। সেই সময়ত তেওঁক ইউৰোপলৈ পঠোৱা সম্ভৱ হোৱা হলে নিউৰো চাৰ্জাৰি কৰা হ’ল হয়। কিন্তু দ্বিতীয় বিশ্বযুদ্ধৰ কাৰণে সেইয়া সম্ভৱ হৈ নুঠিল। ১৯৪২ চনৰ শেষৰ ফালে তেওঁ মানসিক ভাৰসাম্যও হেৰুৱায় পেলায়। ইয়াৰ পাছত নজৰুলৰ পৰিয়ালে ভাৰতত অজ্ঞাতবাসত সময় কটায়। ১৯৫২ চন পৰ্যন্ত তেওঁলোক অজ্ঞাতে আছিল। ১৯৫২ খ্ৰীষ্টাব্দত কবি আৰু কবিপত্নীক ৰাঁচীৰ এক মানসিক হাসপাতাললৈ পঠোৱা হয়। এই উদ্যোগত অগ্ৰণী ভূমিকা পালন কৰিছিল নজৰুলৰ আৰোগ্যৰ বাবে গঠিত এটি সংগঠনে যাৰ নাম আছিল নজৰুল চিকিৎসা কমিটি। তদুপৰি তৎকালীনভাৱে ভাৰতৰ বিখ্যাত ৰজনীতিবিদ শ্যামা প্ৰসাদ মুখাৰ্জীয়ে সহযোগিতা কৰিছিল। কবিয়ে চাৰি মাহ ৰাঁচীত আছিল।\nতাৰপাছত ১৯৫৩ খ্ৰীষ্টাব্দৰ মে মাহত নজৰুল আৰু প্ৰমীলা দেৱীক চিকিৎসাৰ বাবে লণ্ডনলৈ পঠোৱা হয়। মে ১০ তাৰিখে লণ্ডনৰ উদ্দেশ্যে হাওড়া ৰেলৱে ষ্টেছন এৰে। লণ্ডন পোৱাৰ পাছত ভালেকেইজন বিশেষজ্ঞ চিকিৎসকে তেওঁ ৰোগ নিৰ্ণয়ৰ চেষ্টা কৰে। এওঁলোকৰ মাজত আছিল: '’ৰাচেল ব্ৰেইন, উইলিয়াম চেজিয়েণ্ট' আৰু 'ম্যাককিস্ক'। তেওঁলোকে তিনিবাৰ নজৰুলৰ লগত দেখা কৰে। প্ৰতিটো চেছনৰ সময়ত তেওঁলোকে ২৫০ পাউণ্ডকৈ পাৰিশ্ৰমিক লৈছিল। ৰাচেল ব্ৰেইনৰ মতে নজৰুলৰ ৰোগটো আছিল দুৰাৰোগ্য। কবলৈ গ’লে আৰোগ্য কৰা অসম্ভৱ আছিল। এই গ্ৰুপটোৱে নিৰ্ণয় কৰিছিল যে নজৰুল "'ইনভল্যুশনাল চাইকোচিচ'" ৰোগত ভুগিছে। তদুপৰি কলকাতাত থকা ভাৰতীয় চিকিৎসকলেও পৃথককৈ এটি গ্ৰুপ তৈয়াৰ কৰিছিল। উভয় গ্ৰুপেই এই ক্ষেত্ৰত একমত হৈছিল যে, ৰোগৰ প্ৰাথমিক পৰ্যায়ৰ চিকিৎসা আছিল খুব সহজলভ্য আৰু অপৰ্যাপ্ত। লণ্ডনত অৱস্থিত 'লণ্ডন ক্লিনিকত' কবিৰ 'এয়াৰ এনচেফালোগ্ৰাফি' নামৰ এক্স-ৰে কৰোৱা হয়। ইয়াত দেখা যায় তেওঁৰ মস্তিষ্কৰ ফ্ৰণ্টাল লোব সংকুচিত হৈ গৈছে। ড: ম্যাককিস্কোৰ দৰে ভালে কেইজন চিকিৎসকে এই পদ্ধতি প্ৰয়োগক যথোপযুক্ত বুলি অনুভৱ কৰে যাৰ নাম আছিল 'ম্যাককিস্ক অপাৰশন'। অৱশ্যে ড: ব্ৰেইনে ইয়াৰ বিৰোধিতা কৰিছিল।\nএই সময়ত নজৰুলৰ মেডিকেল ৰিপোৰ্ট ভিয়েনাৰ বিখ্যাত চিকিৎসকসকলৰ ওচৰলৈ পঠোৱা হয়। তদুপৰি ইউৰোপৰ অন্যান্য গুৰুত্বপূৰ্ণ স্থানলৈকো পঠোৱা হৈছিল। জাৰ্মানীৰ বন বিশ্ববিদ্যালয়ৰ নিউৰোচাৰ্জন 'অধ্যাপক ৰোয়েণ্টগেন'এ ম্যাককিস্ক অপাৰেশ্যনৰ বিৰোধিতা কৰে। ভিয়েনাৰ চিকিৎসকসকলেও এই অপাৰেশ্যনৰ সংক্ৰান্তত আপত্তি জনায়। তেওঁলোক সকলোৱে এইক্ষেত্ৰত অন্য আৰু কেইটামান পৰীক্ষাৰ কথা কয় যাতে মস্তিষ্কৰ ৰক্তবাহীসমূহৰ মাজত এক্স-ৰেৰ দ্বাৰা দৃশ্যমান ৰং ভৰাই ৰক্তবাহীসমূহৰ ছবি তোলা হয় (চেৰিব্ৰাল অ্যানজিওগ্ৰাফি)। কবিৰ শুভাকাঙ্খীসকলৰ সিদ্ধান্ত মৰ্মে তেওঁক ভিয়েনাৰ চিকিৎসক 'ড॰ হ্যান্স হফৰ' অধীনত ভৰ্তি কৰোৱা হয়। এই চিকিৎসকজন নোবেল বিজয়ী চিকিৎসক জুলিয়াচ ৱেগনাৰ-জাউৰেগৰ অন্যতম ছাত্ৰ। ১৯৫৩ খ্ৰীষ্টাব্দৰ ৯ ডিচেম্বৰত কবিক পৰীক্ষা কৰোৱা হয়। ইয়াৰ ফলাফলৰ পৰা ড॰ হফে কয় যে, কবি নিশ্চিতভাবে পিক্‌চ ডিজিজ নামৰ এটি নিউৰন ঘটিত সমস্যাত ভুগিছে। এই ৰোগত আক্ৰান্তসকলৰ মস্তিকৰ ফ্ৰণ্টাল আৰু পাৰ্শ্বীয় লোব সংকুচিত হৈ যায়। তেওঁ আৰু কয় যে বৰ্তমান অৱস্থাৰ পৰা কবিক আৰোগ্য কৰি তোলা অসম্ভৱ। ১৯৫৩ খ্ৰীষ্টাব্দৰ ডিচেম্বৰ ২৭ ডিচেম্বৰ তাৰিখে কলকাতাৰ দৈনিক যুগান্তৰ আলোচনীত 'ভিয়েনাত নজৰুল' নামেৰে এটি প্ৰবন্ধ ছপায় যাৰ লেখক আছিল 'ড॰ অশোক বাগচি'। তেওঁ উচ্চ শিক্ষাৰ বাবে ভিয়েনাত অৱস্থান কৰিছিল আৰু নজৰুলৰ চিকিৎসা সম্বন্ধে প্ৰত্যক্ষ জ্ঞান অৰ্জন কৰিছিল। যিহওক, ব্ৰিটিছ চিকিৎসকলে নজৰুলৰ চিকিৎসাৰ বাবে বিৰাট অংকৰ ফীজ বিচাৰিছিল য’ত ইউৰোপৰ অন্য অংশৰ কোনো চিকিৎসকেই ফীজ নল’লে। অচিৰেই নজৰুল ইউৰোপৰ পৰা দেশলৈ ঘূৰি আহে। ইয়াৰ পাছতেই পশ্চিমবঙ্গৰ মুখ্যমন্ত্ৰী ড॰ বিধান চন্দ্ৰ ৰায় ভিয়েনালৈ যায় আৰু ড॰ হ্যান্স হফৰ ওচৰত গৈ বিস্তাৰিতভাৱে শুনে। নজৰুলৰ লগত যিসকলে ইউৰোপলৈ গৈছিল তেওঁলোকৰ সকলোৱে ১৯৫৩ চনৰ ১৪ ডিচেম্বৰ]] ৰোমৰ পৰা নিজ দেশৰ উদ্দেশ্যে যাত্ৰা কৰে।\nবাংলাদেশলৈ আগমন আৰু প্ৰয়াণ[সম্পাদনা কৰক]\nঢাকা বিশ্ববিদ্যালয়ত মছজিদৰ কাষত অন্তিম শয়নত কবি নজৰুল ইছলাম\n১৯৭১ খ্ৰীষ্টাব্দত বাংলাদেশৰ স্বাধীনতা যুদ্ধত বাঙালীসকলৰ বিজয় লাভৰ মাধ্যমত বাংলাদেশ নামেৰে এখন স্বাধীন ৰাষ্ট্ৰই প্ৰতিষ্ঠা লাভ কৰে। ১৯৭২ খ্ৰীষ্টাব্দৰ ২৪ মে তাৰিখে ভাৰত চৰকাৰৰ অনুমতিক্ৰমে কবি নজৰুলৰ সম্পপূৰ্ণ পৰিয়ালক বাংলাদেশলৈ লৈ অহা হয়। বাংলাদেশৰ তৎকালীন ৰাষ্ট্ৰপতি শেখ মুজিবুৰ ৰহমানে এইক্ষেত্ৰত বিশেষ উদ্যোগ নিছিল। কবিৰ বাকী জীৱন বাংলাদেশতেই কাটে। বঙালী সাহিত্য আৰু সংস্কৃতিত তেওঁৰ বিশেষ অৱদানৰ স্বীকৃতিস্বৰূপে ১৯৭৪ খ্ৰীষ্টাব্দৰ ৯ ডিচেম্বৰ তাৰিখে ঢাকা বিশ্ববিদ্যালয়ে তেওঁক সম্মানসূচক ডি.লিট উপাধিৰে ভূষিত কৰে। বিশ্ববিদ্যালয়ৰ এক সমাবৰ্তনত তেওঁক এই উপাধি প্ৰদান কৰা হয়। ১৯৭৬ খ্ৰীষ্টাব্দৰ জানুৱাৰী মাহত বাংলাদেশ চৰকাৰে কবিক বাংলাদেশৰ নাগৰিকত্ব প্ৰদান কৰে। একেই বছৰৰ ২১ ফেব্ৰুৱাৰীতে তেওঁক 'একৈছ পদকেৰে' ভূষিত কৰা হয়। একৈছ পদক বাংলাদেশৰ সকলোতকৈ সম্মানসূচক পদক হিচাবে বিবেচিত হয়।\nইয়াৰ পাছত যথেষ্ট চিকিৎসা কৰা সত্ত্বেও নজৰুলৰ স্বাস্থ্যৰ বিশেষ কোনো উন্নতি নহ’ল। ১৯৭৪ খ্ৰীষ্টাব্দত কবিৰ আটাইতকৈ নুমলীয়া পুত্ৰ আৰু বিখ্যাত গীটাৰ বাদক 'কাজী অনিৰুদ্ধই' মৃত্যুবৰণ কৰে। ১৯৭৬ চনত নজৰুলৰ স্বাস্থ্যৰ অৱনতি হবলৈ আৰম্ভ কৰে। জীৱনৰ শেষ দিনবিলাক কটায় ঢাকাৰ পিজি হাস্পতালত। ১৯৭৬ খ্ৰীষ্টাব্দৰ ২৯ আগষ্ট তাৰিখে তেওঁ মৃত্যুবৰণ কৰে। কবিয়ে তেওঁৰ এটি কবিতাত কৈছিল:\n“ পূজিছে গ্ৰন্থ ভণ্ডেৰ দল মুৰ্খৰা সব শোন/ মানুষ এনেছে গ্ৰন্থ, গ্ৰন্থ আনেনি মানুষ কোন ”\nতেওঁ কালীদেৱীক লৈ অনেক শ্যামা সঙ্গীত ৰচনা কৰে , ইছলামী গজলো ৰচনা কৰে। নজৰুলে তেওঁৰ শেষ ভাষণত উল্লেখ কৰিছে যে - "কেউ বোলে আমা" এই কবিতাত তেওঁৰ অন্তিম ইচ্ছা প্ৰকাশ পাইছে। তেওঁৰ এই ইচ্ছাৰ বিষয়টো বিবেচনা কৰি কবিক ঢাকা বিশ্ববিদ্যালয়ে কেন্দ্ৰীয় মছজিদৰ কাষত সমাধিস্থ কৰাৰ সিদ্ধান্ত নিয়া হয় আৰু সেই অনুযায়ী তেওঁৰ সমাধি ৰচিত হয়। তেওঁৰ জানাজাৰ নামাজত ১০ হাজাৰ মান মানুহে অংশগ্ৰহণ কৰে। জানাজাৰ নামাজ আদায়ৰ পাছত ৰাষ্ট্ৰপতি , মেজৰ জেনেৰেল জিয়াউৰ ৰহমান, ৰিয়াল এডমিৰাল এম এইচ খান, এয়াৰ ভাইস মাৰ্শাল এ জি মাহমুদ, মেজৰ জেনেৰেল দস্তগীৰ জাতীয় পতাকা মণ্ডিত নজৰুলৰ মৃতদেহ সোহৰাৱাৰ্দী ময়দানৰ পৰা বিশ্ববিদ্যালয়ৰ মছজিদ প্ৰাঙ্গনলৈ নিয়া হয়। বাংলাদেশত তেওঁৰ মৃত্যু উপলক্ষ্যে দুদিনৰ ৰাষ্ট্ৰীয় শোক দিৱস পালন কৰা হয়। আৰু ভাৰতৰ আইনসভাত কবিৰ সম্মানত এক মিনিট নীৰৱতা পালন কৰা হয়।\nপ্ৰধান প্ৰবন্ধ: নজৰুলৰ কবিতা\n১৯২১ চনৰ ডিচেম্বৰ মাহত কুমিল্লাৰ পৰা কলকাতালৈ ওভতাৰ পথত নজৰুলে দুটা বৈপ্লবিক সাহিত্যকৰ্মৰ জন্ম দিয়ে। এই দুটা হৈছে বিদ্ৰোহী কবিতা আৰু ভাঙ্গাৰ গান সঙ্গীত। এইবিলাকে বঙালী কবিতা আৰু গানৰ ধাৰাক সম্পূৰ্ণ সলায় পেলাইছিল। বিদ্ৰোহী কবিতাৰ বাবে নজৰুলে সকলোতকৈ বেছি জনপ্ৰিয়তা অৰ্জন কৰে। একেই সময়তে ৰচিত আৰু কেইটিমান বিখ্যাত কবিতা হৈছে 'কামাল পাশা'। ইয়াত ভাৰতীয় মুছলমানসকলৰ খিলাফত আন্দোলনৰ অসাৰতা সম্বন্ধে নজৰুলৰ দৃষ্টিভঙী আৰু সমকালীন আন্তৰ্জাতিক ইতিহাস-চেতনাৰ পৰিচয় পোৱা যায়। ১৯২২ চনত তেওঁৰ বিখ্যাত কবিতা-সংকলন 'অগ্নিবীণা' প্ৰকাশিত হয়। এই কাব্যগ্ৰন্থত বঙালী কবিতালৈ এটি নতুনত্ব সৃষ্টিত সমৰ্থ হয়, ইয়াৰ মাধ্যমেৰেই বঙালী কাব্য জগতত সালসলনি ঘটে। প্ৰকাশৰ লগে লগে ইয়াৰ প্ৰথম সংস্কৰণ শেষ হৈ গৈছিল। উপৰাউপৰিকৈ ইয়াৰ কেইবাটাও নতুন সংস্কৰণ প্ৰকাশিত হয়। এই কাব্যগ্ৰন্থৰ আটাইতকৈ উত্‌সাহ জগোৱা কবিতাসমূহৰ মাজত আছে: "'প্ৰলয়োল্লাস, আগমনী, খেয়াপাৰেৰ তৰণী, শাত-ইল্-আৰব, বিদ্ৰোহী, কামাল পাশা'" ইত্যাদি। এইবিলাকে বঙালী কবিতাৰ সূঁতি সলায় পেলাইছিল।\nগদ্য ৰচনা, গল্প আৰু উপন্যাস[সম্পাদনা কৰক]\nনজৰুলৰ প্ৰথম গদ্য ৰচনা আছিল "'বাউণ্ডুলৰ আত্মকাহিনী'"। ১৯১৯ চনৰ মে মাহত এইটো সওগাত আলোচনীত প্ৰকাশিত হয়। সৈনিক হৈ থকা অৱস্থাযত কৰাচী সেনানিবাসত বহি এইটো ৰচনা কৰিছিল। ইয়াৰ পৰাই মূলত: তেওঁৰ সাহিত্যিক জীৱনৰ সূত্ৰপাত ঘটিছিল। ইয়াত বহিয়েই যথেষ্ট সংখ্যক গল্প লিখিছিল। এইবোৰৰ মাজত আছে: "'হেনা, ব্যাথাৰ দান, মেহেৰ নেগাৰ, ঘুমেৰ ঘোৰে"। ১৯২২ চনত নজৰুলৰ এখন গল্প সংকলন প্ৰকাশিত হয় যাৰ নাম 'ব্যথাৰ দান'। তদুপৰি একেই বছৰতে প্ৰবন্ধ-সংকলন 'যুগবাণী' প্ৰকাশিত হয়।\nৰাজনৈতিক আৰু ৰাষ্ট্ৰীয় দৰ্শন[সম্পাদনা কৰক]\nসৈনিক জীৱন ত্যাগ কৰি নজৰুলে বঙ্গীয় মুছলিম সাহিত্য সমিতিৰ অফিচত মুজফ্‌ফৰ আহমদৰ লগত বাস কৰিছিল। মুজফ্‌ফৰ আহমদ আছিল এইদেশত সমাজতান্ত্ৰিক আন্দোলন প্ৰতিষ্ঠাৰ অগ্ৰদূত। সেয়ে ইয়াৰ পৰাই নজৰুলৰ ৰাজনৈতিক চেতনাৰ বিকাশ আৰম্ভ হয়। মুজফ্‌ফৰ আহমদৰ লগত তেওঁ বিভিন্ন ৰাজনৈতিক সভা-সমিতি আৰু বক্তৃতাত অংশ লৈছিল। এই সময়ৰ পৰাই সমাজতান্ত্ৰিক আদৰ্শৰ লগত পৰিচিত হয়। ১৯১৭ চনত ৰাছিয়াৰ সমাজতান্ত্ৰিক বিপ্লৱে তেওঁক নানাভাৱে প্ৰভাৱিত কৰে। তেওঁৰ লাঙ্গল]] আৰু গণবাণী আলোচনীত তেওঁ প্ৰকাশ কৰে যে 'সাম্যবাদী' আৰু 'সৰ্বহাৰা' কবিতাসমূহ। ইয়াৰ লগতে প্ৰকাশ কৰিছিল কমিউনিষ্ট ইণ্টাৰনেশ্যনেলৰ অনুবাদ 'জাগ অনশন বন্দী ওঠ ৰে যত'। তেওঁৰ আলোচনীত প্ৰকাশিত হয় 'ৰেড ফ্ল্যাগ'-ৰ অৱলম্বনত ৰচিত 'ৰক্তপতাকাৰ গান'।\nতেতিয়া মহাত্মা গান্ধীৰ নেতৃত্বত অসহযোগ আন্দোলন আৰু মৌলানা মোহাম্মদ আলী আৰু ছৌকত আলীৰ নেতৃত্বত খিলাফত আন্দোলন। অসহযোগ আন্দোলনৰ উদ্দেশ্য আছিল শান্তিপূৰ্ণ উপায়েৰে ভাৰতবৰ্ষৰ পৰা ইংৰাজৰ বিতাৰণ। আৰু খিলাফত আন্দোলনৰ উদ্দেশ্য আছিল তুৰস্কৰ মধ্যযুগীয় সামন্ত শাসন ব্যৱস্থা বজায় ৰখা, কাৰণ এই সমন্বিত চুলতানী শাসন ব্যৱস্থাৰ প্ৰধান তথা তুৰস্কৰ চুলতানক প্ৰায় সকলো মুছলমানে মুছলিম বিশ্বৰ খলীফা জ্ঞান কৰিছিল। নজৰুল এই দুই আন্দোলনৰ আদৰ্শত বিশ্বাসী নাছিল। তেওঁ সশস্ত্ৰ বিপ্লৱৰ মাধ্যমত স্বাধীনতা তথা স্বৰাজ অৰ্জনত বিশ্বাস কৰিছিল যিটো মহাত্মা গান্ধীৰ দৰ্শনৰ বিপৰীত আছিল। আকৌ মোস্তফা কামাল পাশাৰ নেতৃত্বত তুৰস্কৰ চালতানাত উচ্ছেদৰ মাধ্যমত নতুন তুৰস্ক গঢ়ি তোলাৰ আন্দোলনৰ প্ৰতি নজৰুলৰ সমৰ্থন আছিল। তথাপি তেওঁ অসহযোগ আৰু খিলাফত আন্দোলনত যোগ দিছিল। কাৰণ, এই সংগ্ৰাম দুটা ভাৰতীয় হিন্দু মুছলমানসকলৰ সম্মিলিত সম্ৰাজ্যবাদ বিৰোধী সংগ্ৰামৰ অবিচ্ছেদ্য অংশ হিচাবে বিবেচিত হৈছিল।\nতথাপি সকলো ফালে বিচাৰ কৰি চালে দেখা যায় যে নজৰুলে তেওঁৰ ৰাষ্ট্ৰীয় ধ্যান ধাৰণাত সকলোতকৈ বেছি প্ৰভাৱিত হৈছিল কামাল পাশাৰ দ্বাৰা। কাৰণ কামাল পাশাই তুৰস্কত সামন্ততান্ত্ৰিক খিলাফত তথা চালতানাত উচ্ছেদ কৰি দেশক এক আধুনিক ধৰ্মনিৰপেক্ষ ৰাষ্ট্ৰত পৰিণত কৰাত সক্ষম হৈছিল। তুৰস্কবাসীসকাৰ জীৱনৰ পৰা মৌলবাদ আৰু পৰ্দাপ্ৰথা দূৰ কৰিব পাৰিছিল বুলিয়েই নজৰুলে তেওঁৰ প্ৰতি বেছিকৈ আকৃষ্ট হৈছিল বুলি অনেক বিশেষজ্ঞই(অধ্যাপক ৰফিকুল ইছলামে )মত প্ৰকাশ কৰিছে। নজৰুলে ভাবিছিল তুৰস্কত মুছলমানসকলে তেওঁলোকৰ দেশত যি কৰিব পাৰিছে ভাৰতীয় উপমহাদেশত সেইটো কিয় সম্ভৱ নহব? গোড়ামী, ৰক্ষণশীলতা, ধৰ্মান্ধতা, কুসংস্কাৰৰ বিৰুদ্ধে নজৰুলৰ অৱস্থান আছিল কঠোৰ। আৰু তেওঁৰ এই অৱস্থানৰ পিছত আটাইতকৈ বেছি প্ৰভাৱ আছিল কামাল পাশাৰ। সেই হিচাবে তেওঁৰ জীবনৰ নায়ক আছিল কামাল পাশা। নজৰুলে নিজেও তেওঁৰ বিদ্ৰোহী জীৱনত অনুৰূপ ভূমিকা পালনৰ চেষ্টা চলাইছিল। উল্লেখযোগ্য যে ১৯২১ চনৰ ছেপ্টেম্বৰ মাহত মুজফ্‌ফৰ আহমদ আৰু নজৰুলে তালতলা লেনেৰ যি গৃহত আছিল সেই গৃহতেই ভাৰতৰ প্ৰথম সমাজতান্ত্ৰিক দল গঠিত হৈছিল। ১৯১৭ চনৰ ৰাছিয়াৰ সমাজতান্ত্ৰিক বিপ্লৱৰ মাধ্যমেৰেও নজৰুল প্ৰভাৱিত হৈছিল। কিন্তু তেওঁ নিজে কেতিয়াও এই দলৰ সদস্য নাছিল, যদিও কমৰেড মুজফ্‌ফৰ তেওঁৰ আজীৱন ঘনিষ্ঠ বন্ধু আছিল।\n১৯২০ ৰ দশকৰ জাতীয় পৰিষদৰ নিৰ্বাচনত তেওঁ অংশ গ্ৰহণৰ চেষ্টা কৰে। প্ৰথমে কংগ্ৰেছত সমৰ্থন লাভৰ বাবে তেওঁ কলকাতালৈ যায়। কিন্তু কংগ্ৰেছৰ ফালৰ পৰা তেনে কোনো উত্‌সাহ নাপায় তেওঁ অকলেই নিৰ্বাচন খেলাৰ সিদ্ধান্ত লয়। নিৰ্বাচনত তেওঁ তেনে কোনো সাফল্য নাপালে। ইয়াৰ পাছত সাহিত্যৰ মাধ্যমত তেওঁৰ ৰাজনৈতিক চিন্তাৰ বহি:প্ৰকাশ অব্যাহত থাকিলেও ৰাজনীতিত সক্ৰিয় অংশগ্ৰহণ কমি যায়। \nমলয় ৰায়চৌধুৰী ৰচিত উনিশতম অশ্বাৰোহীঃ নজৰুল সম্পৰ্কে এক পোষ্টমডাৰ্ন প্ৰতৰ্ক'। মীজানুৰ ৰহমানৰ ত্ৰৈমাহিক আলোচনী, ঢাকা ( ২০০০ )।\nবাংলাদেশ চলচ্চিত্ৰ উন্নয়ন কৰ্পোৰেশন বা বিএফডিসি'ৰ মাজত স্মাৰক ভাস্কৰ্য।\nকাজী নজৰুল ইছলামৰ সম্মানত উৎসৰ্গিত কলকাতা মেট্ৰোৰ কবি নজৰুল (গড়িয়া বাজাৰ) মেট্ৰো ষ্টেচন।\nকাজী নজৰুল ইছলামক বাংলাদেশ ৰাষ্ট্ৰৰ জাতীয় কবিৰ মৰ্যাদা দিয়া হয়। তেওঁৰ দ্বাৰা ৰচিত "চল চল চল, ঊৰ্ধগগনে বাজে মাদল" বাংলাদেশৰ ৰণসংগীত হিচাবে গৃহীত। নজৰুলৰ জন্ম আৰু মৃত্যুবাৰ্ষিকী প্ৰতি বছৰে বিশেষভাবে উদযাপিত হয়। নজৰুলৰ স্মৃতিবিজড়িত ত্ৰিশালত (বাংলাদেশৰ ময়মনসিংহ জিলাত) ২০০৫ চনত [জাতীয় কবি কাজী নজৰুল ইছলাম বিশ্ববিদ্যালয় নামৰ চৰকাৰী বিশ্ববিদ্যালয় প্ৰতিষ্ঠিত হৈছে। পশ্চিমবঙ্গত কবিৰ জন্মস্থান চুৰুলিয়াত নজৰুল একাডেমী আৰু বাংলাদেশৰ ৰাজধানী ঢাকাত কবিৰ স্মৃতিত নজৰুল একাডেমী, বুলবুল ললিতকলা একাডেমী আৰু শিশু সংগঠন বাংলাদেশ নজৰুল সেনা স্থাপিত হয়। ইয়াৰ উপৰি চৰকাৰীভাৱে স্থাপিত হৈছে গৱেষণা প্ৰতিষ্ঠান নজৰুল ইন্সটিটিউট, কলকাতাৰ নেতাজী সুভাষচন্দ্ৰ বসু আন্তৰ্জাতিক বিমানবন্দৰ আৰু মূল চহৰৰ সংযোগকাৰী প্ৰধান ৰাস্তাটো কবিৰ নামত উৎসৰ্গা কৰি কাজী নজৰুল ইছলাম সৰণি কৰা হয়। এইবোৰৰ উপৰিও কলকাতা মেট্ৰোৰ গড়িয়া বাজাৰ ষ্টেচনটোক কবিৰ সম্মানত 'কবি নজৰুল' নামেৰে উৎসৰ্গা কৰা হৈছে। ঢাকা চহৰৰ এটি প্ৰধান ৰাজপথৰ নাম ৰখা হৈছে 'কাজী নজৰুল ইছলাম এভিনিউ'।\n↑ 1.0 1.1 1.2 1.3 "Kazi Nazrul Islam" (HTML). 2006-07-08. http://banglapedia.search.com.bd/HT/I_0109.htm। আহৰণ কৰা হৈছে: 2006-07-08.\n↑ Farooq, Dr. Mohammad Omar (2007-03-10). "Nazrul's Illness and Treatment" (HTML). Nazrul.org (March 2007). http://www.nazrul.org/nazrul_life/illness.htm। আহৰণ কৰা হৈছে: 2007-03-10.\n↑ Chaudhuri, Dilip (2006-09-22). "Nazrul Islam: The unparalleled lyricist and composer of Bengal" (HTML). Press Information Bureau, Government of India. http://pib.nic.in/feature/fe0899/f1608991.html। আহৰণ কৰা হৈছে: 2006-09-22.\n↑ কাজী নজৰুল ইছলাম (১৮৯৯-১৯৭৬) - ৰফিকুল ইছলাম; কলকাতাৰ সাহিত্যম্ প্ৰকাশনীৰ পৰা প্ৰকাশিত 'নজৰুল শ্ৰেষ্ঠ সংকলনত' এই প্ৰবন্ধটি সংযুক্ত আছে।\n↑ নজৰুলৰ জীৱনত নাৰী আৰু প্ৰেম; ড॰ আবুল আজাদ\n↑ 1. Muzaffar Ahmad, Kazi Nazrul Islam Smritikatha [Memoirs of Kazi Nazrul Islam - Kolkata, India: National Book Agency, 10th print, 1998] 2. Rafiqul Islam, Nazrul Jiboni [Life of Nazrul - Department of Bangla, Dhaka University, May 1972]; Prof. Rafiqul Islam isanational Nazrul professor in Bangladesh and one of the leading Nazrul researchers. 3. Sushilkumar Gupta, Nazrul Chorit-manosh [Kolkata, India: De's Publishing, 1990]\n↑ ঢাকা বিশ্ববিদ্যালয়ৰ আশী বছৰ- ৰফিকুল ইছলাম; পৃষ্ঠা: ২৭১\nকাজী নজৰুল ইছলাম - বাংলাপিডিয়া\nকাজী নজৰুল ইছলামৰ পৃষ্ঠা\nনজৰুল ইছলামৰ কবিতাৰ আবৃত্তি\nনজৰুল গীতি - নজৰুল ইছলামৰ গীতসমূহ\nকাজী নজৰুল ইছলামৰ গ্ৰন্থসমূহ\n"https://as.wikipedia.org/w/index.php?title=কাজী_নজৰুল_ইছলাম&oldid=234486"ৰ পৰা অনা হৈছে


ক’ভিড টেষ্টৰ পজিটিভ নিগেটিভক লৈ কি মন্তব্য স্বাস্থ্য মন্ত্ৰী হিমন্ত বিশ্ব শৰ্মাৰ?\nকৰ’না চিকিৎসাক লৈ একাংশই অপপ্ৰচাৰ চলাইছে, ই সম্পূৰ্ণ ৰাজনৈতিক: হিমন্ত বিশ্ব শৰ্মা\nক’ভিড টেষ্টৰ নিগেটিভ, পজিটিভ বিসংগতিক বাতৰি কাকত, টেলিভিছনৰ বানান ভুলৰ লগত তুলনা\nঅসমৰ স্বাস্থ্য মন্ত্ৰী হিমন্ত বিশ্ব শৰ্মাই দেওবাৰে কয় যে ৰাজ্যত কৰ’না চিকিৎসাক লৈ একাংশই অপপ্ৰচাৰ চলাইছে আৰু ই সম্পূৰ্ণ ৰাজনৈতিক।\nতেওঁ কয় যে পজিটিভ ৰোগীক নিগেটিভ আৰু নিগেটিভক পজিটিভ কৰা হৈছে বুলি এচামে প্ৰচাৰ চলাই আছে।\n“ইমানখিনি কাম কৰোতে কোনোবাখিনিত ডাটা এণ্ট্ৰি কৰাত ভুল হ’ব পাৰে। কিন্তু এনে পৰিস্থিতিত তেনে সৰু সৰু ভুলবোৰক লৈ কৰা অধিক প্ৰচাৰে ক্ষতিহে কৰিব,” ৰাজ্যত বৰ্তমানলৈকে ৪ লাখতকৈ অধিক লোকৰ ক’ভিড টেষ্ট কৰা হৈছে বুলি সদৰী কৰি শৰ্মাই কয়।\n“অত্যন্ত দুখৰে কওঁ এইবিলাক প্ৰচাৰৰ বাবে মানুহ পৰীক্ষা কৰাবলৈ হস্পিতাললৈ নহা হ’ব।”\nশেহতীয়াকৈ কৰ’নাৰ পজিটিভ, নিগেটিভ ৰিজাল্টক লৈ বিভিন্ন ধৰণৰ অভিযোগ উত্থাপন হৈ আহিছিল। তদুপৰি ছ’চিয়েল মিডিয়াত ইয়াক লৈ সৰৱ চৰ্চা চলিছিল।\nক’ভিড টেষ্টৰ ক্ষেত্ৰত হোৱা ভুলক বাতৰি কাকত আৰু টেলিভিছনত হোৱা বানানৰ ভুলৰ দৰে বুলি তেওঁ মন্তব্য কৰে।\n“কাৰোবাৰ বাতৰি কাকতৰ বানান ভুল নহয় জানো, টেলিভিছন স্ক্ৰীনত ভুল নহয় জানো? যিকেইটা টেলিভিছনে ভাবিছে অপপ্ৰচাৰৰ পৰা টি আৰ পি ল’ম তেওঁলোকৰ মালিক-কৰ্মচাৰীৰো কৰ’না হৈ যাব পাৰে,” তেওঁ কয়।\nস্বাস্থ্য মন্ত্ৰীগৰাকীয়ে বৰ্তমানলৈ ৰাজ্যৰ ভিন্ন স্থানত কৰা ক’ভিড টেষ্টত কিমানটা ভুল হৈছে সেই তথ্য সংবাদমেলত দাঙি ধৰে।\nতেওঁ জনোৱা মতে ডিব্ৰুগড়ৰ অসম চিকিৎসা মহাবিদ্যালয় হস্পিটেলত ২৬,৭০৮গৰাকী লোকৰ টেষ্ট কৰা হৈছে। ইয়াৰ ভিতৰত তিনিটা ৰিপ’ৰ্ট ভুলকৈ ওলাইছিল।\nজে এম চি এইচত ৮৯,৫০৮গৰাকী লোকক কৰা হৈছে ক’ভিড টেষ্ট। ইয়াৰ ভিতৰত এটা ৰিপ’ৰ্ট ভুলকৈ ওলাইছিল।\nজি এম ছি এইচত ৭৭ হাজাৰ টেষ্টৰ ভিতৰত ৪০টা ভুলকৈ ওলাইছিল।\nশিলচৰ মেডিকেল কলেজ হস্পিটেলত ৩৮,১২৫গৰাকী লোকক টেষ্ট কৰা হৈছে। ইয়াৰ ভিতৰত এটাও ৰিজাল্ট ভুলকৈ অহা নাই।\nতেজপুৰ মেডিকেল কলেজ হস্পিটেলত ৪১,১০৭গৰাকী লোকক টেষ্ট কৰা হৈছে। ইয়াৰ ভিতৰত এটা ৰিপৰ্ট ভুলকৈ ওলাইছিল।\nবৰপেটা মেডিকেল কলেজ হস্পিটেলত ৫১,৪৪৯গৰাকী লোকক টেষ্ট কৰা হৈছে। ইয়াৰ ভিতৰত এটাও ৰিজাল্ট ভুলকৈ অহা নাই।\nলাহোৱালত ৩৮,৬৪২গৰাকী লোকক কৰা হৈছে টেষ্ট। ইয়াৰ ভিতৰত তিনিটা ৰিপ’ৰ্ট ভুলকৈ ওলাইছিল।\nডিফুত ৮,০০০গৰাকী লোকক টেষ্ট কৰা হৈছে। ইয়াৰ ভিতৰত তিনিটা ৰিপ’ৰ্ট ভুলকৈ ওলাইছিল।\nঅপপ্ৰচাৰত বিশ্বাস কৰিব নালাগে বুলি জনসাধাৰণক আহ্বান জনাই তেওঁ কয়, “মহানগৰবাসীয়ে ভয় খাব নালাগে, এইবোৰ ৰাজনৈতিক। এনেধৰণৰ চমকপ্ৰদ আৰু অবিস্মৰণীয় মানৱ সেৱা কোনেও কৰিব নোৱাৰে।”\nইপিনে, বৰ্তমান আই চি ইউত থকা ৰোগীৰ সংখ্যা দাঙি ধৰি তেওঁ কয়, “জিএমচিএইচৰ আইচিইউত ২৫গৰাকী, এমএমচিত ৫গৰাকী, এছএমচিত ৫গৰাকী, ডিব্ৰুগড়ত ২গৰাকী, যোৰহাটত ১গৰাকী আৰু বৰপেটাত এগৰাকী লোক আছে।”\nইয়াৰোপৰি, অক্সিজেন আৰু ভেণ্টিলেটৰতো ২০ৰো অধিক লোক আছে বুলি তেওঁ কয়।\nতেওঁ জনোৱা অনুসৰি ভেণ্টিলেশ্যন নোহোৱাকৈ আইচিইউত আছে ৩২গৰাকী ৰোগী।\nঅক্সিজেন লৈ আছে ১৫গৰাকী লোক।\nতেওঁ লগতে জনাই যে যোৱা দহ দিনত কামৰূপ মেট্ৰত সৰ্বাধিক ২৭৪১গৰাকী লোক আক্ৰান্ত হৈছে।\nআনহাতে লক্ষণ নাথাকিলে ক’ভিড ৰোগীক ঘৰতে কুৱাৰেণ্টিন কৰি ৰাখিব পাৰিব বুলি থকা আই চি এম আৰৰ নিয়ম অসমত মনা নহয় বুলি তেওঁ প্ৰকাশ কৰে।\n“ICMRৰ নিয়ম আমি নামানো। কোনো ৰোগীক হ’ম কুৱাৰেন্টাইন কৰিলে কাষৰ বা লগৰ আবাসিকসকলে যি হুলস্থূল লগাব, সেইটো কণ্ট্ৰ’ল কৰা মোৰ দ্বাৰা সম্ভৱ নহ’ব। ইয়াৰোপৰি, লেট্ৰিন, বাথৰুম ব্যৱহাৰৰ ক্ষেত্ৰতো অসুবিধা হ’ব,” তেওঁ কয়।


অসমীয়া শব্দযন্ত্রী পীযুষ ৰায় – চিনেকথা\nএই ৰায়, অসমীয়া ৰায়। গোৱালপাৰা জিলাৰ গোলোকগঞ্জৰ শ্ৰীযুত শৰৎ ৰায়ৰ (বর্ত্তমান চৰ্কাৰী চাকৰিৰপৰা অৱসৰপ্রাপ্ত) পুত্র শ্রীমান পীযুষৰ জন্ম হয় গুৱাহাটীত। দেউতাক শ্বিলঙত অসম চৰকাৰৰ কৰ্মচাৰী হৈ থকা কালত, পীযুষে ছেইন্ট এডমাণ্ডছ কলেজত বি. এছ. চিৰ প্রথম বার্ষিক শ্রেণীলৈকে পঢ়ে। তাৰ পাচতে, আর্থিক অৱস্থা টনকিয়াল নোহোৱা সত্তেও পুনালৈ গুচি আহে – ছাউণ্ড ইঞ্জিনীয়াৰিঙৰ ক’ৰ্ছ লবলৈ। অসম চৰকাৰৰ এটা বৃত্তিৰ বাবে পীযুষে কিমান যে চেষ্টা কৰিলে। অসম চৰকাৰক, এই লেখক এম. এল. এ. হৈ থাকোতে কিমান গালি-শপনি পাৰিলে! বিধানসভাৰ গেলেৰীত দর্শকৰ আসনত পীযুষ বহি থকা সময়তো এই লেখকে শিক্ষা বিভাগক সমালোচনা কৰিছিল পীযুষক বৃত্তি এটি দিয়াৰ সপক্ষে। তেতিয়াৰ ডি. পি. আই. অফিচে তেওঁক অৱহেলা কৰিলে। পিচে, গুণী ল’ৰাক ৰোধে কোনে?\nপীযুষ কান্তি ৰায়\n১৯৬৮ চনত পুণা ফিল্ম ইন্সটিটিউটৰপৰা সুখ্যাতিৰে শব্দযন্ত্রীৰ ক’ৰ্ছত উত্তীর্ণ হৈয়েই ‘মেৰা নাম জকাৰ’ ছবিৰ ভাৰত বিখ্যাত শব্দযন্ত্রী আলাউদ্দিন চাহাবৰ তত্ত্বাৱধানত, স্বয়ং ৰাজ কাপুৰৰ নেতৃত্বত, পীযুষ সহ-শব্দযন্ত্রীৰূপে নিযুক্ত হয়। সেই প্রতিষ্ঠানত পীযুষ থাকে। কামত হাত পকাই লয়। তাৰ পাচত, সাহস বুকুত বান্ধি ‘ফ্রিলান্স এছিষ্টেন্ট ছাউণ্ড ইঞ্জিনীয়াৰ হয় বোম্বে মহানগৰীত। অর্থাৎ ৰাজকাপুৰ ষ্টুডিঅ’ৰপৰা চাকৰি এৰি স্বাধীন শব্দযন্ত্রী হয়। নিজৰ ভৰিৰ ওপৰত থিয় দি নিজৰ ভৱিষ্যতৰ পিনে সংগ্রামশীল খোজ পেলায়। পৰিচালক লেখ টেণ্ডনে তেতিয়া সহশব্দযন্ত্রী ৰূপে পীযুষক সুযোগ দিয়ে। তাৰ পাচত, সহশব্দযন্ত্রী কপে ‘জীনে কি ৰাহ’ (জিতেন্দ্র, তনুজা অভিনীত) ছবিৰ বিখ্যাত পৰিচালক প্রসাদৰ সৈতে পীযুষে শব্দৰ ভাৰ লয়। এইদৰে ছয় মাহ সহশব্দযন্ত্রী হোৱাৰ পাচত পীযুষৰ গুণত সকলো মোহিত হয়। পীযুষৰ তেতিয়া সাহস আৰু বাঢ়ে। পীযুষ হৈ যায় স্বাধীন বা ফ্রিলান্সাৰ পূর্ণ পর্য্যায়ৰ শব্দযন্ত্রী – কাৰো এছিষ্টেন্ট বা সহশব্দযন্ত্রী নহয়। এইবাৰ পৰিচালক মুকুল দত্তৰ ‘ছালিয়া‘, ৰমেশ যোশীৰ ‘কোৰা আঁচল’ ছবিত স্বাধীন ছাউণ্ড ইঞ্জিনীয়াৰ হয় পীযুষ।\nআজি বোম্বেৰ ছবি-জগতত প্রযোজকসকলে পীযুষক বিচাৰে। বর্তমান তেওঁ পৰিচালক লেখ টেণ্ডনৰ এখন নহয়, তিনিখন ছবি আৰু প্রযোজক টি. চি. দেৱানৰ ‘ৰেশম কী ডোৰী’(ধৰ্মিন্দৰ, চায়ৰাবানু অভিনীত) ছবিত শব্দযন্ত্রী ৰূপে পীযুষ ব্যস্ত। একেবাৰে শেহতীয়া ছবি ‘আৱিষ্কাৰ’ত (বাসু ভট্টাচার্য্য পৰিচালিত আৰু ৰাজেশ খান্না, শৰ্ম্মিলা ঠাকুৰ অভিনীত) আমাৰ পীযুষ ৰায়ে সুপ্ৰসিদ্ধ ছাউণ্ড ইঞ্জিনীয়াৰ ৰূপে নিজৰ গুণৰ প্রমাণ দিয়া মই নিজ চকুৰে দেখিছোঁ। পীযুষ আজি আমাৰ অসমৰ নতুন পুৰুষৰ গৌৰৱ।\nডঃ ভূপেন হাজৰিকাদেৱৰ এই লেখাটি ১৯৭৩ চনত ‘আমাৰ প্রতিনিধি’ৰ ফেব্রুৱাৰী মাহৰ সংখ্যাত প্ৰকাশ হৈছিল।\nগড় মাপকাঠী4/ 5. ভোট : 105\nRelated Items:ডঃ ভূপেন হাজৰিকা, বিশেষ, হিন্দী চিনেমা


যোহন ৫ – শাস্ত্ৰৰ সাক্ষ্য\nতেওঁৰ ঈশ্বৰত্ব আৰু মহিমা ঈশ্বৰৰ পুত্ৰ বোলি প্ৰমাণ কৰিবলৈ, যীচুৱে আমাক চাৰিতা সাক্ষ্য দিয়ে। এইবোৰ সকলো গুৰুত্বৰ: যোহন বাপ্তাইজকৰ সাক্ষ্য, তেওঁৰ আচৰিত কৰ্মৰ সাক্ষ্য, তেওঁৰ পিতৃৰ সাক্ষ্য, আৰু শাস্ত্ৰৰ সাক্ষ্য। যিহোদী মানুহে ইমান দেখিলেও তেওঁক প্ৰতিৰোধ আৰু তুচ্ছ কৰিলে। আজি শাস্ত্ৰ এতিয়াও আমাৰ হাতত আছে, আমাৰ চকুৰ আগত পঢ়া যায়, আৰু আমাৰ বিশ্বাস সক্তিশলী কৰায়। যিহেতু শাস্ত্ৰ সঁচাকৈ ঈশৰৰ বাক্য হয়, যি যোন মিছা কথা ক‘ব নোৱাৰে, যি এইবোৰৰ ওপৰত বিশ্বাস কৰে মুৰ্খ নহয়। যিহোদী মানুহে শাস্ত্ৰ পালে আৰু প্ৰায় […]\nমিছা খ্ৰীষ্টান মানে কি ?\nবহুত মানুহে নিজকে খ্ৰীষ্টান বুলি মাতে আৰে নিজকে উদ্ধাৰ পোৱা বুলি ভাৱে যেতিয়া আচল অৱস্থা মিছা হয়। মিছা খ্ৰীষ্টান কি হয়? ইয়াৰ অৰ্থ হ’ল যাৰ জীৱন-যাপনটো বাইবেলৰ লগত নিমিলাই। সিসঁতে ঈশ্বৰক বিশ্বাস কৰোঁ বুলি কয় কিন্তু সিসঁতৰ কাৰ্য্যবোৰ নিমিলাই। মিছা খ্ৰীষ্টানবোৰে বাইবেল প্ৰায় নপঢ়ে আৰু বাইবেলখন সিসঁতৰ মনত আমনি লগা বা ‘বৰিং’ লগা। সিসঁতে হেৰুৱা মানুহৰ কাৰণে প্ৰাৰ্থনা নকৰে আৰু পবিত্ৰতাত বৃদ্ধি পাবলৈ কেৰেপ নকৰে। দেওবাৰত চাৰ্চলৈ গ’লেও বা দিঙিত ক্ৰোচৰ মালা পিন্ধিলেও, সিসঁতে পুৰণা বন্ধুৰ লগত লেতেৰা ফুচুৰি কয় […]\nযোহন ৫ – পুত্ৰই সকলোকে বিচাৰ কৰিব\nএই কাহিনীত দেখা গৈছে যে বিশ্ৰাম বাৰে (যি বাৰক ঈশ্বৰে প্ৰাচীন কালত পৃথক কৰি পবিত্ৰ কৰিলে আৰু যিহূদী মানুহবিলাকক কাম নকৰিবলৈ আদেশ দিলে) যীচুৱে এজন ৰোগীক সুস্থ কৰিলে। যিচুৱেই কিয় এইটো কাম কৰিলে? তেওঁক বিচাৰ কৰা হব লগিয়া এজন অপৰাধী নে? নহয়, যিচুৱেই এটা নিৰ্দিষ্ট শিক্ষা দিয়াৰ কাৰণে সুবিধা পাবলৈ এই অলৌকিক কাম বিশ্ৰাম বাৰে কৰিলে। এই শিক্ষাত যিচুৱে নিজৰ ঈশ্বৰত্ব প্ৰকাশ কৰিলে – পিতৃ ঈশ্বৰৰ লগত সমানতা! যে তেওঁ বিশ্ৰাম বাৰৰ প্ৰভু, যে তেওঁ ঈশ্বৰৰ পুত্ৰ যাক কোনেও বিচাৰ […]\nযোহন ৪ – আচৰিত কাম নে খ্ৰীষ্টক বিচাৰিছে?\nআপুনি ঈশ্বৰৰ পৰা কি বিচাৰে?। আপুনি খ্ৰীষ্টৰ পৰা কি বিচাৰে? আশীৰ্বাদ বিচাৰে নে খ্ৰীষ্টকহে বিচাৰে? বহু মানুহে মই যীচুক ভাল পাও বুলি যেতিয়া কয়, আচলতে যীচুকে ভাল নাপায়, কিন্তু যীচুৱে দিব পৰা আশীৰ্বাদ, উপহাৰ, আৰু সহায়ক ভাল পায়। বহু মানুহে মই যীচুক বিশ্বাস কৰো বুলি কয়, কিন্তু আচলতে তেওঁতে বিশ্বাস আৰু আশা কৰা নাই, কিন্তু অকল আশীৰ্বাদ পবলৈ বা আচৰিত, অলৌকিক কাৰ্য্য দেখিবলৈ তেওঁৰ ফালে চাই আছে। এনেকোৱা বিশ্বাসে কাকো উদ্ধাৰ কৰিব নোৱাৰে। আমি যে খ্ৰীষ্টক মাত্ৰ এজন আমাক সহায় […]\nযোহন ৪ – খ্ৰীষ্টৰ লগত শ্ৰম কৰা\nক্ৰোচলৈ যোৱাৰ আগতে যীচু খ্ৰীষ্টৰ মহান প্ৰেম আৰু তেওঁৰ পৰিশ্ৰম আৰু ত্যাগ হেৰোৱা প্ৰাণবোৰক বচাবলৈ আমি ইয়াত দেখিব পাৰো। তেওঁৰ ইচ্ছা পিতৃৰ ইচ্ছাৰ লগত এক আছিল। এই মানুহবিলাকক শুভবাৰ্তা দিবলৈ তেওঁৰ নিজৰ অধিকাৰ আৰু সুবিধাবোৰ, আনকি তেওঁৰ দৈনিক খাদ্য, তেওঁ ত্যাগ কৰিলে। তেওঁৰ চকু মহান প্ৰাণ সংগ্ৰহত আছিলে – একমাত্ৰ চিৰস্থায়ী বস্তু যি জগতত থাকে। আপুনি ব্যৰ্থ বা জাগতিক বিষয়ে চিন্তিত হয় নে? আপুনি নিজৰ চখ, জগতৰ পুৰস্কাৰ, আৰু ফূৰ্ত্তিত ব্যস্ত আছে নে? আপুনি খ্ৰীষ্টৰ সৈতে আনৰ আত্মা লাভ কৰে […]\nখ্ৰীষ্টৰ মৃত্যুত ঈশ্বৰৰ প্ৰেম দেখা যায়\nখ্ৰীষ্টৰ মৃত্যু ইতিহাসৰ সকলোতকৈ বিখ্যাত ঘটনা হ’ব পাৰে, কিন্তু আচলতে ইয়াত ঈশ্বৰৰ বিষয়ে আৰু খ্ৰীষ্টৰ বিষয়ে কি দেখা যায় ? ইয়াত আমাৰ প্ৰতি ঈশ্বৰৰ অন্তৰ্ভাৱৰ বিষয়ে আমি কি দেখিব পাৰো ? যীচু খ্ৰীষ্টৰ ক্ৰোচ ঈশ্বৰৰ অন্তৰৰ এখন খিৰিকীৰ দৰে হয়, যাৰ দ্বাৰাই পাপী মানুহৰ বাবে তেওঁৰ প্ৰেম আমি দেখিব পাৰোঁ। ৰোমীয়া ৫:৮ – “কিন্তু ঈশ্বৰে আমালৈ তেওঁৰ প্ৰেমৰ প্ৰমাণ দিছে; কাৰণ ইতিপূৰ্ব্বেই যেতিয়া আমি পাপী আছিলোঁ, তেতিয়া খ্ৰীষ্টে আমাৰ কাৰণে আপোন প্ৰাণ দিলে।”\nযোহন ৪ – এজনী পাপী তিৰোতাৰ বাবে জীৱনময় পানী\nজীৱনত আপুনি সন্তুষ্ট হয় নে? আপোনাৰ আনন্দ আছে নে? আন কি আপোনাৰ এটা অসীম আনন্দ, সন্তুষ্টি, আৰু প্ৰেমৰ উৎস আছে নে? কেৱল যীচুৱে এইবোৰ দিব পাৰে। তেওঁৰ পুত্ৰৰ দ্বাৰাই ঈশ্বৰক নোপোৱামানে আৰু পৱিত্ৰ আত্মাৰ জীৱনময় পানী নোখোৱামানে (আমাৰ ভিতৰত থকা খ্ৰীষ্ট) আমাৰ অন্তৰ অস্থিৰ হৈ থাকে। কিন্তু প্ৰথমে, এই কাহিনীৰ তিৰোতাৰ নিচিনা, আপোনাৰ পাপ স্বীকাৰ কৰিব লাগে। যোহন ৪:১৩-১৪ – “যীচুৱে উত্তৰ দি তেওঁক কলে, এই পানী খোৱা প্ৰতিজনৰ আকৌ পিয়াহ লাগিৱ; কিন্তু মই যি পানী দিম, তাক যি কোনোৱে […]\nযোহন ৩ – অবিশ্বাস\nপ্ৰভু যীচুৱে আমাক শিক্ষা দিয়ে যে অবিশ্বাস নিজে পাপ হয়। ঈশ্বৰৰ পুত্ৰত বিশ্বাস কৰোঁতে আমি যে উদ্ধাৰ পোৱাৰ সুযোগটো হেৰুৱাই, অকল সেয়ে নহয়, কিন্তু আমি দেখাই দিওঁ যে আমাৰ অন্তৰ সঁচাকৈ মন্দ হয়। ঈশ্বৰে আমাৰ পৰা অন্ধ বিশ্বাস নুখুজিলেও, তথাপি যোনে সন্ধান কৰে, তাৰ বাবে খ্ৰীষ্টৰ দুৰৰ পৰা থকাৰ কোনো কাৰণ নাই। তেওঁ এই পৃথিৱীৰ ধুনীয়া পোহৰ। তেওঁৰ কথা আৰু কৰ্ম্ম নিখুঁত হয়, আৰু এইবোৰৰ ইমান ওজন আৰু মহিমা আছে। কিন্তু যেনে এজন মানুহে জ্ঞানী ডক্তৰৰ সহায় অগ্ৰাহ্য কৰে, তেনেকৈ […]\nযোহন ৩ – খ্ৰীষ্টলৈ চোৱাৰ দ্বাৰাই উদ্ধাৰ\nযীচুৱে নীকদীমক ক’লে যে তেওঁৰ বাবে নতুন জন্ম পাবলৈ প্ৰয়োজন আছিলে, কিন্তু এই কথা অকল সিহঁতৰ আলোচনাৰ প্ৰথম বিষয় আছিলে। সকল সময়ৰ নিচিনা, মানুহে যেন প্ৰাণত স্থায়ী শান্তি পাব আৰু মানুহে যি ভেঁটিৰ দ্বাৰাই পৰিত্ৰাণ পায় জানিব, খ্ৰীষ্টৱে নীকদীমক তেওঁৰ নিজৰ ক্ৰোচত হোৱা মৃত্যুৰ বিষয়লৈ পথ দেখালে। যেনেকৈ সাপটোৰ কাহিনী যিহোদি মানুহৰ বাবে চিনাকি আছিলে, তেনেকৈ যিচুৱে ইয়াতে ব্যাখ্যা কৰে, যে তেওঁ এই পুৰণি নিয়মৰ ছায়াৰ মূল অৰ্থ হয়। যাকে বিশ্বাস কৰে উদ্ধাৰ কৰিবলৈ, তেওঁক উত্তোলিত হ’ব (মানুহৰ হাতেৰে, তেওঁৰ […]\nঅশ্লীল ছবি পাপ হয় নে ?\nআজিকালি বহুত মানুহে ছিনেমা দোকানত, মবাইলত, বা কম্পুতৰত অশ্লীল ছবি আৰু পৰ্ন ফিল্ম চায়। আৰু মানুহৰ মন যৌনতাপূৰ্ণ হয় গ’ল। আনকি বস্তুবিলাক আদ্ভেৰটাইজ কৰিবলৈ মানুহ আধানগ্ন মাইকি চাইন-বৰ্ডত লগাই দিয়ে। এটো ঠিক কাম নে পাপ কাম? যীচুৱে ক’লে – যি কোনোৱে তিৰোতা মানুহলৈ কামভাৱে চায়, সি তেতিয়াই মনতে তাইৰে সৈতে ব্যভিচাৰ কৰিলে।“ – মই আৰু কি কম? এইটো স্পষ্ট। যৌন চিন্তা পাপ হয়, ব্যভিচাৰ হয়। তুমি যদি মনত কৰা পাপী হ’বা। আৰু যীচুৱে আমাক সতৰ্ক কৰিলে এইদৰে – “যদি তোমাৰ […]


Cloben (Indoco) in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cloben (Indoco) ar byavahar, ppali, parshwakriya, upkaar, kriya-pratikriya aaru satarkatabani\nCloben (Indoco) ৰ মূল্য আৰু পেকৰ চাইজ - Cloben (Indoco) Price and Pack Size in Assamese\nCloben (Indoco) ৰ লাভ আৰু ব্যৱহাৰসমূহ- Cloben (Indoco) Benefits & Uses in Assamese\nCloben (Indoco) ৰ পালি আৰু সেয়া কেনেদৰে ল'ব- Cloben (Indoco) Dosage & How to Take in Assamese\nCloben (Indoco)-ৰ উপাদানসমূহ- Cloben (Indoco) Active Ingredients in Assamese\nCloben (Indoco) ৰ পাৰ্শ্চক্ৰিয়াসমূহ- Cloben (Indoco) Side Effects in Assamese\nCloben (Indoco) সংক্ৰান্ত সতৰ্কতাবাণীসমূহ- Cloben (Indoco) Related Warnings in Assamese\nঅইন দৰৱৰ সৈতে Cloben (Indoco)ৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cloben (Indoco) with Other Drugs in Assamese\nCloben (Indoco) মতভেদসমূহ- Cloben (Indoco) Contraindications in Assamese\nCloben (Indoco) ৰ বিষয়ে সততে সোধা প্ৰশ্নসমূহ- Frequently asked Questions about Cloben (Indoco) in Assamese\nখাদ্য আৰু মদৰ সৈতে Cloben (Indoco) ক্ৰিয়া-প্ৰতিক্ৰিয়া- Cloben (Indoco) Interactions with Food and Alcohol in Assamese\nCloben (Indoco) ৰ লাভ আৰু ব্যৱহাৰসমূহ - Cloben (Indoco) Benefits & Uses in Assamese\nCloben (Indoco) তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCloben (Indoco) ৰ পালি আৰু সেয়া কেনেদৰে ল'ব - Cloben (Indoco) Dosage & How to Take in Assamese\nCloben (Indoco)-ৰ উপাদানসমূহ - Cloben (Indoco) Active Ingredients in Assamese\nCloben (Indoco) ৰ পাৰ্শ্চক্ৰিয়াসমূহ - Cloben (Indoco) Side Effects in Assamese\nগৱেষণাৰ ভিত্তিত, Cloben (Indoco) ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCloben (Indoco) সংক্ৰান্ত সতৰ্কতাবাণীসমূহ - Cloben (Indoco) Related Warnings in Assamese\nCloben (Indoco)-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCloben (Indoco) গৰ্ভাবস্থাৰ সময়ত গ্ৰহণ কৰা সুৰক্ষিত।\nCloben (Indoco)-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCloben (Indoco)স্তন্যপায়ী মহিলাৰ বাবে সুৰক্ষিত।\nবৃক্কত Cloben (Indoco) কি প্ৰভাৱ দেখা গৈছে?\nবৃক্ক ৰ বাবে Cloben (Indoco) ক্ষতিকাৰক নহয়।\nযকৃতত Cloben (Indoco) কি প্ৰভাৱ দেখা গৈছে?\nকলিজা ৰ বাবে Cloben (Indoco) ক্ষতিকাৰক নহয়।\nহৃদযন্ত্ৰৰ ক্ষেত্ৰত Cloben (Indoco) ৰ কি প্ৰভাৱ দেখা গৈছে?\nCloben (Indoco)ৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nঅইন দৰৱৰ সৈতে Cloben (Indoco)ৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cloben (Indoco) with Other Drugs in Assamese\nCloben (Indoco) তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCloben (Indoco) মতভেদসমূহ - Cloben (Indoco) Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cloben (Indoco) লোৱা অনুচিত যাতে -\nCloben (Indoco) ৰ বিষয়ে সততে সোধা প্ৰশ্নসমূহ - Frequently asked Questions about Cloben (Indoco) in Assamese\nএই Cloben (Indoco)-এ অভ্য়াস বা নিচাৰ সৃষ্টি কৰে নেকি?\nনহয়, Cloben (Indoco)য়ে অভ্যাসৰ সৃষ্টি নকৰে।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Cloben (Indoco) লোৱাৰ পিছত ই আপোনাৰ টোপনি ভাৱ নানে।\nহয়, আপুনি ডাক্তৰৰ পৰামৰ্শৰ পিছতহ Cloben (Indoco) লোৱাটো নিৰাপদ।\nমানসিক ৰোগৰ চিকিত্সাৰ বাবে Cloben (Indoco) লৈ কোনো লাভ নাই।\nখাদ্য আৰু মদৰ সৈতে Cloben (Indoco) ক্ৰিয়া-প্ৰতিক্ৰিয়া - Cloben (Indoco) Interactions with Food and Alcohol in Assamese\nখাদ্য আৰু Cloben (Indoco)ৰ ক্ৰিয়া-প্ৰতিক্ৰিয়া\nখাদ্যৰ সৈতে Cloben (Indoco) লোৱাটো স্বাভাৱিক।\nমদ আৰু Cloben (Indoco)ৰ মাজৰ প্ৰতিক্ৰিয়া\nCloben (Indoco)ৰ সৈতে মদ্যাপনে কোনো হানিকাৰক প্ৰভাৱ নেপেলায়। যাহওক, আপুনি যদি তেনে কৰে, তেন্তে অনুগ্ৰহ কৰি সাৱধান হওক।\nक्‍या अपनी मर्जी से बिना डॉक्‍टर की सलाह के Cloben (Indoco) का इस्‍तेमाल बंद कर सकते हैं?\nअपनी मर्जी से Cloben (Indoco) का इस्‍तेमाल बंद करने पर त्‍वचा पर इसके हानिकारक प्रभाव जैसे कि खुजली, लालपन और फफोले आदि हो सकते हैं। Cloben (Indoco) का इस्‍तेमाल बंद करने से पहले हमेशा त्‍वचा विशेषज्ञ से बात करनी चाहिए।\nCloben (Indoco) ৰ অনুকল্প - Substitutes for Cloben (Indoco) in Assamese\nআপুনি বা আপোনাৰ পৰিয়ালৰ কোনোবাই Cloben (Indoco) লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cloben (Indoco) ব্যৱহাৰ কৰিছিল নেকি?\nআপুনি কিমান পৰিমাণে Cloben (Indoco) সেৱন কৰিছিল?\nআপুনি Cloben (Indoco) ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cloben (Indoco) সেৱন কৰে?


আৰে ৰাৱণ ভাই! কি খবৰ – সোণটো ৰঞ্জন বৰুৱা – ফটাঢোল\nআৰে ৰাৱণ ভাই! কি খবৰ – সোণটো ৰঞ্জন বৰুৱা\n: আৰে ৰাৱণ ভাই! কি খবৰ?\n: ফাটাফাটি…তোমালোকৰ কৃপাত৷ এইমাত্ৰ দেহত জুই লগাই আহিছোঁ৷\n: জুই লগাই? মানে?\n: আৰে ভাই, ৰাইজেচোন প্ৰতি বছৰে বিজয়াদশমীত মোক জ্বলাই দিয়ে ন৷\n: জ্বলাই দিয়ে? কিন্তু তোমাক দেখিলেচোন ধৰিব নোৱাৰি?\n: হাঃ হাঃ হাঃ… মোক মানে মোৰ পুতলা জ্বলাই, মোক জিন্দা জ্বলোৱাৰ সাহস এই কাপুৰুষচবৰ কাৰো নাই৷ হাঃ হাঃ হাঃ….\n: তেন্তে তুমি পুতলা জ্বলোৱাৰ সময়ত ক’ত আছিলা?\n: তাতে….ভীৰৰ মাজতে সেনাবাহিনীৰ সৈতে ময়ো আছিলোঁ৷\n: আৰে….ময়ো আছিলোঁ তাত৷ কি আচৰিত! না তোমাক দেখিলোঁ না তোমাৰ সেনাবাহিনীক৷\n: হাঃ হাঃ… সকলো আণ্ডাৰকভাৰত থাকোঁ৷ সতকাই কাকো চিনি নাপাবা৷ আহা এবাৰ পুতলা জ্বলোৱা ঠাইৰ পৰা আহোঁগৈ৷ তাত কাম অলপ আছে৷\nমন্ত্ৰমুগ্ধৰ দৰে ৰাৱণৰ পিছ ল’লোঁ৷ তাত এতিয়াও বহুত ভীৰ৷ ৰাৱণক দেখাৰ লগে লগে ভীৰে বেৰি ধৰিলে৷ হেঁচা ঠেলাৰ কোবত মই ক্ৰমাৎ ৰাৱণৰ পৰা বিচিন্ন হৈ একাষ পালোঁগৈ৷ দূৰৰ পৰা দেখিলোঁ কিছুমানে গৰ্বৰে ৰাৱণৰ ভৰি চুইছে, কিছুমানে হাঁহি হাঁহি কৰমৰ্দন কৰিছে, ছেলফী তুলিছে৷\n: কোন হয়, ইমান পপুলাৰ৷\nকাষতে থকা দুজন লোকৰ ফুচফুচনি কাণত পৰিল৷\n: তুমি চিনি পোৱা নাই? ৰাৱণদা৷ তামাম পাৱাৰফুল, বিৰাট ধনী, প্ৰপাৰ্টিৰ হিচাপ নাই৷ তেখেতৰ ঘৰ, সোণৰে সজোৱা৷ তেখেতৰ আহ্বানত মানুহ মৰিবলৈও কুণ্ঠাবোধ নকৰে৷\n: তেখেতৰ নিজা ঘৰ কেনেকৈ হ’ল? শুনিছোঁ কুবেৰৰ পৰা কাঢ়ি লৈছিল৷\nমাজতে মই মাত লগালো৷\n: সম্পত্তিৰ কথা ভাই, আমি বুজি নাপাওঁঁ৷ কুবেৰৰ নামত প্ৰপাৰ্টি থাকিলেও শুনিছোঁ তাত পুৰা টকা ৰাৱণদাই লগাইছিল৷ গতিকে কুবেৰক খেদি নিজা কৰি ল’লে৷\nভীৰ পাতল হোৱা দেখি পুনৰ ৰাৱণৰ কাষ চাপিলোঁ৷\n: কি আচৰিত, একো বুজিয়ে পোৱা নাই৷ অলপ আগত একেখিনি মানুহে আপোনাৰ পুতলা জ্বলাইছে আৰু এতিয়া একেখিনি মানুহেই আপোনাৰ ভৰি চুই সেৱা কৰিছে৷\nমই তুমিৰ পৰা আপুনি সম্বোধনলৈ অজানিতেই গতি কৰিলোঁ৷\n: এই দুনিয়া এনেকুৱাই বাবা৷ হাঃ হাঃ হাঃ! ইয়াৰ মানুহে ৰাৱণৰ পুতলা জ্বলায় কিন্তু আচল ৰাৱণৰ ভৰি চুৱে৷ ৰামৰ পুতলাৰ ভৰি চুই সেৱা কৰে কিন্তু আচল ৰামৰ….. আৎসা…. ৰামক ক’ৰবাত দেখিছানে…\nচাৰিওফালে চালোঁ৷ গোটেই ফিল্ডখনৰ ক’তো চকুত নপৰিল৷ হঠাৎ গেট এখনেৰে আমন জিমনকৈ বাহিৰলৈ ওলাই যোৱা নিমাখিত মানুহ এজন দেখিলোঁ৷ জুম জুম মানুহৰ কাষেৰে পাৰ হৈ গৈছে যদিও কোনেও মাত দিয়া নাই৷ সেইজনেই ৰাম আছিল৷\n: এই যাষ্ট ওলাই যোৱা দেখিলোঁ৷ খোজকাঢ়ি৷ কিন্তু বাটত কোনোৱেই মাত এষাৰ নিদিলে যে?\n: এতিয়া বুজিলানে বুদ্ধু? এইয়া ৰাম লীলা হয়, ৰামলীলা৷ লীলা শেষ, ৰামৰ প্ৰয়োজনো শেষ৷\n: হাঃ হাঃ হাঃ! মৰ্য্যাদাপুৰুষোত্তম ৰাম, কাৰো একোডাল ফালিব নোৱাৰে বুলি ৰাইজে ভালদৰে জানে৷ মোৰ কোনো মৰ্য্যাদাৰ লগত সম্পৰ্ক নাই, আৱশ্যক হ’লে যিকোনো স্তৰলৈ নামিব দিব পাৰোঁ৷ গতিকে সকলোৱে ভয় কৰে৷ সকলোৱে মোৰ লগত কাৰবাৰ কৰিলৈ বিচাৰে৷ মোৰ শিষ্য হ’বলৈ বিচাৰে৷\n: কিন্তু ৰামৰ খং উঠিলে? তেখেততো ভগবানৰ অৱতাৰ৷ তোমাকোতো হত্যা কৰিছিল৷\n: টেনচন লৈ লাভ নাই৷ এই সম্ভ্ৰান্ত, মৰ্য্যাদা থকাবোৰৰ খং কেতিয়াবাহে উঠে৷ যুগৰ মুৰত এবাৰ দুবাৰ৷ যেতিয়া খং উঠে তেতিয়া দেখা যাব আৰু৷\n: আৰু এই পুতলা জ্বলোৱা নাটকখন? এইখন আকৌ কিমান দিনলৈ চলিব?\n: আপ টু এণ্ড অৱ কলিযুগ৷ তুমি পুতলা জ্বলোৱা লৈ ইমান টেনচন কিয় লৈছা? নিজৰ পুতলা জ্বলাই মই যুগ যুগ ধৰি জীৱিত আছোঁঁ৷ হাঃ হাঃ হাঃ৷ কিন্তু মোৰ শিষ্য হৈ তুমি এনেদৰে টেনচন লোৱা একেবাৰে শোভা নাপায়৷\n: আপোনাৰ শিষ্য! কেনেকৈ? অসম্ভৱ, বন্ধু হিচাপে চিনি পাওঁ আপোনাক, সিমানেই৷\n: হাঃ হাঃ হাঃ….. আৎসা শিষ্য নোহোৱা? কালি ৰাতি সোমৰসৰ নিচাত যে মানুহজনীক লেতেৰা লেতেৰা গালি দিছিলা, সেয়া কি আছিল? আৰু সপ্তাহ আগতে আদালতত দিয়া মিছা সাক্ষ্যবোৰ কি আছিল?\n: নিচাৰ কোবত কি ক’লোঁ নিজেই নাজানো৷ নিচা ফটাৰ পাছত মনত পৰি বৰ অনুশোচনাত ভুগিলোঁ৷ আগতেতো মই এনেকুৱা নাছিলোঁ, ক’ৰ পৰা যে কি হৈ গ’ল৷\n: হাঃ হাঃ হাঃ! ভাই কথা এইটোৱেই৷ মোৰ আধাতকৈও বেছি শিষ্যই নাজানে যে কেতিয়া সিহঁতে মোৰ শিষ্যত্ব গ্ৰহণ কৰিলে৷\nকথাষাৰ কৈয়ে ৰাৱণ নিজৰ গাড়ীত বহিল৷ কুটিল হাঁহি মাৰি তেখেতে মোক তেখেতৰ গাড়ীলৈ দুৱাৰ মেলি আমন্ত্ৰণ জনালে৷ মন্ত্ৰমুগ্ধৰ দৰে মই তেখেতৰ পিছ ল’লোঁ তেখেতৰ গাড়ীলৈ…….\n« ‘টাইগাৰ’ৰ বিলৈ – ৰঞ্জিত কুমাৰ শৰ্মা\nআপদীয়া পদ্য – দ্বীপেন কলিতা »


প্ৰধানমন্ত্ৰীয়ে ক’লেঃ ‘কা’ অপ্ৰয়োজনীয় আছিল! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nচুবুৰীয়া বাংলাদেশৰ পৰা অসম তথা ভাৰতলৈ কিয় মানুহ আহে? আমাৰ এক ধাৰণা আজিও আছে যে, বাংলাদেশৰ পৰা খাদ্য, বাসস্থান আৰু সংস্থাপনৰ আশাত অসম তথা ভাৰতত প্ৰৱেশ কৰেহি বাংলাদেশী নাগৰিকে। অনুপ্ৰৱেশৰ এই সমস্যা অসমৰ বাবে এক ডাঙৰ সমস্যাৰূপে পৰিগণিত হৈ আহিছে।\nইংৰাজ শাসনৰ কালতে পূৰ্ব বংগৰ পৰা প্ৰৱ্ৰজন হৈছিল। বৰ্তমান ৭৮,৪৩৮ বৰ্গ কিলোমিটাৰ মাটিকালিৰ অসম ইংৰাজৰ অধীনলৈ গৈছিল ইয়াণ্ডাবু সন্ধিৰ পাছত। ইংৰাজৰ শাসনকালতে ১৮৭৪ চনত চিলেট আৰু গোৱালপাৰা জিলা দুখন অসমৰ সৈতে সংযুক্ত কৰি বৃটিছে অসম প্ৰভিন্সৰ নতুন সীমা নিৰ্ধাৰণ কৰিছিল।\nসেই সময়ত অসমত অন্তৰ্ভূক্ত কৰা জিলা কেইখন আছিল শিৱসাগৰ, দৰং, নগাঁও, কামৰূপ আৰু লক্ষিমপুৰ। ১৮৭৪ চনত অসমৰ জনসংখ্যা আছিল ৩৮,৪০,৫৫৪ গৰাকী। ইয়াৰে ২৮.৭৬ শতাংশ আছিল মুছলমান।\nঅবৈধ বাংলাদেশী প্ৰব্ৰজনৰ ধাৰাই অসমৰ জন বিন্যাস সলনি কৰি পেলোৱাৰ পাছতো চৰকাৰী পৃষ্ঠপোষকতাত বিদেশী নাগৰিকক সংস্থাপন দিব খোজাৰ বিৰুদ্ধে এতিয়া প্ৰতিবাদ সাব্যস্ত হৈছে। স্বাধীনতাৰ সময়ত অসমৰ অৱস্থা দেশৰ তুলনাত যথেষ্ট ভাল আছিল। কিন্তু পৰ্যায়ক্ৰমে সেয়া বেয়াৰ ফাললৈ ঢাল খালে।\nৰাজ্যখনৰ জনমুৰি আয়, জনমুৰি ভূমিৰ পৰিমাণ কমি গ’ল। এই সূচকবোৰ নিম্নগামী হোৱাৰ পাৰিসাংখ্যিক তত্বই দেশৰ আৰ্থিক অৱনতিৰ প্ৰক্ৰিয়াটোক উদঙাই দিয়ে। এটা জাতি বাচি থাকিবলৈ সুস্থ বিকাশ আৰু ইয়াৰ জাতীয় অৰ্থনীতিৰ ভেটি সুদৃঢ় হ’ব লাগে। চৰকাৰ বা শাসক শ্ৰেণীয়ে কেতিয়াও জাতিৰ আৰ্থিক বিকাশক আগুৱাই নিনিয়ে। সদায় এই শাসক শ্ৰেণীটোৱে ন্যাস্ত স্বাৰ্থৰ হকে কাম কৰি আহিছে। যাৰ বাবে অৰ্থনীতিৰ প্ৰকৃত বুনিয়াদ ৰাজনৈতিক উদ্দেশ্য প্ৰণোদিত হৈ পৰে।\nজাতীয়তাবোধ আৰু আৰ্থিক বিকাশৰ বাস্তৱ সন্মত পৰিকল্পনা কৰিবলৈ জনসাধাৰণৰ মাজত জাতীয় চেতনা আৰু কৰ্ম সংস্কৃতি গঢ়ি তোলাটো আটাইতকৈ প্ৰয়োজনীয়। আমোলাতান্ত্ৰিক তথা পৰিকল্পনামুখী নীতিয়ে প্ৰকৃতাৰ্থত উন্নয়ন সাধন কৰিব নোৱাৰে।\nঅসম আছিল এখন কৃষি প্ৰধান দেশ। কৃষি কৰ্মৰ সৈতে ৰাজ্যৰ অধিক সংখ্যক লোক জড়িত। অসমৰ মুঠ গাঁৱৰ সংখ্যা প্ৰায় ২৬,৩৯৫ খন। ৰাজ্যখনত আছে প্ৰচুৰ উৰ্বৰ ভূমি আৰু জলজ, খনিজ, প্ৰাকৃতিক সম্পদ। বানপানী, গৰা খহনীয়া আদি সমস্যাও গ্ৰাম্য অৰ্থনীতিত প্ৰভাৱ পেলোৱা অন্যতম কাৰক আছিল।\nসেইবোৰৰ লগতে অবৈধ প্ৰব্ৰজন, চৰকাৰৰ প্ৰলোভনৰ আঁচনি আদিয়ে স্ব-নিৰ্ভৰশীল অসমৰ গ্ৰাম্য অৰ্থনীতিক কোঙা কৰি পেলালে। যিখন ৰাজ্যৰ কাৰ্যক্ষম লোকৰ ৬৭ শতাংশ লোকেই কৃষি কৰ্মৰ ওপৰত নিৰ্ভৰশীল আছিল, সেই ৰাজ্যখনৰ কৃষি উৎপাদন বৃদ্ধি হোৱা বুলি চৰকাৰী পক্ষই প্ৰচাৰ চলালেও সেয়া আচলতে বৰ্দ্ধিত জনসংখ্যাৰ অনুপাতে সন্তুষ্টি লাভ কৰিব পৰাকৈ হয় নে নহয় সেই বিচাৰ কোনোদিনেই কৰা নহ’ল।\nবজাৰ, কৃষি ক্ষেত্ৰ, ব্যৱসায়-বাণিজ্য এতিয়া অসমীয়াৰ নিয়ন্ত্ৰণত নাই। কেৱল ৰাজনৈতিক অধিকাৰৰে যদি কোনোবাই অসমৰ খিলঞ্জীয়া লোকৰ স্বাৰ্থ আৰু জাতীয় স্বাৰ্থ সুৰক্ষিত কৰাৰ কথা ভাৱিছে, তেনেহ’লে সেয়া ভাওনাত মতা বচনৰ বাদে আন একো নহয়।\nমূল খিলঞ্জীয়া লোকসকলৰ আয়ৰ উৎস সংকীৰ্ণ হৈ আহিছে। দেখা প্ৰগতি হ’লেও জাতীয় অৰ্থনীতি কিন্তু ভাগি পৰিছে। নিয়োগ সংকোচন হৈছে। ব্যয়ৰ পৰিমাণ তাৰ বিপৰীতে বাঢ়িছে। সেই সমস্যাবোৰৰ মাজতেই অতিৰিক্তভাৱে ৰাজনৈতিক পাশাত বন্দী হৈ অসম আৰু অসমবাসীৰ ওপৰত অতিৰিক্ত নাগৰিকৰ বোজা জাপি দিব খোজাটো যে অতিকৈ ভয়াবহ কথা, সেই কথা বুজিও নুবুজা শাসক সকলক বুজায় কোনে?\nঅসমলৈ অবৈধ বাংলাদেশী নাগৰিকৰ অনুপ্ৰৱেশ হৈ থকা পৰিৱেশ আৰু প্ৰেক্ষাপট সলনি হৈছে। তাৰ কাৰণ হ’ল বাংলাদেশৰ অৰ্থনীতি। বাংলাদেশৰ হিন্দু বাংলাদেশীসকলক লৈ চিন্তিত হোৱা চৰকাৰে নিজ দেশৰ অৰ্থনীতিৰ বুনিয়াদ কি ধৰণে গঢ়ি তুলিছে সেয়াও আন এক বিচাৰ্যৰ বিষয়।\nউন্নয়নশীল ৰাষ্ট্ৰ হিচাপে বাংলাদেশে যিধৰণে অৰ্থনীতিৰ বিকাশ ঘটাইছে সেই অনুপাতত কিন্তু ভাৰতৰ অৰ্থনীতি বহু পিচ পৰি ৰৈছে। এছিয়ান ডেভেলপমেন্ট ব্যুৰ চমুকৈ এডিবিৰ প্ৰতিবেদন অনুসৰি বাংলাদেশৰ জিডিপি বৃদ্ধিৰ হাৰ ২০১৯চনত ৮ শতাংশৰ পৰা ৮.১ শতাংশ হৈছে। কিন্তু ভাৰতৰ সেই হাৰ ৭.২ শতাংশৰ পৰা ৬.৫ শতাংশলৈ হ্ৰাস পাইছে।\nবাংলাদেশৰ আৰু ভাৰতৰ জিডিপিৰ তুলনামূলক বৃদ্ধিৰ হাৰ…\nবাংলাদেশে অৰ্থনৈতিক ক্ষেত্ৰত লাভ কৰা এই সফলতাৰ বাবেই ভাৰতক এই দিশত পিচ পেলাই উন্নয়নৰ যি পথ মুকলি কৰিছে তাৰ প্ৰভাৱ এদিন নিশ্চয় পৰিব। দেশখনৰ গ্ৰ’ছ নেশ্যনেল ছেভিং ২০১৭চনত ২৮.৮ শতাংশ আছিল। য’ত ভাৰতৰ এই হাৰ আছিল ৩০.২ শতাংশ।\nএকেদৰে নিবনুৱা ক্ষেত্ৰতো দেশখনে ভাৰতক পিচ পেলাইছে। ১৫ৰ পৰা ২৪ বছৰ বয়সৰ যুৱক-যুৱতীসকলৰ ভিতৰত বাংলাদেশত নিবনুৱাৰ হাৰ কম। কৃষি উৎপাদনৰ ক্ষেত্ৰত বাংলাদেশে সফলতা লাভ কৰিছে। এদিন খাদ্য, বাসস্থান আদি সমস্যাৰে ভাৰাক্ৰান্ত চুবুৰীয়া ৰাষ্ট্ৰখনে খাদ্যৰ ওপৰত নিজৰ স্বয়ং সম্পন্নতা অৰ্জন কৰিছে। তাৰ কাৰণ হ’ল আভ্যন্তৰীণ উৎপাদন বৃদ্ধি হৈছে কৃষি ক্ষেত্ৰত।\nবৰ্তমান ধান উৎপাদনৰ ক্ষেত্ৰত বাংলাদেশৰ স্থান বিশ্বৰ ভিতৰতে তৃতীয়। প্ৰাকৃতিক দুৰ্যোগৰ সন্মুখীন হৈ অহা এই ৰাষ্ট্ৰখনত বস্ত্ৰ উদ্যোগে ভাবিব নোৱাৰা বিকাশ সাধন কৰিছে। ১৯৮০চনত দেশখনৰ জিডিপি বৃদ্ধিৰ হাৰ আছিল ৩.১ শতাংশ। সেয়া এতিয়া ৮ শতাংশৰো অধিক হৈছে।\nআৰ্থিক সংস্কাৰৰ বাবে বাংলাদেশে গ্ৰহণ কৰা পদক্ষেপৰ ফলত দেশখনত দৰিদ্ৰ লোকৰ সংখ্যাও হ্ৰাস পাইছে। বাংলাদেশত ২১.৯ শতাংশ লোক দৰিদ্ৰ সীমাৰেখাৰ তলত বাস কৰাৰ বিপৰীতে ভাৰতত দৰিদ্ৰ সীমা ৰেখাৰ তলত বাস কৰা লোকৰ সংখ্যা ২৪.৩ শতাংশ (২০১৬ৰ তথ্য)।\n২০১৭-১৮ বৰ্ষত দেশখনৰ মুঠ জিডিপি আছিল ২২,৫০,৪৭৯ কোটি টাকা (২৬১.২৭ বিলিয়ন মাৰ্কিন ড’লাৰ)। ২০১৮-১৯ বিত্তীয় বৰ্ষত সেয়া বৃদ্ধি হৈ ২৮৫.৮২ মাৰ্কিন বিলিয়ন হৈছিলগৈ। এই আৰ্থিক উত্তৰণ আৰু বিকাশ লক্ষণীয়।\nঅনুপ্ৰৱেশ বা বাংলাদেশৰ পৰা অহা হিন্দু বাংলাদেশী সকলক নাগৰিকত্ব প্ৰদান কৰিব খোজা বিষয়ৰ সৈতে এই কথাবোৰৰ প্ৰাসংগিকতা আছে। বাংলাদেশত খাবলৈ নাপাই, অসমলৈ অনুপ্ৰৱেশ ঘটা বুলি আমাৰ এক ধাৰণা আছে। সেয়া মিছা নাছিল। কিন্তু সেই ধাৰণাই এতিয়া আৰু কিমান দিনলৈ প্ৰাসংগিক হৈ থাকিব এই আৰ্থিক বিকাশৰ পাছত?\nযি বিদেশীৰ বোজা ল’ব লগা আছিল অসমে ইতিমধ্যে লৈছে। তাৰ পাছত ধৰ্মীয় নিৰ্যাতনৰ দোহাই দি অতিৰিক্ত বিদেশী নাগৰিকক সংস্থাপন কৰিবলৈ দিল্লী-দিছপুৰে লোৱা উদ্যোগ কেৱল ৰাজনৈতিক দৃষ্টিকোণৰ বাদে আন দৃষ্টিকোণেৰে সমৰ্থন কৰিব নোৱাৰি।\nনাগৰিকত্ব সংশোধনী আইনৰ সন্দৰ্ভত বাংলাদেশৰ প্ৰধানমন্ত্ৰী শ্বেখ হাছিনাইয়ো প্ৰতিক্ৰিয়া ব্যক্ত কৰিছে। গালফ নিউজৰ সৈতে হোৱা এক সাক্ষাৎকাৰত বাংলাদেশৰ প্ৰধানমন্ত্ৰীয়ে কয়- এয়া ভাৰতৰ আভ্যন্তৰীণ বিষয়। কিন্তু তাৰ লগতে তেওঁ কয়- আমি বুজি পোৱা নাই কিয় ভাৰত চৰকাৰে এনে এখন আইন কৰিছে। ইয়াৰ প্ৰয়োজনীয়তা নাই। প্ৰধানমন্ত্ৰীগৰাকীয়ে আৰু কয়- ভাৰতৰ ভিতৰতেই ভাৰতবাসীয়ে বহু সমস্যাৰ সন্মুখীন হৈ আহিছে।\nবাংলাদেশৰ প্ৰধানমন্ত্ৰীয়ে গ্ল’ফ নিউজক দিয়া সাক্ষাৎকাৰত ক’লে- ‘কা’ অপ্ৰয়োজনীয়…\nএই সাক্ষাৎকাৰটোতেই বাংলাদেশৰ প্ৰধানমন্ত্ৰীগৰাকীয়ে লগতে ক’লে- বাংলাদেশৰ মুঠ জনসংখ্যাৰ ১০ শতাংশ আৰু ০.৬ শতাংশ লোক বৌদ্ধ ধৰ্মৰ। ধৰ্মীয় নিৰ্যাতনৰ বলি হৈ কোনো লোকে বাংলাদেশ এৰি ভাৰতলৈ যোৱাৰ তথ্য নাই।\nগালফ নিউজে সেই সন্দৰ্ভত বাংলাদেশৰ প্ৰধানমন্ত্ৰী শ্বেখ হাছিনাৰ সাক্ষাৎকাৰৰ ভিত্তিত প্ৰকাশ কৰা খবৰটোত লিখিছে- ‘Bangladesh Prime Minister Sheikh Hasina said she did not understand the purpose of the Citizenship Amendment Act (CAA) passed in India that aims to offer citizenship to non-Muslim minorities that have faced persecution in Bangladesh and other neighbouring countries.\nThe CAA was passed by the Parliament of India on December 11, 2019, and providesapath to citizenship for members of Hindu, Sikh, Buddhist, Jain, Parsi and Christian religious minorities who have allegedly fled persecution from Pakistan, Bangladesh and AfghanistaBangladesh Prime Minister Sheikh Hasina said she did not understand the purpose of the Citizenship Amendment Act (CAA) passed in India that aims to offer citizenship to non-Muslim minorities that have faced persecution in Bangladesh and other neighbouring countries.\nThe CAA was passed by the Parliament of India on December 11, 2019, and providesapath to citizenship for members of Hindu, Sikh, Buddhist, Jain, Parsi and Christian religious minorities who have allegedly fled persecution from Pakistan, Bangladesh and Afghanistan before December 2014.n before December 2014.\nProtests and violence have erupted across India since the enactment of the CAA last month, and declarations by the Indian government that the National Register of Citizens (NRC) will be carried out nationwide. Analysts in Bangladesh have expressed fears that Indian Muslims who are unable to prove their citizenship claims will seek shelter in Bangladesh.’\nযিখন দেশৰ পৰা অনুপ্ৰৱেশ হৈ আছে, সেইখন দেশৰ পৰা অহা লোকক নাগৰিকত্ব দিবলৈ আমাৰ চৰকাৰে প্ৰণয়ন কৰা এই আইনখনৰ সন্দৰ্ভত দেশখনৰ প্ৰধানমন্ত্ৰীয়েই ক’লে- এই আইন অপ্ৰয়োজনীয় আছিল। ভাৰতৰ সেয়া আভ্যন্তৰীণ বিষয় বুলি উল্লেখ কৰি বাংলাদেশৰ প্ৰধানমন্ত্ৰীয়ে কোৱা এই কথাষাৰে যথেষ্ট অৰ্থ বহন কৰে।\nআমাক লাগিছিল এনে এখন আইন বা চুক্তি, যি চুক্তিৰে প্ৰধানমন্ত্ৰী মোডীয়ে অসম তথা ভাৰতত থকা অবৈধ নাগৰিকক সেই দেশলৈ ঘূৰাই পঠিওৱাৰ ব্যৱস্থা কৰিব পাৰিলে হয়। কিন্তু ইয়াৰ বিপৰীতে সংশ্লিষ্ট দেশসমূহৰ পৰা অহা নাগৰিকক নাগৰিকত্ব প্ৰদানৰ চিন্তাতহে এই আইন প্ৰণয়ন হ’ল।\nপ্ৰাক্তন উপ ৰাষ্ট্ৰপতি হামিদ আনছাৰীয়েও ‘কা’ সন্দৰ্ভত প্ৰতিক্ৰিয়া ব্যক্ত কৰিলে- যেতিয়া সংসদে এনে বেয়া আইন প্ৰণয়ন কৰে, তেতিয়া তাৰ অন্ত আদালতত হয়। য’ত ন্যায়াধীশে এই কাম কৰে সেই কাম সংসদে কৰিব লাগে। এতিয়া আন্দোলন চলি আছে । আৰু ৰাইজে আশা কৰিছে এনে এখন জাতিধ্বংসী আইনৰ অন্ত পৰিব আদালতত।\nহঠাৎ কি হ’ল হোৱাটছএপত? পঠিয়াব নোৱাৰি ভিডিঅ’-ফটো…


নিয়াৰ আদালত অখিলৰ চূড়ান্ত শুনানি! 'কাৰাগাৰত ৰখাৰ ষড়যন্ত্ৰ'ৰ বলি হ'ব নেকি! Prag News : Best Assamese News Channel, Latest Assam News Live Today , North East Breaking News\nনিয়াৰ আদালত অখিলৰ চূড়ান্ত শুনানি! 'কাৰাগাৰত ৰখাৰ ষড়যন্ত্ৰ'ৰ বলি হ'ব নেকি!\nগুৱাহাটী : আজি পুনৰ নিয়াৰ আদালতলৈ কাৰাৰূদ্ধ অখিল গগৈ৷ চানমাৰি থানাৰ গোচৰ সন্দৰ্ভত হ'ব এই শুনানি৷ চাৰ্জফ্ৰেম সন্দৰ্ভত আদালতত আজি চূড়ান্ত শুনানি৷ মানস সোণোৱাল, বিতু কোৱঁৰ, ধৈৰ্য্য কোৱঁৰ গোচৰ সন্দৰ্ভতো হ'ব এই শুনানি৷ ইতিমধ্যে চাবুৱা থানাৰ গোচৰত অভিযোগমুক্ত অখিল৷\nৰাষ্ট্ৰীয় অনুসন্ধান সংস্থাই এক অমীমাংসিত ইউএপিএ আৰু শিৱসাগৰৰ বিধায়ক অখিল গগৈৰ বিৰুদ্ধে ৰাজদ্ৰোহৰ গোচৰত এক পৰিপূৰক অভিযোগপত্ৰৰ প্ৰস্তাৱ দিছিল৷ আনহাতে কিছু দিন পুৰ্বে আন এটা গোচৰত নিৰ্দোষ সাব্যস্ত হৈছিল অখিল। শেহতীয়া ঘটনাৰ প্ৰতিক্ৰিয়া প্ৰকাশ কৰি ২০১৯ চনৰ ডিচেম্বৰৰ পৰা কাৰাগাৰত থকা গগৈয়ে অভিযোগপত্ৰখনত কয় যে, 'তেওঁক কাৰাগাৰত ৰখাৰ ষড়যন্ত্ৰ।'\n"এনআইএয়ে যোৱা মঙলবাৰে ২০১৯ চনৰ ডিচেম্বৰত দাখিল কৰা বিদ্যমান অভিযোগপত্ৰৰ সৈতে এখন পৰিপূৰক অভিযোগপত্ৰ দাখিল কৰিছিল। নতুন অভিযোগপত্ৰখন এজন সাক্ষীৰ ওপৰত আধাৰিত। এই গোচৰটোত আন দুজন সাক্ষী আছিল,' অখিল গগৈৰ অধিবক্তা কৃষ্ণ া গগৈয়ে প্ৰকাশ কৰে।\nকাৰাগাৰৰ পৰা লিখা এখন পত্ৰত শিৱসাগৰৰ বিধায়কগৰাকীয়ে কয়, 'সাক্ষীজনে আদালতলৈ তেওঁৰ ৰেকৰ্ড কৰা বিবৃতিত কৈছে যে মই চুপাৰি চিণ্ডিকেট, গৰু চোৰাং চিণ্ডিকেট আৰু মৌ ফান্দত পৰা ব্যৱসায়ীসকলক ধন দাবী কৰাৰ বাবে জড়িত৷ আনহাতে প্ৰথমতে মোক সন্ত্ৰাসবাদী কাৰ্যকলাপৰ অভিযোগত গ্ৰেপ্তাৰ কৰা হৈছিল। সেয়েহে, তেওঁলোকৰ ষড়যন্ত্ৰৰ অংশ হিচাপে, মই এতিয়া এজন সন্ত্ৰাসবাদীৰ পৰা মাফিয়া হৈ পৰিছো। এইবোৰ মোক কাৰাগাৰৰ ভিতৰত ৰখাৰ ষড়যন্ত্ৰৰ বাহিৰে আন একো নহয়।'


Home প্ৰৱন্ধ পৰ্যবেক্ষণ\nxukhdukh.com November 21, 2014 প্ৰৱন্ধ,\nঅসম আৰু অসমীয়াৰ প্ৰতি\nবিজেপিৰ আন্তৰিকতা কিমান?\nঅসমৰ অনাগত বিধান সভা নিৰ্বাচনৰ বাবে মিছন-৮৪ ঘোষণাৰে কেন্দ্ৰত শাসনৰ জৰী হাতলৈ নিয়া বিজেপি দলটোৱে টঙালি বান্ধিছে। ‘মোডী মেজিক’ৰ ঢৌত দেশৰ বিভিন্ন ৰাজ্যত শেহতীয়াকৈ হোৱা বিধান সভাৰ নিৰ্বাচনী বৈতৰণী পাৰ কৰাৰ উদাহৰণ সৃষ্টি হৈছে। অসমৰ বাবেও এই ঢৌ মাৰ নৌ যাওতেই নিৰ্বাচন অনুষ্ঠিত কৰিব পাৰিলেই দলটোৰ বাবে মংগলজনক হব বুলি বিবেচিত হৈছে। দলটোৱে এতিয়া দেশৰ আন প্ৰান্তৰ দলতে ব্যাপক সদস্য ভৰ্তিৰ অভিযান আৰম্ভ কৰিছে। ৰাষ্ট্ৰীয় স্বয়ং সেৱক সংঘৰ প্ৰত্যক্ষ সহযোগিতাত তৃণমূলত ব্যাপক সঁহাৰিও লাভ কৰিছে। কংগ্ৰেছৰ ক্ষমতা কেন্দ্ৰিক দলাদলি, অগপৰ নিশকতীয়া অৱস্থাৰ মাজত বদৰুদ্দিন আজমলৰ দলে ৰাজ্যত ক্ৰমবৰ্ধিত ইছলামধৰ্মী জনসংখ্যাৰ ভিত্তিত দলটোৰ এই সপোনৰ সমুখত হেঙাৰ ৰূপে পৰিগণিত হৈছে।\nএইখিনিতে বৰ্তমানলৈকে বিজেপি দলে অসমৰ প্ৰতি দেখুওৱা আন্তৰিকতাক লৈ প্ৰশ্ন উঠাটো অতিশয় গুৰুত্বপূৰ্ণ কথা হৈ উঠিছে। সংবাদ মাধ্যমে পৰিবেশন কৰা বিভিন্ন বাতৰিলৈ দৃষ্টি ৰাখিলে বহু কথাই প্ৰতিফলিত হৈ উঠে। তাৰে ভিতৰত, অসমৰ জাতীয়বাদী শক্তি অসম গণ পৰিষদ দলৰ দ্বিতীয়টো কাৰ্যকালক সৰ্বোপৰি বিফলতাৰ ফালে ঠেলি দিয়াত সেই সময়ৰ এন.ডি.এ চৰকাৰখনৰ যে বিশাল ভূমিকা আছিল সেই কথা আমি পাহৰি গলে নহব। সেই সময়ত বুজাবুজিৰ চুক্তিৰ নামত এক বিশেষ হেঁচা প্ৰয়োগেৰে অসম বহু দিনৰ বাবে চৰকাৰী নিযুক্তি প্ৰক্ৰিয়া আদি বন্ধ কৰি দিয়া হৈছিল। ৰাজ্য চৰকাৰলৈ দিব লগা ধনৰ আবণ্টন চেঁপা দিয়া, ব্যয়ৰ ক্ষেত্ৰতো কঠোৰ নীতি নিয়ম আদি জাপি দিয়াৰ ফলতেই ৰাজ্য চৰকাৰৰ কৰ্মচাৰী সকলক দা-দৰমহা আদায় দিয়া পৰ্যন্ত সৰু কামবোৰকে নিয়াৰিকৈ কৰিব নোৱাৰা অৱস্থালৈ প্ৰফুল্ল মহন্ত নেতৃত্বাধীন চৰকাৰখন পৰ্যবেসিত হৈছিল। অসমৰ ৰাজকোষৰ কামিহাড় ভাঙি যোৱা অৱস্থাৰ সৃষ্টি কৰাৰ বাবে বিজেপি নেতৃত্বাধীন সেই কেন্দ্ৰীয় চৰকাৰৰ ৰহস্যময় ভূমিকাক আমি পাহৰি যোৱা উচিত নহয়। চাকৰিৰ সন্ধানত তেতিয়াৰ পৰাই অসমত আৰু চাকৰি নাই মানসিকতাৰে, অসমৰ বাহিৰলৈ প্ৰায়বোৰ উচ্চ শিক্ষিত, কাৰিকৰী স্নাতক সকলৰ বৰ্হিগমনৰ সোঁত আৰম্ভ হৈছিল। এতিয়া এই বৰ্হিগমনে সৃষ্টি কৰা সমস্যৰাজিৰ ইতিবাচক বা নেতিবাচক ফলাফলো আজিৰ তাৰিখত বিশ্লেষণ কৰা নিশ্চয়কৈ প্ৰয়োজন আছে।\nগুপ্ত-হত্যাৰ জঘন্য দিনবোৰৰ বাবে কেৱল ৰাজ্য চৰকাৰক দোষ জাপি চিৰদিনলৈ প্ৰফুল্ল মহন্তৰ মূৰতে কলংকৰ বোজা দি ৰখাৰ ব্যৱস্থাটোলৈ মন কৰিছেনে? ইউনিফাইড কামাণ্ড চলি থকা ৰাজ্য এখনত এনে ঘটনাৰ বাবে ৰাজ্য চৰকাৰেই কেৱল জগৰীয়া নহয়। কেন্দ্ৰীয় গৃহ মন্ত্ৰনালয়ৰ প্ৰত্যক্ষ আঙুলি ঠাঁৱৰত চলা এনে সামৰিক-আৰক্ষীৰ যুটীয়া ব্যৱস্থাত হোৱা নৃশংস ঘটনাৰাজিৰ বাবে সেই সময়ৰ বিজেপি দলৰ কেন্দ্ৰীয় চৰকাৰো তথা গৃহ-মন্ত্ৰী, মন্ত্ৰালয়ো জানো সমানেই দায়ী নহয়।\nঅসম চুক্তিৰ ৰূপায়ণৰ বাবে সিদিনা সদৌ অসম ছাত্ৰ সন্থাই বৰ্তমানৰ গৃহমন্ত্ৰী ৰাজনাথ সিঙক সাক্ষাৎ কৰি চুক্তি ৰূপায়ণ সম্পূৰ্ণ কৰিবলৈ এক নিৰ্ধাৰিত সময় সীমা দাবী কৰিছে। গৃহমন্ত্ৰীয়েও তেখেতৰ চৰকাৰৰ অসম চুক্তিৰ প্ৰতি দায়বদ্ধতা স্মৰণ কৰিছে। কিন্তু, বিজেপি দলে কেন্দ্ৰীয় চৰকাৰত পূৰ্বতে থাকোতে অসম চুক্তিৰ বাবে আন্দোলন কৰি শাসনলৈ অহা অগপ দলৰ সৈতে মিলি সেই সময়তে কিয় দফাবোৰ ৰূপায়ণ নকৰিলে। এতিয়াও অগপ দলে অসম চুক্তিৰ ৰূপায়ণৰ বাবে সেই সময়ৰ কেন্দ্ৰীয় চৰকাৰ অসহযোগিতালৈ বাৰে বাৰে আঙুলিয়াই দিয়া কথাটোৱেই বিজেপিৰ কেন্দ্ৰীয় দিক্-নিৰ্দেশক মহলৰ অসম আৰু অসমীয়াৰ জলন্ত সমস্যা সমূহক লৈ সঁচা আন্তৰিকতা নথকাৰ কথাই প্ৰমাণ নকৰেনে?\nএইবাৰো সংবাদ শিৰোনামা দখল কৰা এটি বাতৰিয়ে বুৰঞ্জীৰ পুনৰাবৃত্তি কৰাৰ মানসিকতাকেই যেন প্ৰতীয়মান কৰিছে। কেন্দ্ৰীয় চৰকাৰৰ বিত্ত মন্ত্ৰালয়ৰ এক শেহতীয়া নিৰ্দেশনা অনুসাৰে একে ধৰণৰ হস্তক্ষেপ জিলিকি উঠিছে। এই নিৰ্দেশনা অনুসৰি ৰাজ্য চৰকাৰে মাৰ্চ মাহটোত বাজেটৰ মুঠ পুঁজিৰ ১৫শতাংশতকৈ অধিক পুঁজি খৰছ কৰিব নোৱাৰিব। জানুৱাৰী-ফেব্ৰুৱাৰী মাহতো খৰছৰ উচ্চসীমা ১৮ শতাংশ নিৰ্ধাৰণ কৰি দিয়া হৈছে। এই বিত্তীয় বৰ্ষটোত চৰকাৰ সলনি, সাধাৰণ নিৰ্বাচনৰ নিৰ্বাচনী অধিসূচনা আদিৰ উপৰিও তৰুণ গগৈ চৰকাৰৰ প্ৰশাসনিক শিথিলতা, অকমৰ্ন্যতাৰ বাবেই বৰ্তমানলৈ কেৱল বাজেটৰ দহ শতাংশ পুঁজিহে ব্যয় হোৱাৰ তথ্যও প্ৰকাশ পাইছে।\nমন কৰিবলগীয়া বিষয় এইটোৱেই যে ৰাজ্য চৰকাৰে বিগত কেইবাটাও বিত্তীয় বৰ্ষত প্ৰায় ৬০-৭০ শতাংশ ধন শেষৰ তিনিমাহতে খৰছ কৰাৰ নজিৰ আছে। 'মাৰ্চ-এণ্ডিঙ'ৰ ভুৱা বিল উৎসৱৰ কথানো কোনে নাজানে! পইচা ঘূৰি যোৱাতকৈ ভগাই-বিতাই খোৱাৰ কথাবোৰ এতিয়া খোলা-কিতাপৰ দৰেই ৰাজহুৱা হৈ পৰাৰ পাছতো এতিয়াও সেয়া এক সামাজিক উদ্বিগ্নতা বা ৰাজনৈতিক বিতৰ্কলৈ পৰিণত নোহোৱাটোও এক চিন্তনীয় কথাই নহয়নে? কিন্তু এই কেলেংকাৰীবোৰ হোৱাৰ সম্ভাৱনা আৰু তাৰে অনাগত বিধান সভাৰ নিৰ্বাচনৰ বাবে নিৰ্বাচনী পুঁজি আহৰণ কৰাৰ পৰা শাসকীয় দলক বাৰণ কৰিবলৈ কেন্দ্ৰীয় বিত্ত মন্ত্ৰালয়ে এই নিৰ্দেশ জাৰি কৰা বুলি কোৱা হৈছে। সেই অনুসৰি অহা ডিচেম্বৰ মাহৰ ভিতৰতে ৫৭ শতাংশ পুঁজি ব্যৱহাৰ তথা ব্যয় কৰিব লগীয়া এক অসম্ভৱ স্থিতিৰ সৃষ্টি হৈছে। ফলত এই বিত্তীয় বৰ্ষৰ প্ৰায় চল্লিশ শতাংশ পুঁজি অব্যৱহৃত হৈ ৰৈ যোৱাৰ সম্ভাৱনা প্ৰকট হৈ পৰিছে। যিটো অসমৰ অৰ্থনীতি, বিকাশ আৰু জনগণৰ বাবে কোনো পধ্যেই কল্যাণকাৰী হবই নোৱাৰে।\nইফালে কেন্দ্ৰীয় চৰকাৰে এটা বছৰৰ বাবে নতুন পদ সৃষ্টি আৰু খালী হোৱা পদৰো নিযুক্তি প্ৰক্ৰিয়া বন্ধ ৰাখিবলৈ দিয়া নিৰ্দেশ মানি নলয় বুলি অসমৰ মুখ্যমন্ত্ৰীয়ে মৌখিক হুংকাৰ দি ৰাজ্য চৰকাৰৰ অধীনৰ ৫২হাজাৰ খালী পদ পূৰণৰ বাবে নিযুক্তি প্ৰক্ৰিয়াৰ কুচ-কাৱাজ আৰম্ভ কৰিব বুলিও ঘোষণা কৰিছিল। কিন্তু কেন্দ্ৰীয় বিত্ত মন্ত্ৰালয়ৰ এই কঠোৰ নিৰ্দেশে অসম চৰকাৰে স্থানীয় লোকসকলক চৰকাৰী চাকৰিত নিযুক্তি প্ৰদান কৰিব লগীয়া প্ৰক্ৰিয়াটোৰো দুৱাৰ সম্পূৰ্ণ ৰূপে বন্ধ কৰি দিব। উদ্যোগীকৰণে নিয়োগৰ সুবিধা সৃষ্টি কৰিব নোৱাৰা ৰাজ্যখনৰ শিক্ষিত নৱ-প্ৰজন্মৰ বাবে এই স্থিতি জাপি দি কি আন্তৰিকতা মোডী চৰকাৰে প্ৰদৰ্শন কৰিব বিচাৰিছে সেয়াও আজি এক প্ৰশ্নবোধক হৈ পৰিছে।\nএকেটা নিৰ্দেশৰ জৰিয়তে ৰাজ্য চৰকাৰক পৰিকল্পনা-বহিৰ্ভূত ৰাজহ ব্যয় ১৫ শতাংশ কৰ্তন কৰিবলৈ কোৱা গৈছে। সেই মতে মন্ত্ৰী-আমোলাৰ বিদেশ ভ্ৰমণ, যান-বাহন ক্ৰয় আদিতো নিষেধাজ্ঞা আৰোপ কৰা হৈছে। এই একপক্ষীয় নিৰ্দেশনাৰ ফলতে ৰাজ্য চৰকাৰৰ একাংশ শিক্ষক, শ্ৰমিক-কৰ্মচাৰীৰ দা-দৰমহা লাভৰ ক্ষেত্ৰতো অন্তৰায়ৰ সৃষ্টি হোৱাৰ লগতে জৰুৰীকালীন কাম-কাজৰ বাবেও পুঁজিৰ অভাৱ ঘটিব বুলি অৰ্থনৈতিক দিশৰ সচেতন মহলে আঙুলিয়াই দিছে। প্ৰফুল্ল মহন্ত চৰকাৰক বুজাবুজিৰ চুক্তি আৰু ব্যয় সংকোচনৰ নামত অভাৱনীয় আৰ্থিক সংকটলৈ থেলি দি ঘৃণাৰ বোজা লবলৈ বাধ্য কৰোৱা পূৰ্বৰ এনডিএ চৰকাৰৰ একেটা বাটকে পুনৰ মোডী চৰকাৰে গ্ৰহণ কৰিবলৈ লৈছে নেকি?\nবছৰটোৰ যি কোনো সময়তে হোৱা যি কোনো অনিয়ম, কেলেংকাৰী ৰোধিবলৈ চিবিআই, নিয়া, চি.ভি.চি., কেগ, তথ্য আয়োগ, দুৰ্নীতি নিবাৰক শাখা, প্ৰতিটো বিভাগৰ ভিজিলেঞ্চ চেল থকা স্বত্বেও জানুৱাৰীৰ পৰা মাৰ্চলৈ হব পৰা “সম্ভৱপৰ দুৰ্নীতি” বাৰণ কৰিবলৈ এই সংস্থা সমূহলৈ চোকা নজৰ ৰখাৰ কোনো কঠোৰ নিৰ্দেশনা জাৰি হোৱা নাই। তাৰ সলনি জাৰি হৈছে কেৱল বাজেটৰ চল্লিশ শতাংশ ব্যৱহাৰ নোহোৱাটো নিশ্চিত কৰাকৈ অংগৰাজ্য এখনৰ প্ৰতি ধন ব্যয়ৰ ক্ষেত্ৰত অনাহক হস্তক্ষেপমূলক নিৰ্দেশহে। যিটোৰ ৰাজনৈতিক উদেশ্যে সহজেই বুজিব পাৰি। কিন্তু অসমৰ জনগণৰ বাবে এক সৰ্বস্তৰক ক্ষতি কৰিব পৰা এয়া এক হঠকাৰী সিদ্ধান্ত স্বৰূপহে। প্ৰাক-নিৰ্বাচনী কল্যাণমূলক কাম-কাজৰ আঁচনি সমূহ, নিযুক্তি আদি প্ৰক্ৰিয়াৰ বাবে বঞ্চিত কৰি ৰখাকৈ ৰাজ্য চৰকাৰলৈ দিয়া এনে নিৰ্দেশ কেৱল অসমৰ ক্ষেত্ৰতহে জাৰি হৈছে নে আন সকলো ৰাজ্যৰ বাবেও জাৰি কৰা হৈছে সেয়াও এক প্ৰশ্ন হৈ দেখা দিছে। যিটো সময়ত কেন্দ্ৰই অসমক বিশেষ ৰাজ্যৰ ঘোষণাৰে অসমৰ খিলঞ্জীয়া জনগণৰ সাংবিধানিক ভাৱে সুৰক্ষা প্ৰদান আৰু সৰ্বাংগীণ উন্নতিৰ বাবে যথাসাধ্য সাহাৰ্য প্ৰদান কৰাৰ দাবীৰে অসম মুখৰিত হৈ আছে, সেই সময়ত এনে ওলোটা নিৰ্দেশনাই অসমৰ প্ৰতি বিজেপি চৰকাৰৰ আচল আন্তৰিকতাকেই উদঙাই দিয়া নাইনে?\nএফালে বাংলাদেশক অসমৰ ভূমি হস্তান্তৰকৰণ বিষয়ত সীমান্তত পতাকা উৰুৱাই মন জিনিবলৈ চেষ্টা কৰা দলটোৱে কিন্তু শাসনৰ গাদীত বহি সেই ভূমি হস্তান্তৰকৰণ চুক্তিতে হয়ভৰ দিলে। অসম বিজেপিৰ সুবিধাজনক স্থানীয় স্থিতি আৰু ৰাষ্ট্ৰীয় বিজেপিৰ ওলোটা স্থিতিয়ে সকলোৰে দৃষ্টি আকৰ্ষণ কৰাটোও উল্লেখনীয়! আনফালে ১৬মে ২০১৪ ৰ পাছত বাংলাদেশীক দেশ এৰিবলৈ সাজু হবলৈ আহ্বান জনোৱা মোডী ডাঙৰীয়াৰ চৰকাৰে অসম তথা ভাৰতলৈ বাংলাদেশী আহিবলৈ ভিছা শিথিলকৰণৰহে উদ্যোগ ল’লে। বিদেশী বিতাৰণ বিষয়ত অসম চৰকাৰে দিয়া শ্বেতপত্ৰক উচ্চতম ন্যায়ালয়ে হাস্যকৰ বুলি খাৰিজ কৰি দিয়াৰ দৰে মুহূৰ্তত তথা নাগৰিকপঞ্জীৰ উন্নীতকৰণৰ পাছত চিনাক্ত হব লগা বিদেশীক প্ৰত্যাৰ্পণৰ বাবে এক ৰোড-মেপ তৈয়াৰ কৰিবলৈ চুপ্ৰীম কৰ্টে দিয়া নিৰ্দেশৰ ক্ষেত্ৰটো দেশৰ কেন্দ্ৰীয় গৃহ মন্ত্ৰালয় আৰু বৈদেশিক পৰিক্ৰমা মন্ত্ৰালয়ে কোনো ধৰণৰ প্ৰতিক্ৰিয়া প্ৰকাশ কৰা নাই। অসম চুক্তি ৰূপায়ণ আৰু বিদেশী বিতাড়ণৰ জলন্ত সমস্যাটোৰো সমাধানৰ বাবে বিজেপি চৰকাৰে আন্তৰিকতা দেখুওৱাৰ সলনি অনুপ্ৰৱেশকাৰীৰ হিন্দু-মুছলিম পৰিচয়ক লৈ ৰাজনীতিৰ ফুটবল খেলাতহে আগ্ৰহ প্ৰকাশ কৰা পৰিলক্ষিত হৈছে।\nঅসমৰ চাহ-জনগোষ্ঠীৰ শোষিত-নিস্পেষিত লোক সকলৰ মাজত সাংগঠনিক ভেটি সৱল কৰিবলৈ সক্ষম হোৱা দলটোৱে কিন্তু এতিয়া দেশৰ ভিতৰতে সৰ্বনিম্ন মজুৰী লাভ কৰা চাহ-শ্ৰমিক সকলৰ নাৰ্য-উন্নত শ্ৰমমূল্য প্ৰদানৰ বাবে ছমাহৰ শাসন কালতো কোনো কাৰ্যকৰী নিৰ্দেশ দিব নোৱাৰিলে। চাহক ৰাষ্ট্ৰীয় পানীয়ৰ মৰ্যদা দি চাহ বাগিচাৰ ব্যৱসায়ক উদ্যোগ ৰূপে ঘোষণাৰ ক্ষেত্ৰতো অকণো আগ্ৰহী, আন্তৰিকতামূলক পদক্ষেপ গ্ৰহণ কৰাটো পৰিলক্ষিত নোহোৱাটো অতিশয় দুৰ্ভাগ্যজনক। আনকি অসমৰ ক্ষুদ্ৰ চাহ-খেতিয়ক সকলৰ কেঁচা চাহপাত পথত দলিয়াই দিয়াৰ দৰে ঘটনাৰ পাছতো ৰাষ্ট্ৰীয় চাহ বৰ্ড বা কেন্দ্ৰীয় চৰকাৰৰ প্ৰত্যক্ষ হস্তক্ষেপত এলানি ক্ষুদ্ৰ চাহ ফেক্টৰী গঢ়ি তোলাৰ প্ৰয়োজনীয় দিশটোতো কোনো পদক্ষেপ গ্ৰহণ কৰা হোৱা নাই।\nএকেদৰেই বৃহৎ নদী-বান্ধৰ বিষয়টোত লোকসভাৰ নিৰ্বাচনৰ আগতে খোদ বৰ্তমানৰ গৃহমন্ত্ৰী ৰাজনাথ সিঙে ইয়াৰ বিৰুদ্ধে হুংকাৰ দিয়া পৰিলক্ষিত হৈছিল। এই বিষয়টো পুনৰ স্থিতি সলাই নদী-বান্ধৰ কাম আৰম্ভ কৰাৰ বাবে শক্তি মন্ত্ৰালয়ে পদক্ষেপ লবলৈ ওলোৱাৰ সময়তে হোৱা প্ৰতিবাদ আৰু বিষয়টোত ৰাজনাথ সিঙৰ ভাষণৰ ভিডিঅ’ই চৰকাৰখনৰ বাবে বুমেৰাঙ হৈ পৰিল। সেয়ে ২০১৬ চনৰ ৰাজ্য বিজয়ৰ হিচাবত আউল নালাগিবলৈকে অসমীয়া মানুহৰ স্পৰ্শকাতৰ এটা বিষয়ত সিদ্ধান্ত লোৱাৰ পৰা কেন্দ্ৰীয় চৰকাৰ বৰ্তমান বিৰত আছে। তাৰ ফলত কিন্তু এটি ৰাজহুৱা খণ্ডৰ কোম্পানীৰহে দৈনিক কোটিৰ হিচাবত লোকচান হৈ আছে। ৰাজনৈতিক হিচাবেৰে এনে প্ৰযুক্তিগত আৰু কাৰিকৰী বিষয়ৰ সিদ্ধান্তক লৈ সময়ৰ হেতালি খেলাটোও আচলতে ৰাজহুৱা ধন আৰু স্বাৰ্থৰ পৰিপন্থীয়েই নহয়নে?\nশাসন পালে পৃথক বড়োলেণ্ডৰ দাবীক সমৰ্থন কৰিব বুলি কৰা ঘোষণাৰ বিষয়তো এতিয়া দলটো নিমাত হৈ আছে। একেই ধৰণেৰে আলোচনাপন্থী আলফাৰ সৈতে আলোচনাকো দ্ৰুত কৰি নি কিবা চয়-নিশ্চয় কৰাত আগ্ৰহ প্ৰকাশ কৰা নাই। আত্ম-সমৰ্পন কৰা উগ্ৰপন্থী ডেকা সমূহৰ সংস্থাপনৰ দিহা কৰাৰ বাবে বিশেষ আঁচনি লোৱা, বৰ্ধিত ধন-দাবী-লুণ্ঠন-অপহৰণৰ ঘটনাক নাকী লগোৱাৰ বাবে ইউনিফাইড কামাণ্ড যোগে হেঁচা প্ৰয়োগ কৰা আদি প্ৰচেষ্টাও চকুত পৰা নাই। আনকি গৃহৰাজ্য মন্ত্ৰী কিৰেণ ৰিজিজুৱে সৰ্বত্ৰ সমালোচিত ক’লা আইন “সামৰিক বাহিনী বিশেষ ক্ষমতা আইন” উত্তৰ-পূৱত বাহাল ৰখাৰ পক্ষেহে মত প্ৰকাশ কৰাৰ বাতৰিয়ে দলটো স্থানীয় ৰাইজৰ আশা-আকাংক্ষা-দাবীৰ প্ৰতি তেওঁলোক সঁচাই কিমান স্পৰ্শকাতৰ, তাকেই প্ৰতিফলিত কৰিছে।\nবৰ্তমান অসমত ধৰ্মৰ ভিত্তিত ৰাজনৈতিক মেৰু-বিভাজনৰ যি ৰাজনীতি চলিছে সেয়া কোনেও নুই কৰিব নোৱাৰে। কংগ্ৰেছৰ মুছলিম তুষ্টিকৰণৰ ৰাজনীতিয়ে আন ধৰ্মৰ মানুহক ক্ষুন্ন কৰি ৰখাৰ পৰিবেশত এতিয়া জেহাদীক লৈ চোৰাংচোৱাৰ প্ৰতিবেদনৰ বাতৰিয়ে ঘিঁউ ঢালিছে। সন্ত্ৰাসবাদী বা অপৰাধীৰ কোনো জাতি অথবা ধৰ্ম নাই। সেই কথা সকলোৱে জনাৰ পাছতো নিৰৱে ভাৰতৰ প্ৰতিৰক্ষা আৰু চোৰাংচোৱা সংস্থা সমূহে বৰ্ধিত মৌলবাদী শক্তি সমূহৰ বিপক্ষে অভিযান চলাই সফলতা লাভ কৰাৰ উদাহৰণ দাঙি ধৰা নাই। তাৰ বিপৰীতে চোৰাংচোৱা প্ৰতিবেদনৰ নিৰ্দিষ্ট নিৰ্বাচিত অংশক সংবাদ মাধ্যমত প্ৰচাৰ কৰি ধৰ্মৰ ভিত্তিত ঘৃণাৰ খেতি কৰাৰ পৰিবেশ গঢ়িবলৈ বিচৰা হৈছে। ধৰ্মীয় প্ৰতিষ্ঠান বা ধৰ্মীয় শিক্ষাৰ স্থলীক একেষাৰে মৌলবাদী, জেহাদীৰ আখৰাস্থলীহে ধৰণৰ আখ্যা দিয়াৰ প্ৰচেষ্টা সঁচাই গ্ৰহণযোগ্য নহয়। যিকোনো ধৰ্মৰ লোক বা ধৰ্মীয় স্থলেই হওক, সকলো স্থানৰ পৰাই সন্ত্ৰাসবাদৰ বীজ উৎখাত কৰি দেশৰ সুৰক্ষাৰ প্ৰতি ভাবুকিক নিৰ্মূল কৰিবই লাগিব। কিন্তু এইখন ধৰ্ম-নিৰপেক্ষ দেশত ধৰ্মীয় ৰঙ সানি ৰাজনৈতিক মেৰু বিভাজনৰ প্ৰচেষ্টা চলোৱাৰ বাবে সাম্প্ৰদায়িক দলৰ প্ৰচেষ্টা দিনক-দিনে সৱলহে হৈ অহা পৰিলক্ষিত হৈছে। অসমত আজমলৰ দলক জেহাদীৰ দল, ধৰণৰ প্ৰচাৰেৰে সকলো হিন্দু ভোটক এইসকলক প্ৰতিৰোধৰ বাবেই একত্ৰ কৰাৰ এক দৃঢ় প্ৰচেষ্টাৰ কথা কোনেও নুই কৰিব নোৱাৰে। এই প্ৰক্ৰিয়াত ঘিউ ঢালি খোদ বিজেপিৰ এগৰাকী সাংসদে দি ফুৰা উত্তেজক ভাষণে প্ৰতিক্ৰিয়াৰ সৃষ্টি কৰিছে। যিটো অতীজৰে পৰা সমন্বয়ৰ থলীস্বৰূপ অসমৰ ভৱিষ্যতৰ বাবে একেবাৰেই শুভ লক্ষণ নহয়।\nকেন্দ্ৰীয় চৰকাৰৰ শাসনৰ জৰী ছমাহকাল নিজৰ হাতত ৰখা বিজেপি দলটোৱে অসম জয় কৰাৰ বাবে লোৱা “ৰাজনৈতিক” আঁচনি সমূহে যাতে অসম আৰু অসমীয়া সমাজখনৰ সামগ্ৰিক ক্ষতি নকৰে সেই বিষয়ত সকলোৱেই সচেতন হোৱাৰ সময় আহিল। যোগাত্মক পদক্ষেপ গ্ৰহণেৰে আৰু ইতিবাচক কৰ্মৰে “সামাজিক আৰু অৰ্থনৈতিক বিকাশ”ৰ উদাহৰণ দাঙি ধৰিলেহে দলটোৱে অসমৰ জনগণৰ প্ৰতি নিজৰ আন্তৰিকতা প্ৰমাণ কৰিব পাৰিব। বৰ্তমানলৈকে কৰি থকা কাৰচাজি সমূহে অসম আৰু অসমীয়াৰ প্ৰতি আন্তৰিকতাৰ কি প্ৰমাণ দিছে সেয়াও ৰাইজে বিশ্লেষণ কৰক। ৰাজনৈতিক স্বাৰ্থৰ বাবে সামাজিক পৰিকাঠামোক যুগলৈ ধ্বংস কৰাৰ যিকোনো সম্ভাৱনাকো ৰাইজেই প্ৰতিহত কৰিব লাগিব, সেয়াও নিশ্চিত।\nবহুতো নজনা কথা গম পালো ।